
Π Ρ Α Κ Τ Ι Κ Ο
(Άρθρο 40 παρ. 1 Κ.τ.Β.)


Στην Αθήνα σήμερα, 4 Ιουνίου 2025, ημέρα Τετάρτη και ώρα 16.55΄, στην Αίθουσα Γερουσίας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Παραγωγής και Εμπορίου και η Ειδική Μόνιμη Επιτροπή Οδικής Ασφάλειας, υπό την προεδρία τoυ Αντιπροέδρου της Διαρκούς Επιτροπής Παραγωγής και Εμπορίου, κυρίου Βασίλειου (Λάκη) Βασιλειάδη, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Υποδομών και Μεταφορών «Κώδικας Οδικής Κυκλοφορίας και λοιπές διατάξεις» (3η συνεδρίαση).
Στη συνεδρίαση παρέστησαν ο Αναπληρωτής Υπουργός Υποδομών και Μεταφορών, κ. Κωνσταντίνος Κυρανάκης, καθώς και αρμόδιοι υπηρεσιακοί παράγοντες.
Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών των Επιτροπών.
Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καλογερόπουλος Δημήτριος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός, Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Σταϊκούρας Χρήστος, Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Βατσινά Ελένη, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Κατσώτης Χρήστος, Λαμπρούλης Γεώργιος, Μανωλάκου Διαμάντω, Μεταξάς Βασίλειος Κωνσταντίνος, Κοτίδης Βασίλειος, Χήτας Κωνσταντίνος, Πέρκα Θεοπίστη (Πέτη), Τσακαλώτος Ευκλείδης, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος - Χρήστος, Δημητροκάλλης Ιωάννης, Κυριαζίδης Δημήτριος, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.
Από την Ειδική Μόνιμη Επιτροπή Οδικής Ασφάλειας παρόντες ήταν οι Βουλευτές κ.κ. Δερμεντζόπουλος Χρήστος, Καπετάνος Χρήστος, Καραμπατσώλη Κωνσταντίνα, Κτιστάκης Ελευθέριος, Λαζαρίδης Μακάριος, Λιβανός Μιχαήλ, Μαρκογιαννάκης Αλέξανδρος, Μπαραλιάκος Ξενοφών (Φώντας), Οικονόμου Βασίλειος, Παππάς Ιωάννης, Σταυρόπουλος Αθανάσιος, Τσιλιγγίρης Σπυρίδων (Σπύρος), Μουλκιώτης Γεώργιος, Ξανθόπουλος Θεόφιλος, Παναγιωτόπουλος Ανδρέας, Παπαναστάσης Νικόλαος, Συντυχάκης Εμμανουήλ, Ζεϊμπέκ Χουσεΐν, Καραναστάσης Αδαμάντιος και Χαλκιάς Αθανάσιος
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Καλησπέρα σας κυρίες και κύριοι συνάδελφοι. Αρχίζει η κοινή συνεδρίαση της Διαρκούς Επιτροπής Παραγωγής και Εμπορίου και της Ειδικής Μόνιμης Επιτροπής Οδικής Ασφάλειας, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Υποδομών και Μεταφορών με τίτλο: «Κώδικας Οδικής Κυκλοφορίας και λοιπές διατάξεις».
Στο σημείο αυτό καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου. Τον λόγο έχει ο Εισηγητής της Πλειοψηφίας, κ. Ιωάννης Γιώργος.
ΙΩΑΝΝΗΣ ΓΙΩΡΓΟΣ (Εισηγητής της Πλειοψηφίας): Υπέρ.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Τον λόγο έχει ο Εισηγητής της Μειοψηφίας, κ. Τάσος Νικολαΐδης
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ (Εισηγητής της Μειοψηφίας): Επιφύλαξη.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Τον λόγο έχει ο Ειδικός Αγορητής του ΣΥΡΙΖΑ, κ. Μεϊκόπουλος.
ΑΛΕΞΑΝΔΡΟΣ ΜΕΪΚΟΠΟΥΛΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΥ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Επιφύλαξη.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Τον λόγο έχει ο Ειδικός Αγορητής του Κομμουνιστικού Κόμματος Ελλάδος, κ. Μεταξάς.
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Κατά.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Τον λόγο έχει ο Ειδικός Αγορητής της Ελληνικής Λύσης, κ. Κοτίδης.
ΒΑΣΙΛΕΙΟΣ ΚΟΤΙΔΗΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Επιφύλαξη.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Τον λόγο έχει η Ειδική Αγορήτρια από τη Νέα Αριστερά, κυρία Πέρκα.
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Επιφύλαξη.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Τον λόγο έχει ο Ειδικός Αγορητής της Νίκης, κ. Δελβερούδης.
ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Επιφύλαξη.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Τον λόγο ο Ειδικός Αγορητής της Πλεύσης Ελευθερίας, κ. Καραναστάσης. Αναμένεται.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Τον λόγο έχει ο Ειδικός Αγορητής από τους Σπαρτιάτες, κ. Κόντης.
ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»): Επιφύλαξη.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Συνεπώς, το σχέδιο νόμου του Υπουργείου Υποδομών και Μεταφορών «Κώδικας Οδικής Κυκλοφορίας και λοιπές διατάξεις» γίνεται δεκτό επί της αρχής κατά πλειοψηφία.
Κυρίες και κύριοι συνάδελφοι συνεχίζουμε τη συνεδρίαση με την τοποθέτηση των Εισηγητών και των Ειδικών Αγορητών για την ολοκλήρωση της επεξεργασίας του σχεδίου νόμου.
Ζητώ από όλους την κατανόησή σας  και εφόσον συμφωνείτε ο χρόνος να είναι λίγο πιο σύντομος από τον προβλεπόμενο χρόνο των 10 λεπτών. Εάν μπορεί ο καθένας από εσάς να είναι και πιο σύντομος.
Τον λόγο έχει ο Εισηγητής της Πλειοψηφίας, ο κύριος Γιώργος.
	ΙΩΑΝΝΗΣ ΓΙΩΡΓΟΣ (Εισηγητής της Πλειοψηφίας): Αξιότιμε κύριε Πρόεδρε, κύριε Υπουργέ, κύριοι συνάδελφοι, πιστεύω ότι παρακολουθήσαμε μια ενδιαφέρουσα συζήτηση κατά τη συνεδρίαση των φορέων όπου και ακούστηκαν τα επιχειρήματα των εκπροσώπων τους, των οργανώσεων αλλά και συναδέλφων. Τέθηκαν ερωτήματα που εν πολλοίς πολλά απαντήθηκαν και κάποια από αυτά έγιναν ή θα γίνουν δεκτά από τον κύριο Υπουργό, έτσι όπως τουλάχιστον το εξέφρασε ο ίδιος. 
Αναφορικά με τη σκοπιμότητα και το αντικείμενο του νομοσχεδίου. Το Μέρος Α΄ περιλαμβάνει τις γενικές διατάξεις και καθορίζει το πλαίσιο μέσα στο οποίο κινείται η παρούσα νομοθετική πρωτοβουλία. Έτσι, λοιπόν, στο άρθρο 1, ο σκοπός της παρούσας ρύθμισης θα έλεγα πως είναι τριπλός. Πρώτον, αποσκοπεί στην προσαρμογή του Κώδικα Οδικής Κυκλοφορίας στις σύγχρονες ανάγκες για ασφαλή και λειτουργική συνύπαρξη πεζών και οχημάτων. Δεύτερον, επιδιώκει την ενίσχυση του αποτρεπτικού χαρακτήρα των κυρώσεων και τρίτον, εισάγει την απλούστευση των διαδικασιών μέσω της απόσυρσης των κυρώσεων από το όχημα με ορισμένες μόνο εξαιρέσεις.
Στο άρθρο 2 καθορίζεται το αντικείμενο του νομοσχεδίου, το οποίο περιλαμβάνει μεταξύ άλλων τη θέσπιση κανόνων για την ασφαλή συνύπαρξη πεζών και οχημάτων στο εθνικό οδικό δίκτυο, καθώς και τη δημιουργία προϋποθέσεων για βιώσιμη αστική κινητικότητα. Τον εξορθολογισμό και την κατηγοριοποίηση των παραβάσεων, βάσει της επικινδυνότητας τους και της επίπτωσης που επιφέρουν στη δημόσια ασφάλεια και στην ομαλή κυκλοφορία, τη βελτίωση των διατάξεων που αφορούν στη φόρτωση των οχημάτων, τη διόρθωση και αποσαφήνιση ρυθμίσεων που αποδείχθηκαν ασαφείς ή δυσλειτουργικές, ιδιαίτερα σε ζητήματα επαναλαμβανόμενης υποτροπιάζουσας παραβατικής οδήγησης και τέλος, προβλέπεται η επικαιροποίηση του ρυθμιστικού πλαισίου προκειμένου να συμβαδίζει με τις τεχνολογικές εξελίξεις και τις ανάγκες του σύγχρονου μοντέλου μεταφοράς. 
Στο πλαίσιο του νέου Κώδικα Οδικής Κυκλοφορίας προβλέπονται ειδικές ρυθμίσεις για την ενίσχυση της προσβασιμότητας και της ασφάλειας των ατόμων με αναπηρία θέλοντας να δείξουμε και το κοινωνικό πρόσωπο της Κυβέρνησης προς την κατεύθυνση αυτή. Συγκεκριμένα, αναγνωρίζεται η ανάγκη να δημιουργηθούν συνθήκες ισότιμης και αξιοπρεπούς κινητικότητας, με μέτρα που δεν περιορίζονται μόνο στην κυκλοφορία, αλλά  καλύπτουν και τη χρήση υποδομών και οχημάτων.
Επί του νομοσχεδίου. Στο Μέρος Α΄, στις γενικές διατάξεις από τα άρθρα 1 έως 5, όπως προανέφερα, περιλαμβάνονται οι βασικές έννοιες και το θεσμικό πλαίσιο. Ορίζεται ο σκοπός του ΚΟΚ, αναλύεται το αντικείμενο, καθορίζεται το πεδίο εφαρμογής, παρέχονται οι βασικοί ορισμοί και απαγορεύεται η κυκλοφορία των μη νόμιμων οχημάτων. 
Το Μέρος Β΄, σχετικό με τη σήμανση και την οδική συμπεριφορά, απαρτίζεται από οκτώ κεφάλαια και αφορά τα άρθρα 6 έως 105. 
Στο Κεφάλαιο Α΄, άρθρα 6 έως 15, για τη σήμανση και διαγράμμιση, ορίζονται τα είδη της σήμανσης, πινακίδες, φανάρια, η προτεραιότητα του τροχονόμου και τα σήματα των οδών. 


 
Το Κεφάλαιο Β΄, αναφέρεται στην οδική συμπεριφορά και περιλαμβάνει τα άρθρα 16 έως 56. Πρόκειται για ένα αναλυτικό κεφάλαιο με διατάξεις για τους κανόνες κυκλοφορίας, τη στάση και τη στάθμευση, τους κυκλικούς κόμβους, τη χρήση προστατευτικού εξοπλισμού, το αλκοόλ, τα ατυχήματα και άλλα. Προβλέπονται ειδικές διατάξεις για ευάλωτους χρήστες και μέτρα ρύθμισης σε λιμάνια. 
Το Κεφάλαιο Γ΄, περιλαμβάνει οτιδήποτε σχετικό με τις διαστάσεις, τα βάρη και την έλξη των οχημάτων. Αυτά αναφέρονται στα άρθρα 57 και 58. Καθορίζονται τεχνικά όρια για βάρος, ύψος και ρυμούλκηση οχημάτων.
Το Κεφάλαιο Δ΄, αναφέρεται στον τρόπο και στα συστήματα τροχοπέδησης των οχημάτων που περιλαμβάνονται στα άρθρα 59 έως 66. Σε αυτά, εξειδικεύεται η υποχρέωση ύπαρξης και λειτουργίας φρένων ανά τύπο οχήματος, ελαφρύ προσωπικό ηλεκτρικό όχημα, ποδήλατα, γεωργικά και άλλα. 
Το Κεφάλαιο Ε΄, περιέχει διατάξεις που αφορούν τα φώτα και τα ανακλαστικά, άρθρα 67 έως 84, όπου με αυτά καθορίζεται ο υποχρεωτικός φωτισμός και οι προδιαγραφές ορατότητας. 
Στο Κεφάλαιο ΣΤ΄, και στα άρθρα 85 έως 87, αναφέρονται οι τεχνικές προδιαγραφές των οχημάτων. Προδιαγραφές για μηχανισμούς, εξαρτήματα, εμφάνιση και εξοπλισμό οχημάτων.
 Το Κεφάλαιο Ζ΄, περιγράφει τον τρόπο ταξινόμησης και κυκλοφορίας των οχημάτων, άρθρα 88 έως 97, όπου ρυθμίζεται κυρίως η διαδικασία για άδειες, πινακίδες, ταξινόμηση, τεχνικός έλεγχος των οχημάτων, την απόσυρση, καθώς επίσης και την κυκλοφορία στο εξωτερικό και την αφαίρεση των δικαιωμάτων. 
 Τέλος, στο Κεφάλαιο Η΄, περιγράφονται οι προϋποθέσεις βάσει των οποίων κρίνεται η ικανότητα οδήγησης, τα δικαιολογητικά χορήγησης άδειας οδήγησης, τα ειδικά οχήματα και όλα αυτά περιλαμβάνονται στα άρθρα 98 έως 105.
Στο Μέρος Γ΄, σχετικά με τα διοικητικά μέτρα και τις κυρώσεις, άρθρα 106 έως 111, κατηγοριοποιούνται οι παρεμβάσεις ανάλογα με την επικινδυνότητα και προβλέπονται αντίστοιχες κυρώσεις, πρόστιμα, αφαίρεση διπλώματος και υποτροπή. Στο άρθρο 110, η ισχύς είναι από 01/09/2025, ίσως αναφερθώ παρακάτω αν προλάβουμε τις σημαντικότερες παρεμβάσεις και ποιες είναι αυτές. 
Το Μέρος Δ΄, μεταβατικές και τελικές διατάξεις αποτελείται από τα άρθρα 112 έως 115. Ειδικότερα στο άρθρο 112 ορίζεται που θα υπάρξουν υπουργικές αποφάσεις για τη σύσταση επιτροπών, επιλύοντας παράλληλα και επιμέρους θέματα. Στο άρθρο 113 αναφέρεται πώς γίνεται η κατάρτιση του πίνακα των πραγματογνωμόνων. Στο άρθρο 114 μεταβατικά μέτρα, όρια ταχύτητας, ισχύς των νέων ρυθμίσεων και ό,τι σχετικό. Στο 115 καταργούνται προηγούμενα άρθρα και ο ν.2696/1999, δηλαδή ο προηγούμενος ΚΟΚ, εκτός ειδικών περιπτώσεων.
Όσον αφορά το  Μέρος Ε΄ για τις λοιπές διατάξεις, περιλαμβάνει τα άρθρα 116 έως 128 χωρίζοντάς τα σε Κεφάλαια Α΄ έως Δ’. Το Κεφάλαιο Α΄ αναφέρεται στην υπαίθρια διαφήμιση, άρθρα 116 έως 121, τροποποιούνται οι όροι για διαφημίσεις σε δημόσιους χώρους και προβλέπονται κυρώσεις στους υπαίτιους φορείς. Το Κεφάλαιο Β΄, άρθρο 122 αφορά τις τεχνικές προδιαγραφές των αμαξοστασίων. Κυρίως αφορά την αναβάθμιση υποδομών για αμαξοστάσια λεωφορείων. Το Κεφάλαιο Γ΄, άρθρο 123, αφορά οργανωτικά


 
θέματα της Ρυθμιστικής Αρχής Σιδηροδρόμων ενώ τα άρθρα 124 έως 126 του Κεφαλαίου Δ΄ θέματα για τις δημόσιες συμβάσεις έργων μεταβατικές και ειδικές ρυθμίσεις. Η συνέχεια του Κεφαλαίου Δ΄, άρθρα 127 έως 128, αναφέρονται ειδικές διατάξεις για χώρους στάθμευσης και συνεργεία βαρέων οχημάτων.
Το Μέρος ΣΤ΄, με την έναρξη ισχύος, είναι το άρθρο 129, το τελευταίο, όπου ορίζεται η έναρξη ισχύος του κώδικα και οι μεταβατικές ρυθμίσεις του. 
Στα κρίσιμα σημεία του κώδικα, κάνοντας μια σύγκριση παλαιού και νέου καθεστώτος κυρώσεων, στις κατηγορίες των παραβάσεων έχουμε τη χρήση κινητού. Το πρόστιμο που ίσχυε ήταν 100 ευρώ και αφαίρεση άδειας για 60 μέρες ενώ τώρα με τον καινούργιο κώδικα με την πρώτη παράβαση το πρόστιμο ανέρχεται στα 350 ευρώ και αφαίρεση άδειας για 30 μέρες, στην πρώτη υποτροπή 1.000 ευρώ και 180 μέρες αφαίρεση άδεις και στη δεύτερη υποτροπή πρόστιμο 2.000 ευρώ και 1 έτος αφαίρεση άδειας. Η χρήση κινητού με ατύχημα δεν είχε καμία ποινική κύρωση, ενώ τώρα, πλέον των παραπάνω, έχουμε την ποινικοποίηση, με εφαρμογή του άρθρου 290 του Ποινικού Κώδικα, κάθειρξη έως και ισόβια, πρόστιμο έως 4.000 ευρώ και αφαίρεση αδείας έως 8 έτη, άρση απορρήτου για τη συγκεκριμένη αξιόποινη πράξη, εάν και εφόσον χρειαστεί. 
Κατηγορία παράβασης για μη χρήση κράνους. Σήμερα το πρόστιμο που ισχύει είναι 60 ημέρες αφαίρεση άδειες και πινακίδες για τον οδηγό και 50 ευρώ για τον συνεπιβάτη. Τι θα ισχύει με τον νέο Κ.Ο.Κ.; Πρώτη φορά 350 ευρώ και αφαίρεση άδειας 30 ημέρες, πρώτη υποτροπή 1.000 ευρώ και 180 ημέρες αφαίρεση άδειας, η δεύτερη υποτροπή 2.000 ευρώ και έως 1 έτος αφαίρεση άδειας ενώ επιβάλλεται πρόστιμο και στον οδηγό αν ο συνεπιβάτης δεν φορά κράνος σύμφωνα με το άρθρο 37. 
Παράβαση για τη μη χρήση ζώνης το πρόστιμο μέχρι σήμερα ήταν η αφαίρεση άδειας οδήγησης για 60 ημέρες και στέρηση πινακίδων για 60 μέρες και για τον συνεπιβάτη πρόστιμο 50 ευρώ. Τι θα ισχύει; Την πρώτη φορά  επιβάλλεται πρόστιμο 350 ευρώ συν 30 μέρες και η πρώτη υποτροπή ανέρχεται στα 1.000 ευρώ και 180 μέρες ενώ η δεύτερη υποτροπή 2.000 ευρώ έως ένα έτος. Η μη χρήση ζώνης από τον συνεπιβάτη τιμωρείται με πρόστιμο 150 ευρώ για τον ίδιο, αλλά και για τον οδηγό ακόμη και αν αυτός φορούσε. 
Η οδήγηση υπό την επήρεια αλκοόλ, όπως ισχύει έως τώρα, επισύρει πρόστιμο 200 έως 700 ευρώ, αφαίρεση άδειας οδήγησης έως 90 ημέρες και ποινική δίωξη σε σοβαρές περιπτώσεις. Αυτό σήμερα επιβάλλεται κλιμακωτά και για 0,50 έως 0,80 γραμμάρια ανά λίτρο, γίνεται 350 ευρώ και 30 μέρες, για 0,80 έως 1,10 γραμμάρια ανά λίτρο, 700 ευρώ και 90 μέρες. Στην πρώτη υποτροπή 1.000 ευρώ και 180 ημέρες ενώ στη δεύτερη υποτροπή 2.000 ευρώ και 1 έτος, πρόστιμα που αυξάνονται κατά πολύ περισσότερο όταν η οδήγηση υπό την επήρεια αλκοόλ ξεπεράσει το 1,10 γραμμάρια ανά λίτρο. 
Βεβαίως, έχουμε και την περίπτωση οδήγησης υπό την επήρεια αλκοόλ με ατυχήματα που σήμερα είναι ποινικοποιημένη μόνο σε σοβαρές περιπτώσεις. Με τον νέο ΚΟΚ επιβάλλεται ποινή κάθειρξης, σύμφωνα με το άρθρο 290 του Ποινικού Κώδικα, έως 10 έτη η σωματική βλάβη, 10 με 20 έτη η πρόκληση θανάτου και ισόβια για την πρόκληση πολλαπλών θανάτων.
Υπέρβαση ταχύτητας. Για την παραβίαση του ορίου ταχύτητας υπήρχε ήδη πρόβλεψη για διαφορά άνω των 50 χιλιομέτρων. Ό,τι προβλέπεται στο άρθρο 290 του Ποινικού Κώδικα


 
Μεγάλες διαφορές στην επιβολή προστίμου έχουμε στην παραβίαση του ερυθρού σηματοδότη. Το πρόστιμο που επιβάλλεται για την πρώτη φορά είναι 700 ευρώ και αφαίρεση για 60 μέρες. Στην πρώτη υποτροπή 1.000 ευρώ και 180 ημέρες, στη δεύτερη 2.000 και 1 έτος. Όταν η παράβαση προκαλεί ατύχημα, τα πρόστιμα αυτά διαφοροποιούνται σαφέστατα προς τα πάνω. 
Κατηγορίες όπως η οδήγηση χωρίς δίπλωμα και η παρεμπόδιση συγκοινωνίας για τους σιδηροδρόμους τις αφήνω χωρίς σχολιασμό.
Ταξί και λεωφορειολωρίδες. Αυτό που ισχύει μέχρι σήμερα είναι πρόστιμο 100 ευρώ και μη δυνατότητα σύντομης στάσης σε λεωφορειολωρίδες, στέρηση διπλώματος μετά από συσσώρευση 5 παραβάσεων. Με τον νέο ΚΟΚ θα ισχύει πρόστιμο  150 ευρώ την πρώτη φορά, καταργείται η αφαίρεση διπλώματος, απαγορεύεται η κυκλοφορία ταξί στις λεωφορειολωρίδες με σκοπό την ταχύτητα και την αξιοπιστία του νέου στόλου του λεωφορείων σε Αθήνα και Θεσσαλονίκη. Εξαιρέσεις αποτελούν η επιβίβαση και η αποβίβαση όταν δεν παρεμποδίζονται λεωφορεία, οι νυχτερινές ώρες, τα ταξί μηδενικών ρύπων και τα ταξί ειδικού τύπου ΑμεΑ. 
Στο σημείο αυτό θα ήθελα να αναφερθώ σε κάποια σημαντικά άρθρα. 
Άρθρο 24, όπου το ανώτατο όριο ταχύτητας των 30 χιλιομέτρων την ώρα στον αστικό ιστό είναι μια σημαντική παρέμβαση. Το ανώτατο επιτρεπόμενο όριο ταχύτητας των οχημάτων εντός κατοικημένων περιοχών μειώνεται από τα 50 στα 30 χιλιόμετρα την ώρα, εκτός κι αν ορίζεται αλλιώς με ειδική σήμανση. Μέχρι την 1η Ιανουαρίου του 2026 διατηρείται το γενικό όριο ταχύτητας των 50 χιλιομέτρων, μέτρο που θα επιφέρει σημαντική μείωση των τροχαίων ατυχημάτων στις αστικές περιοχές εκεί όπου παρατηρείται αυξημένη κυκλοφορία.
Άρθρο 55, όπου θεσπίζεται η σύντομη στάση ταξί στις λεωφορειολωρίδες για επιβίβαση και αποβίβαση, θέμα το οποίο έχει κουβεντιαστεί κατά κόρον και έχουν ακουστεί όλες οι απόψεις. Αποσυνδέονται οι κυρώσεις από το όχημα, υπάρχει αφαίρεση άδειας οδήγησης. Εξαιρέσεις σε αυτό. Τα στοιχεία κυκλοφορίας αφαιρούνται σε περίπτωση διαπίστωσης παραβάσεων του ΚΟΚ που συνδέονται με ελλείψεις ή ελαττωματική λειτουργία του οχήματος, οι οποίες επηρεάζουν την οδική ασφάλεια. 
Θα κλείσω με μια αναφορά μονάχα που αφορά την αναδιοργάνωση της Ρυθμιστικής Αρχής Σιδηροδρόμων, όπου η Διοίκηση αναδιοργανώνεται με νέο σχήμα, Πρόεδρος, Αντιπρόεδρος και τρία τακτικά μέλη. 
Τα υπόλοιπα αφορούν συμβάσεις ορισμένου χρόνου για συγκεκριμένες υπηρεσίες. Παράταση ισχύος των παλαιών πτυχίων των μελετητών, διεύρυνση της δυνατότητας προσφυγής στη διαιτησία σε περιπτώσεις υπηρεσιών ή προμηθειών και στο άρθρο 128 εισάγεται η προσωρινή ρύθμιση που επιτρέπει τη λειτουργία συνεργείων για βαρέα οχήματα στη νησιωτική χώρα μέχρι το τέλος του 2026. Το άρθρο 129 ορίζει την έναρξη ισχύος. 
Ευχαριστώ.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων της Επιτροπής): Και εμείς ευχαριστούμε.
Πριν δώσω τον λόγο στον Εισηγητή της Μειοψηφίας για την τοποθέτησή του, καλώ τον Ειδικό Αγορητή  την Πλεύση Ελευθερίας, κ. Καραναστάση, να δώσει την ψήφο του επί της αρχής του νομοσχεδίου.
ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Επιφυλασσόμαστε για την Ολομέλεια.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων της Επιτροπής): Ευχαριστούμε.
Συνεχίζουμε με τον Εισηγητή της Μειοψηφίας, κ. Αναστάσιο Νικολαΐδη.  
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ Εισηγητής της Μειοψηφίας: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, μετά από τη συνεδρίαση της Επιτροπής Παραγωγής και Εμπορίου με θέμα την ακρόαση των εκπροσώπων των φορέων, εισερχόμαστε πλέον στην κατ’ άρθρον συζήτηση του σχεδίου νόμου του Υπουργείου Υποδομών και Μεταφορών με τίτλο «Κώδικας Οδικής Κυκλοφορίας και λοιπές διατάξεις». 
Πρώτα απ’ όλα θα ήθελα να κάνω δύο γενικές επισημάνσεις, καθώς πρόκειται για ζητήματα που βρίσκονται σε πλήθος άρθρων και συναντώνται σχεδόν στο σύνολο του νομοσχεδίου. Θα αναφερθώ αρχικά στο θέμα με το οποίο είμαστε ξεκάθαρα θετικά διακείμενοι και έχει να κάνει με την αποσύνδεση της ποινής από το όχημα. Θεωρούμε ότι ως μέτρο ανταποκρίνεται στη σύγχρονη πραγματικότητα. Δεν θα τιμωρεί οικογένειες και νοικοκυριά που διαθέτουν ένα όχημα, αλλά η ποινή θα επιβάλλεται στον υπαίτιο της κάθε παράβασης.
Όσον αφορά την αυστηροποίηση των ποινών είναι μία προσέγγιση που περιμένουμε να δούμε τι αποτελέσματα θα επιφέρει στην πράξη. Όπως αναφέραμε και σε προηγούμενη συνεδρίαση το σημαντικό είναι να γίνονται αυστηροί και συστηματικοί έλεγχοι, ώστε να εμπεδωθεί ότι μπαίνει τέλος στο κλίμα της ατιμωρησίας. Βέβαια αυτό έχει για εμάς σημασία όταν συνδυάζεται με δράσεις που σχετίζονται με τη βελτίωση των οδικών υποδομών και την εκπαίδευση των οδηγών. 
Για να θέσω ένα παράδειγμα. Θεωρώ πως συμφωνούμε όλοι ότι θα έχει μεγαλύτερο εκπαιδευτικό χαρακτήρα, αν επιβάλλεται πρόστιμο για μη τήρηση χρήση κράνους στον οδηγό μιας μηχανής κάθε ημέρα που δεν το φοράει, αν γίνεται συστηματικός έλεγχος, από το να επιβληθεί πρόστιμο υψηλό μία φορά στα δύο - τρία χρόνια, όποτε τον σταματήσουν. Όπως επίσης θα πρέπει να φροντίζουμε να αναβαθμιστεί το οδηγικό περιβάλλον συνολικά και να γίνουν όλα όσα πρέπει από πλευράς Πολιτείας παράλληλα με τις όποιες ποινές στους παραβάτες οδηγούς. Χρειάζεται να υπάρχουν δρόμοι ασφαλείς, καλά σχεδιασμένοι, με έμφαση στα επικίνδυνα σημεία, ώστε να αποφεύγονται οι πηγές κινδύνου για τους οδηγούς. 
Όσον αφορά σε κάποια επιμέρους άρθρα θα προχωρήσω σε επισημάνσεις και ταυτόχρονη κατάθεση προτάσεων, καθώς θεωρούμε ότι ο Κώδικας Οδικής Κυκλοφορίας και κυρίως η αύξηση της οδικής ασφάλειας είναι πεδίο για ευρύτερες συνεννοήσεις.
Για το άρθρο 24 που αναφέρεται στο όριο ταχύτητας συνδυαστικά με το άρθρο 112 δίνεται η δυνατότητα στους Οργανισμούς Τοπικής Αυτοδιοίκησης να προχωρήσουν σε αλλαγές με βάση τις ανάγκες που υπάρχουν σε τοπικό επίπεδο. Εκφράζουμε τον προβληματισμό μας μήπως η γραφειοκρατική διαδικασία λειτουργήσει αποτρεπτικά με αποτέλεσμα είτε οι ΟΤΑ να μην προχωρήσουν είτε να υπάρχουν προβληματικές καθυστερήσεις. Πάντως αποτελεί θέση μας η περαιτέρω ενεργοποίηση της Αυτοδιοίκησης με τη σύνταξη επίκαιρων κυκλοφοριακών μελετών και την αντιμετώπιση τοπικών προβλημάτων επί του πεδίου και με βάση τις ειδικές συνθήκες που επικρατούν σε κάθε περιοχή. 
Σχετικά με το όριο των 30 χιλιομέτρων ζητήσαμε διευκρινίσεις για το περιεχόμενο της ρύθμισης όσον αφορά τους δρόμους που η μία λωρίδα χρησιμοποιείται ως ζώνη στάθμευσης. Επίσης, θέτουμε εκ νέου την πρόταση για ρητή νομοθετική πρόβλεψη σχετικά


 
με μειωμένο όριο ταχύτητας σε περιοχές με μεγάλη ροή πεζών, ειδικά παιδιών, όπως είναι τα σχολεία, τα πάρκα, οι παιδικές χαρές και οι αθλητικές εγκαταστάσεις. Είναι σημαντικό να προσφέρουμε επιπλέον προστασία στους πεζούς, ειδικά όταν μιλάμε για μικρότερες ηλικίες.
Στο άρθρο 30, γιατί δεν αναφέρεται ρητά ότι στους κυκλικούς κόμβους προτεραιότητα έχει πάντα ο κινούμενος εντός του κύκλου, όπως ισχύει παντού στην Ευρώπη; Υπήρχε πλήθος σχετικών σχολίων στη διαδικασία διαβούλευσης. 
Στην Ανάλυση Συνεπειών Ρύθμισης αναφέρεται ότι η πρόταση δεν υιοθετήθηκε και ενδέχεται να εξεταστεί σε μελλοντική επεξεργασία από το Υπουργείο. Θα έχει ενδιαφέρον να μας εξηγήσετε γιατί επιλέξατε να μην προχωρήσετε στη συγκεκριμένη αλλαγή, για ποιους λόγους και με βάση ποια επιστημονικά δεδομένα. Εμείς πάντως ζητάμε να υπάρξει η σχετική νομοθέτηση.
Στο άρθρο 44 για τα ελαφρά ηλεκτρικά οχήματα προσωπικής χρήσης προκύπτουν πολλά και σημαντικά ζητήματα. Πρώτα από όλα η μικροκινητικότητα μπορεί να συμβάλει στην επίλυση σημαντικών κυκλοφοριακών ζητημάτων, όμως αυτό δεν μπορεί να συμβεί αν δεν υπάρχουν συνδυαστικά και οι κατάλληλες συνθήκες. Το ζήτημα της στάθμευσης, η ασφάλεια των χρηστών και κυρίως η απουσία υποδομών είναι θέματα για τα οποία πρέπει να υπάρξει μέριμνα. Οι προτεινόμενες παρεμβάσεις που θα μπορούσαν να εξεταστούν είναι οι ειδικές λωρίδες κυκλοφορίας και οι χώροι στάθμευσης. Επίσης, θα πρέπει να λυθούν και τα ζητήματα που σχετίζονται με την ασφάλιση και τον αριθμό κυκλοφορίας των εν λόγω οχημάτων, όπως συμβαίνει και σε άλλες χώρες.
Όσον αφορά τα όρια ταχύτητας είναι πραγματικά προβληματικό το γεγονός ότι θα επιτρέπεται σε όχημα που ο οδηγός του μπορεί να είναι ακόμη και 15 ετών να κινείται με 25 χιλιόμετρα σε δρόμους όπου το όριο για τα υπόλοιπα οχήματα είναι τα 50 χιλιόμετρα. Μάλιστα οι οδηγοί των ελαφρών ηλεκτρικών οχημάτων προσωπικής χρήσης που είναι κάτω από τα 17 θα τα χρησιμοποιούν χωρίς να έχουν στοιχειώδεις γνώσεις οδικής κυκλοφορίας και συμπεριφοράς. Για αυτό προτείνουμε ένα δίπλωμα μικροκινητικότητας για ανηλίκους, ώστε να αποκτήσουν βασικές γνώσεις και να μπορούν να κυκλοφορούν στους δρόμους έχοντας τουλάχιστον μια πρώτη επαφή με τους κανόνες οδικής συμπεριφοράς. 
Για το όριο ταχύτητας των ελαφρών ηλεκτρικών οχημάτων προτείνουμε να επιτρέπεται η κίνηση σε οδούς με όριο τα 30 χιλιόμετρα, καθώς και σε οδούς με όριο τα 50, όπου όμως υπάρχουν δύο λωρίδες στην ίδια κατεύθυνση. Μάλιστα στη δεξιά λωρίδα να υπάρχει ειδική σήμανση για ποδήλατα και ηλεκτρικά πατίνια, όπως συμβαίνει στο εξωτερικό, ώστε να διασφαλιστεί, κατά το δυνατόν, η ασφαλής χρήση του δρόμου από όλα τα οχήματα.
Το άρθρο 55, μεταξύ άλλων αφορά τη χρήση των λεωφορειόδρομων από τα ταξί. Με απόλυτο σεβασμό, κύριε Υπουργέ, θα επανέλθω στην πρότασή μας για μελέτη, εφαρμογή στο πεδίο σε όλες τις περιόδους του χρόνου για να μπορέσουμε να πάρουμε το σωστό αποτέλεσμα, το ακούσατε και από άλλους. Δεν θέλω να το αποδεχθείτε, απλά να το συζητήσετε και βλέπω ότι έχετε τη διάθεση να ακούσετε. Επιπλέον, για το ίδιο άρθρο, να επανεξεταστεί ώστε να κινούνται στις λεωφορειολωρίδες νεφροπαθείς και καρκινοπαθείς. Είναι σοβαρό το ζήτημα και το έχουμε συζητήσει. 
Όσον αφορά γενικότερα τις μετακινήσεις με Μέσα Μαζικής Μεταφοράς απαιτείται η αναβάθμισή τους, καθώς οι συμπολίτες μας αναγκάζονται να βιώνουν μια αφόρητη καθημερινότητα. Σε αυτήν κυριαρχούν λεωφορεία που αργούν ή δεν φτάνουν ποτέ στις στάσεις, τεράστιες ελλείψεις σε προσωπικό και βάρδιες που δεν βγαίνουν, καθώς και


 
οχήματα κακοσυντηρημένα ή παλιά που δεν μπορούν να καλύψουν τις σύγχρονες ανάγκες. Έχετε δεσμευτεί ότι μέσα στους επόμενους μήνες θα έχει αλλαχθεί σχεδόν όλος ο στόλος. Περιμένουμε να το δούμε. 
Κυρίες και κύριοι, συνάδελφοι το Μέρος Δ΄ του νομοσχεδίου αποτελεί για εμάς δείγμα κακής νομοθέτησης. Υπάρχει αναφορά για πάνω από 100 Υπουργικές Αποφάσεις, για Κοινές Υπουργικές Αποφάσεις, Προεδρικά Διατάγματα και αποφάσεις οργάνων της αυτοδιοίκησης για να αποσαφηνιστούν ρυθμίσεις του παρόντος νομοσχεδίου. Θεωρούμε ότι ο συγκεκριμένος αριθμός είναι υπερβολικός και εντελώς προβληματικός. 
Επίσης, στο άρθρο 112 υπάρχει αναφορά σε Υπουργική Απόφαση για μάθημα Οδικής Κυκλοφορίας που θεωρούμε εξαιρετικά σημαντικό και ζητάμε να καθιερωθεί σε όλες τις βαθμίδες εκπαίδευσης. Δυστυχώς, όμως, το άρθρο 16 στο οποίο υπάρχει σχετική παραπομπή δεν περιλαμβάνει κάτι σχετικό. 
Συνεχίζω με το τελευταίο μέρος του νομοσχεδίου και θέλω να σταθώ στο άρθρο 125 σχετικά με την εφαρμογή του Προεδρικού Διατάγματος 71/2019 και του Ολοκληρωμένου Πληροφοριακού Συστήματος Μητρώου Τεχνικών Έργων. Για εμάς είναι ένα σημαντικό ζήτημα που έχουμε αναδείξει και θα συνεχίσουμε να το κάνουμε, ενώ φαίνεται ότι εσείς δεν είστε διατεθειμένοι να το αντιμετωπίσετε ριζικά και επιλέγετε την εύκολη τακτική της παράτασης. Η αρχική προθεσμία εγγραφής στο σύστημα ήταν η 3η Φεβρουαρίου του 2025. Δόθηκε παράταση για τις 30 Ιουνίου και τώρα έχουμε νέα παράταση για τις 31 Δεκεμβρίου, αλλά η εφαρμογή του έχει αναβληθεί επανειλημμένα λόγω τεκμηριωμένων ενστάσεων από μελετητικές και εργοληπτικές οργανώσεις. Τα βασικά ζητήματα που προκύπτουν είναι σοβαρές, ασαφείς και δυσλειτουργίες του θεσμικού πλαισίου, έντονη γραφειοκρατία για μικρομεσαίους μελετητές, ανεπαρκής λειτουργία της πλατφόρμας, κίνδυνος αποκλεισμού σημαντικού μέρους του μελετητικού δυναμικού. 
Επιπλέον, η ομάδα εργασίας του Υπουργείου υπέβαλε τεκμηριωμένο πόρισμα για την αναμόρφωση του Προεδρικού Διατάγματος που αγνοήθηκε, ενώ το ΤΕΕ ζητά άμεση αναστολή της εφαρμογής του Προεδρικού Διατάγματος και ουσιαστική διαβούλευση. Αυτά όσον αφορά το πρόβλημα που έχουν δημιουργηθεί. 
Τα δικά μας ερωτήματα και οι προτάσεις μας έχουν ως εξής. Γιατί δεν εφαρμόζετε το πόρισμα της ομάδας εργασίας του Υπουργείου Υποδομών και Μεταφορών που υπέβαλε τεκμηριωμένο πόρισμα για την αναμόρφωση του; Υπάρχει πρόθεση για διαβούλευση; Έχουν ληφθεί υπόψη οι κίνδυνοι απώλειας μελετητικών πτυχίων και δικαστικών διενέξεων; Ποιος είναι ο χρονικός ορίζοντας εφαρμογής και ποιες οι ευρωπαϊκές υποχρεώσεις; 
Κυρίες και κύριοι συνάδελφοι, ολοκληρώνω την ομιλία μου καταθέτοντας προτάσεις που έχουν να κάνουν με τον Κώδικα Οδικής Κυκλοφορίας και την αύξηση της οδικής ασφάλειας, αλλά δεν σχετίζονται αμιγώς με το Υπουργείο Υποδομών και Μεταφορών ή το παρόν νομοσχέδιο. 
Πρώτα απ’ όλα, θέτουμε το ζήτημα με τα τροχόσπιτα και τα αυτοκινούμενα οχήματα, μετά τη νομοθετική ρύθμιση με πρωτοβουλία του Υπουργείου Τουρισμού. Θεωρούμε ότι πρέπει να επιλυθεί άμεσα το πρόβλημα που δημιουργήθηκε και να δίνεται η δυνατότητα στάθμευσης στα συγκεκριμένα οχήματα με σεβασμό, βέβαια, στα δάση, στις παραλίες και στους αρχαιολογικούς χώρους. Όμως, δεν γίνεται να απαγορεύεται στα τροχόσπιτα να σταθμεύουν την ώρα μάλιστα που δεν υπάρχει μέριμνα και για τη δημιουργία των κατάλληλων υποδομών. 
Επίσης, προτείνουμε τη λήψη πρωτοβουλιών για τη δια βίου εκπαίδευση των πολιτών σε ζητήματα οδικής ασφάλειας. Πέρα από τα όποια μαθήματα Οδικής Ασφάλειας σε όλες τις εκπαιδευτικές βαθμίδες είναι σημαντικό η εκπαίδευση να συνεχιστεί και στην ενήλικη ζωή των πολιτών. 
Σημαντική ακόμα θεωρούμε ότι είναι και η πρόταση για θέσπιση μηδενικού ΦΠΑ στα κράνη και στον εξοπλισμό προστασίας. Δεν χρειάζονται επιχειρήματα για το πόσο σημαντικό είναι το κράνος το οποίο μπορεί να σώσει ζωές. Με το συγκεκριμένο μέτρο παύει να υπάρχει οποιοσδήποτε ανασταλτικός παράγοντας για την αγορά του ενώ, επιπλέον, υπάρχει μικρότερη επιβάρυνση και για όσους θέλουν να αλλάξουν τον εξοπλισμό τους ο οποίος είναι παλαιότερος. 
Τέλος, όσον αφορά τις προβληματικές υποδομές στη χώρα, προτείνουμε ανασχεδιασμό και εφαρμογή κρίσιμων συγκοινωνιακών μέτρων βάσει εθνικών και διεθνών προδιαγραφών και καλών πρακτικών. Ιδιαίτερα, μάλιστα, όταν αυτό θα πρέπει να τεθεί ως προτεραιότητα σε θέσεις με μεγάλη συχνότητα και σοβαρότητα τροχαίων ατυχημάτων. 
Σας ευχαριστώ. 
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Συνεχίζουμε δίνοντας τον λόγο στον Ειδικό Αγορητή του ΣΥΡΙΖΑ, κ. Αλέξανδρο Μεϊκόπουλο. 
ΑΛΕΞΑΝΔΡΟΣ ΜΕΪΚΟΠΟΥΛΟΣ (Ειδικός Αγορητής της Κ.Ο. «ΣΥΡΙΖΑ-Προοδευτική Συμμαχία»): Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, αισθάνομαι την ανάγκη να επαναλάβω ξανά προς το Σώμα ότι είμαι ιδιαίτερα ικανοποιημένος από την εκτενή συζήτηση που έγινε κατά την ακρόαση των φορέων. Νομίζω ότι είναι από τις λίγες Επιτροπές όπου και σε χρονική διάρκεια αλλά και από άποψη ποιότητας έγινε μια πολύ καλή ανταλλαγή απόψεων. Βοήθησε και εμάς -και νομίζω ότι οι επισημάνσεις που έχετε θα βοηθήσουν και το ίδιο το Υπουργείο και ξέρω πως ο κύριος Κυρανάκης θα ενσωματώσει και αρκετές από τις παρατηρήσεις. Νομίζω, όμως, ότι βοήθησε και σε ένα άλλο πεδίο και είναι αυτό στο οποίο θα σταθώ και κατά την εισήγησή μου για την επί των άρθρων συζήτηση.
Το λέω εξαρχής ότι ως Κοινοβουλευτική Ομάδα δεν είμαστε αρνητικοί, βλέπουμε ένα νομοσχέδιο το οποίο, πραγματικά, κινείται σε θετική κατεύθυνση. Για να μη μείνει, όμως, ένα νομοσχέδιο με καλές προθέσεις και στην πράξη να μετατραπεί σε «κενό γράμμα», νομίζω ότι οφείλουμε να εστιάσουμε όλοι μας σε τρία πεδία, στο πεδίο της εποπτείας, στο πεδίο της εφαρμογής και στο πεδίο της τακτικής επιτήρησης ενός τέτοιου νομοσχεδίου. 
Συνεπώς, θα ξεκινήσω με θετικό πρόσημο αναγνωρίζοντας ότι όλοι θέλουμε να υπάρξει ένας αυστηρός Κώδικας Οδικής Κυκλοφορίας και πως πραγματικά υπάρχει ανάγκη για ουσιαστική βελτίωση της οδηγικής κουλτούρας στη χώρα. Ωστόσο, όπως προείπα, κύριε Υπουργέ, με διάθεση συμβολής και όχι πολιτικής αντιπαράθεσης, νομίζω ότι πρέπει να σταθούμε λίγο στο σκέλος των ελλείψεων που υπάρχουν και να τις τονίσουμε, επαναλαμβάνω πράγματι με διάθεση συνεισφοράς. Με τις εισαγόμενες ρυθμίσεις, κύριε Υπουργέ, έχουμε μεν αυστηροποίηση των κυρώσεων όμως εκλείπει το ισοδύναμο σκέλος της πρόληψης και της επιμόρφωσης, και επιτρέψτε μου να εξηγήσω τι εννοώ. 
Συζητάμε σήμερα για έναν Κώδικα Οδικής Κυκλοφορίας ο οποίος έχει μια έμφαση στη μονομέρεια και χρησιμοποιεί ως στρατηγική αιχμή, ως εργαλείο, την κύρωση και νομίζω ότι ήδη από το πρώτο άρθρο φαίνεται ο σκοπός αυτής της ρύθμισης. Δεν υπάρχει, για παράδειγμα, καμία αναφορά στην ανάγκη τακτικής επιμόρφωσης των οδηγών. Δεν υπάρχει


 
καμία αναφορά ή καμία συμβολή στο πεδίο της αξιοποίησης των σύγχρονων τεχνολογικών μέσων για βέλτιστη εποπτεία της τήρησης των κανόνων ασφαλείας από όλους τους χρήστες του οδικού δικτύου. Δεν υπάρχει πρόβλεψη για αξιοποίηση των ποσών που εισπράττονται από τα δικαίως αυξημένα πρόστιμα σε πολιτικές, για παράδειγμα, οδηγικής εκπαίδευσης και στρατηγικές πρόληψης για την ασφαλή οδική μετακίνηση. Για παράδειγμα, εισαγωγή σεμιναρίων ορθής οδικής συμπεριφοράς στα σχολεία, επαναφορά -νομίζω το είπε ο εκπρόσωπος από την ΚΕΔΕ και από την ΕΝΠΕ- των Πάρκων Κυκλοφοριακής Αγωγής με έμφαση κυρίως στα χρόνια της δευτεροβάθμιας εκπαίδευσης. Διαμορφώνεται, δηλαδή, ένα σύστημα που βασίζεται σωστά μεν αλλά αποκλειστικά στην τιμωρία και νομίζω ότι ξεχνάει ο νομοθέτης το πεδίο της πρόληψης. Υπάρχουν μέτρα που εφαρμόζονται σε πολλές ευρωπαϊκές χώρες με παροχή κινήτρων για την ασφαλή οδήγηση. Φορολογικές ελαφρύνσεις σε πολίτες, χαμηλότερα ασφάλιστρα αυτοκινήτου, είναι μερικά μόνο από τα μέτρα που θα μπορούσαν να εξεταστούν, ώστε όχι μόνο να τιμωρούνται οι παραβάτες οδηγοί, αλλά και να επιβραβεύονται όσοι τηρούν τους κανόνες ασφαλούς οδήγησης. 
Επίσης δυσανάλογο, κατά τη γνώμη μας, στον νέο Κώδικα Οδικής Κυκλοφορίας είναι το βάρος που δίνεται στην ατομική ευθύνη των οδηγών σε αντίθεση με την ευθύνη της Πολιτείας να έχει υποδομές που, πραγματικά, προάγουν την ασφαλή μετακίνηση. Για παράδειγμα, στο άρθρο 7 αναγράφετε τις κατηγορίες πινακίδων στις οποίες οφείλουν να συμμορφώνονται οι οδηγοί. Προφανώς και συμφωνούμε στην απαρέγκλιτη τήρηση των πινακίδων, ωστόσο πρέπει να αναγνωρίσουμε και ποια είναι η ελληνική πραγματικότητα στην πλειοψηφία των ελληνικών δρόμων σε πάρα πολύ μικρά ή μεγαλύτερα αστικά κέντρα. Πινακίδες γεμάτες με γκράφιτι, πινακίδες πεσμένες στο έδαφος, πινακίδες πίσω από δέντρα. Πώς θα τιμωρήσουμε, δηλαδή, κύριε Υπουργέ, έναν οδηγό για μη συμμόρφωση, όταν η οδική υποδομή των μεγάλων πόλεων, σε μεγάλο βαθμό, είναι σήμερα σε αυτή την κατάσταση; 
Η διάταξη νομίζουμε ότι θα πρέπει να συμπεριλάβει υποχρέωση χαρτογράφησης των ελαττωματικών πινακίδων σε όλες τις πόλεις και σε συνεργασία και με τους αυτοδιοικητικούς φορείς, αλλά και μηχανισμό έγκαιρης αντικατάστασης των ελαττωματικών πινακίδων. Όσο και να αυστηροποιηθεί, λοιπόν, το νομοθετικό πλαίσιο, χωρίς ασφαλή οδική υποδομή, πολύ φοβάμαι ότι αυτός ο νόμος θα μείνει κενό γράμμα.  
Άλλο ένα παράδειγμα, κύριε Υπουργέ, της αντεστραμμένης ευθύνης εις βάρος των πολιτών, είναι το άρθρο 12, που επιτάσσει την τήρηση της σήμανσης ισόπεδων σιδηροδρομικών διαβάσεων. Στο σημείο αυτό να σας θυμίσω κύριε Υπουργέ, ότι για το θέμα ασκήσαμε Κοινοβουλευτικό Έλεγχο καταθέτοντας ερώτηση από τις 15/1/2025. Στην Ελλάδα, η επικινδυνότητα των σιδηροδρομικών διαβάσεων τεκμηριώνεται με νούμερα. Την περίοδο 2019-2023, είχαμε συνολικά 98 καταγεγραμμένα περιστατικά σε ισόπεδες σιδηροδρομικές διαβάσεις. Από αυτά, τα 16 είχαν ως αποτέλεσμα, τουλάχιστον 1 νεκρό ή σοβαρά τραυματισμένο άτομο ή σημαντικές ζημιές σε τροχαίο υλικό και υποδομή. 
Σήμερα, λοιπόν, ένας μεγάλος αριθμός των ισόπεδων σιδηροδρομικών διαβάσεων, τόσο στο δίκτυο της Πρωτεύουσας, όσο και σε σημεία του σιδηροδρομικού δικτύου στην Επικράτεια, δεν λειτουργούν, λόγω εγκατάλειψης και ελλιπούς συντήρησης των συστημάτων. Καλή η υποχρέωση των οδηγών, όμως, το παρόν άρθρο θα έπρεπε να συνοδεύεται με δέσμευση για συστηματικό έλεγχο λειτουργίας των διαβάσεων, αλλά και με υποχρέωση για διαμόρφωση ενός συστήματος πλήρους αυτοματοποίησης. 



 
Στο άρθρο 21, περιλαμβάνονται κανόνες για την επιτρεπόμενη προσπέραση και διήθηση των δικύκλων. Εισάγεται πλαίσιο για την επιτρεπόμενη διήθηση. Αλλά και πάλι εδώ, νομίζω, ότι υπάρχει μία «προσπέραση» –ας το πω έτσι- της πραγματικότητας στους δρόμους. Ο έλεγχος για το αν και κατά πόσο τα δίκυκλα θα συμμορφώνονται, είναι επί της ουσίας ανεφάρμοστος. Θα σας εξηγήσω γιατί. Πώς ακριβώς στο καθημερινό κυκλοφοριακό χάος των μεγάλων πόλεων, θα αστυνομεύεται, για παράδειγμα, η διήθηση; Η αλήθεια είναι ότι η οδική πραγματικότητα στην Ελλάδα, ουσιαστικά, αποκλείει την ασφαλή διήθηση. Οι οδηγοί δεν εκπαιδεύονται επαρκώς στην ομαλή διήθηση κατά την απόκτηση του διπλώματος. Ταυτόχρονα, οι κακοτεχνίες στους ελληνικούς δρόμους καθιστούν επικίνδυνο τον οποιονδήποτε ελιγμό. Η έλλειψη, λοιπόν, διαρκούς εκπαίδευσης και ασφαλούς οδηγικής κουλτούρας, καθιστούν τη διήθηση εξαιρετικά επισφαλή, τόσο για τους οδηγούς των δικύκλων, όσο και των οχημάτων. 
Ανέφερα και χθες το παράδειγμα στη Γαλλία όπου το 2021 εγκαταλείφθηκε το μέτρο, αφού πρώτα εφαρμόστηκε πιλοτικά σε 11 περιφέρειες με αρνητικά τα αποτελέσματα. Το εγκατέλειψαν στην πρωτεύουσα της Γαλλίας και εξετάζουν άλλους τρόπους με τους οποίους θα μπορεί να επιτρέπεται ένα τέτοιο μέτρο. Ένας από αυτούς τους τρόπους, είναι  να εισαχθεί και μάθημα πρακτικής κατά την απόκτηση του διπλώματος για δίκυκλο, αλλά και για τον οδηγό που οδηγεί αυτοκίνητο, εν πάση περιπτώσει. 
Στο άρθρο 24 με το οποίο καθορίζονται τα όρια ταχύτητας, ίσως θα πρέπει να ακούσουμε πιο προσεκτικά τις προτάσεις των φορέων για θέσπιση ορίου ταχύτητας 30 χιλιομέτρων για όλες τις κατοικημένες περιοχές. Στο πεδίο της τήρησης των ορίων ταχύτητας, θα πρέπει να δοθεί η δυνατότητα στους Δήμους να εποπτεύουν τα χαμηλά όρια ταχύτητας με δικά τους τεχνικά μέσα. Επίσης, είναι σημαντικό, οι δρόμοι σε όλο το οδικό δίκτυο, να σημανθούν με βάση τα νέα όρια. 
Θέλω στο σημείο αυτό, να σταθώ στο άρθρο 38, στο οποίο, μεταξύ άλλων, προβλέπεται η στάθμευση αυτοκινούμενων τροχόσπιτων μέχρι 6 μέτρα, απεριόριστα εντός των πόλεων και για οχήματα πάνω από 6 μέτρα, μέχρι 24 ώρες. Σύμφωνα, λοιπόν, με τα επίσημα στοιχεία του Συλλόγου Επαγγελματιών Αυτοκινούμενων Ρυμουλκούμενων, το 90% των αυτοκινούμενων σε κυκλοφορία σήμερα, είναι 7,5 μέτρα. Επομένως, νομίζω, ότι χρειάζεται μια διόρθωση το σημείο αυτό, ώστε εντός κατοικημένης περιοχής να επιτρέπεται η στάθμευση σε αυτοκινούμενα μηχανοκίνητα τροχόσπιτα μέχρι 7,5 μέτρα. 
Για να κάνω κι ένα γενικότερο σχόλιο, νομίζω, ότι είναι ώρα να διαμορφωθούν στη χώρα και κατάλληλες υποδομές φιλοξενίας αυτοκινούμενων τροχόσπιτων. Χρειάζεται η διαμόρφωση ενός επικαιροποιημένου πρακτικού χάρτη για τα επιτρεπόμενα σημεία μακρόχρονης στάθμευσης και ανεφοδιασμού των οχημάτων αυτών.
Με αφορμή το άρθρο 44, να τονίσω κύριε Υπουργέ, ότι η νομοθέτηση στον παρόντα Κώδικα Οδικής Κυκλοφορίας για τα ελαφρά προσωπικά ηλεκτρικά οχήματα, νομίζω ότι είναι πραγματικά αποσπασματική. Στο άρθρο αυτό, για παράδειγμα, ορίζετε τις βασικές υποχρεώσεις για μικροοχήματα και δίκυκλα, ωστόσο, σήμερα η χρήση γίνεται χωρίς κανένα απολύτως πιστοποιητικό καταλληλότητας ή υποχρεωτική σχετική εκπαίδευση. Νομίζω πως ορθά η Κυβέρνηση και το Υπουργείο αντιλαμβάνονται ότι τα μέσα αυτά έχουν μπει για τα καλά στην κυκλοφοριακή καθημερινότητα και είναι αναγκαία η διαμόρφωση ενός ξεχωριστού πλαισίου αδειοδότησης για χρήση, αλλά και ελέγχου των εταιρειών, για τυχόν κακή συντήρηση ή παράνομη χρήση των μέσων.



 
Πάμε λίγο στο άρθρο 46, για την οδήγηση υπό την επήρεια ουσιών. Φυσικά και συμφωνούμε με την αυστηροποίηση. Όμως, εμείς από την πλευρά μας, τονίζουμε την ανάγκη για έμφαση και σε πολιτικές πρόληψης και  εκπαίδευση των οδηγών. Ανέφερα και πριν πως τα έσοδα από τα πρόστιμα θα μπορούσαν να αξιοποιούνται για την εκπόνηση πολιτικών επιμόρφωσης για ασφαλή οδηγική συμπεριφορά. 
Έρχομαι λίγο τώρα στο άρθρο 55, το συζητήσαμε νομίζω πάρα πολύ και κατά την ακρόαση φορέων, για τις λεωφορειολωρίδες όπου επιτρέπει την κίνηση έμφορτων  συμβατικών ταξί με σκοπό μόνο την επιβίβαση και αποβίβαση για κάποια δευτερόλεπτα, με εξαίρεση φυσικά τα ηλεκτρικά ταξί, όπου η κίνηση επιτρέπεται κανονικά. Σας το έχουμε επισημάνει.
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): Και για τα ΑμεΑ.
ΑΛΕΞΑΝΔΡΟΣ ΜΕΪΚΟΠΟΥΛΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Και για τα ΑμεΑ, ναι. 
Σας το επισημάναμε ότι επιλέξατε -το είδαμε και εδώ μέσα- μια συγκρουσιακή κατάσταση παρά να έρθετε σε ένα διάλογο. Θετικό το γεγονός ότι τους καλέσατε τελικά, όπως και τα υπόλοιπα Κόμματα, κατά την ακρόαση των φορέων αλλά νομίζω ότι χρειάζεται δουλειά στο πεδίο του διαλόγου, γιατί νομίζω ότι η ρύθμιση αυτή για τα ηλεκτρικά ταξί, κύριε Υπουργέ, με καλή θέληση το λέω αυτό, δείχνει  πιο πολύ ότι  γίνεται με την επιλογή της «εξυπηρέτησης» και όχι της πραγματικής «ενίσχυσης» της πράσινης μετάβασης. Γιατί η πράσινη μετάβαση δεν μπορεί και δεν πρέπει να συνδέεται με ειδικές μεταχειρίσεις, αποκλεισμούς και διαφάνεια. Με τον τρόπο αυτό, κατά τη γνώμη μας, χάνει το περιβαλλοντικό και κοινωνικό της πρόσημο και γίνεται συνώνυμο της πολιτικής σκοπιμότητας. Επιπλέον, γνωρίζετε ότι υπάρχουν και ευάλωτες ομάδες που μετακινούνται με ταξί, όπως είχαμε και το υπόμνημα από τους αιμοκαθαιρόμενους ασθενείς. Νομίζω θα το συμπεριλάβετε, θα το ενσωματώνεται σαν δυνατότητα. Αυτό είναι πάρα πολύ θετικό. 
Στο άρθρο 98, αναφέρεται ότι η οδήγηση παντός είδους οχήματος προϋποθέτει κατάλληλη άδεια οδήγησης. Ωστόσο, είναι αναγκαία η πρόβλεψη για τακτική αξιολόγηση αυτών των αδειών, ώστε να εξασφαλίζεται η προσαρμογή των οδηγών στις διαρκώς μεταβαλλόμενες ανάγκες.
Στο άρθρο 107, για την επιβολή προστίμων από τα αστυνομικά όργανα. Σας επισημάναμε, ήδη, τον κίνδυνο ελλιπούς εφαρμοστικότητας των ρυθμίσεων εξαιτίας του μεγάλου φόρτου αφενός αρμοδιοτήτων με  τον οποίο επιβαρύνεται πλέον το προσωπικό της αστυνομίας, αλλά αν δεν απατώμαι και ορισμένοι φορείς σας επισήμαναν το μεγάλο ύψος του προστίμου, που ενδεχομένως το αστυνομικό όργανο να έχει κάποιο θέμα να εφαρμόσει, αν προκύψει κάποια παράβαση. Στην πραγματικότητα, βάσει και της δύναμης του Αστυνομικού Σώματος, δεν μπορούμε να έχουμε έναν αστυνομικό έξω από κάθε μπαρ. Χρειάζεται, δηλαδή, εφοδιασμός της τροχαίας με σύγχρονα και κατάλληλα τεχνολογικά μέσα. Πρέπει νομίζω να δοθεί έμφαση στη χρήση της τεχνολογίας για τον έλεγχο της συμπεριφοράς των χρηστών του δρόμου. 
Στο άρθρο 110, για το point system, έχει νομίζω σωστή κατεύθυνση, αλλά θα μπορούσε παράλληλα να προβλέπεται και η δυνατότητα τακτικής επιμόρφωσης. Για παράδειγμα το point system, πέρα από ποινολόγιο, θα μπορούσε να λειτουργεί και ως δείκτης για συνεχή αξιολόγηση των οδηγών, με πρόβλεψη υποχρεωτικής επανεκπαίδευσης μετά από ορισμένο αριθμό παραβάσεων.
Να έρθω τώρα και στο άρθρο 123, για τη Ρυθμιστική Αρχή Σιδηροδρόμων, με το οποίο τροποποιείτε τα άρθρα 23 και 27 του ν.3891/2010 που ρυθμίζουν, επί της ουσίας, τον τρόπο συγκρότησης και λειτουργίας της διοίκησης της ΡΑΣ και προχωράτε σε  κατάργηση των αναπληρωματικών μελών της Ολομέλειας. Προσέξτε, δεν ήταν  στη δική σας «βάρδια», αλλά επί της ουσίας η Ρυθμιστική Αρχή Σιδηροδρόμων είχε αφεθεί για μήνες χωρίς νόμιμη σύνθεση Ολομέλειας και έρχεται τώρα το Υπουργείο Υποδομών και Μεταφορών να ρυθμίσει τη συγκρότηση και λειτουργία του συλλογικού οργάνου, χωρίς αναπληρωματικά μέλη.  Δηλαδή, για να καταλάβουμε, εφαρμόζετε επί της ουσίας, κύριε Κυρανάκη,  ένα μοντέλο ΟΠΕΚΕΠΕ, «πονάει το χέρι, κόβουμε το χέρι». Αυτό συμβαίνει. Τι ακριβώς έγινε. Δεν μπόρεσε να  προτείνει κατάλληλα γαλάζια στελέχη το Υπουργείο για αναπληρωματικά μέλη και είπαμε να τα καταργήσουμε εντελώς; Είναι λίγο ακατανόητο αυτό που έχει συμβεί. Νομίζω ότι οφείλετε να μας απαντήσετε γιατί η πρόβλεψη αυτή εναντιώνεται κατάφωρα σε όποια αρχή του διοικητικού δικαίου, καθώς δεν υπάρχει διοίκηση αρχής από συλλογικό όργανο χωρίς αναπληρωματικά μέλη. Το ερώτημα που τίθεται σε αυτό το σημείο είναι, μιας που φέρατε αυτή τη ρύθμιση στο άσχετο νομοσχέδιο του Κώδικα Οδικής Κυκλοφορίας, γιατί δεν τη συνοδεύετε με τη ρύθμιση και άλλων εκκρεμών ζητημάτων που έχει η Αρχή;
Τέλος, σχετικά με τα άρθρα 124 έως 128 που συγκεντρώνουν μεταβατικές μεταρρυθμίσεις αλλά και παρεκκλίσεις από γενικούς κανόνες. Το ζήτημα είναι ότι οι παρεκκλίσεις που εισάγετε στο παρόν κεφάλαιο δεν τεκμηριώνονται επαρκώς ως προς την αναγκαιότητά τους. Αυτό είναι ένα ζήτημα γιατί οι παρεκκλίσεις δεν μπορούν να αντιμετωπίζονται ως κανονικότητα. 
Κυρίες και κύριοι συνάδελφοι, κλείνοντας, έχουμε προσέλθει, όπως προείπα, με υπεύθυνη στάση, με διάθεση συμβολής. Υπερασπιζόμαστε πραγματικά χωρίς αστερίσκους την ανάγκη για οδική ασφάλεια. Επιμένουμε στην αρχική μας άποψη και θέση ότι αυτή δεν μπορεί να προκύψει αποκλειστικά και μόνο με κυρώσεις και πρόστιμα σε όσο σωστή κατεύθυνση και αν είναι αυτά. Χρειάζεται, κύριε Υπουργέ, παιδεία, χρειάζεται πρόληψη, χρειάζεται θεσμική εγγύηση.
Για την τελική μας στάση, κύριε Πρόεδρε, επιφυλασσόμαστε για την Ολομέλεια. 
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Τον λόγο έχει ο  Ειδικός Αγορητής του ΚΚΕ, κ. Μεταξάς.
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»: Ευχαριστώ πολύ κύριε Πρόεδρε. 
Συνεχίζοντας την τοποθέτησή μου, της  1ης  συνεδρίασης της Επιτροπής, όπου αναφέρθηκα στη θέση μας γενικά επί της αρχής του νομοσχεδίου για τον νέο Κώδικα Οδικής Κυκλοφορίας και εξετάζοντας άρθρο προς άρθρο τον νέο Κώδικα νομίζω ότι είναι φανερό πως δεν μπορείτε να προχωρήσετε σε μια ολοκληρωμένη πολιτική, σε ολοκληρωμένα μέτρα για την οδική ασφάλεια, ακριβώς, γιατί είναι φανερό και στο κείμενο των άρθρων ότι η αντιμετώπιση της ασφάλειας, της ασφάλειας του κόσμου, της ασφάλειας του λαού, ως κόστος στο πλαίσιο της καπιταλιστικής οικονομίας που μπαίνει πάντα στη ζυγαριά του κόστους - οφέλους που είναι εμφανής και στις Οδηγίες της Ευρωπαϊκής Ένωσης και στην πολιτική που ακολουθείτε και στηρίζετε όλα τα υπόλοιπα κόμματα όλα αυτά τα χρόνια, δημιουργεί και συγκεκριμένες αντιφάσεις.
Μία βασική αντίφαση που υπάρχει είναι η εξής. Δεν διαφωνεί κανείς  ότι είναι ένα σοβαρό πρόβλημα, όλοι το αναδεικνύουν. Βέβαια ακόμα και αυτό το σοβαρό πρόβλημα δηλαδή τα σοβαρά ατυχήματα που υπάρχουν, τα δυστυχήματα, οι νεκροί, οι τραυματίες,


 
ακόμη και αυτό μπαίνει κάτω από ένα αγοραίο κριτήριο. Ακούστηκαν και εδώ φράσεις όπως ότι χάνεται παραγωγικό δυναμικό, επιβαρύνεται το σύστημα υγείας, γιατί και αυτό αντιμετωπίζετε ως κόστος. Έχετε λοιπόν αυτό το σοβαρό πρόβλημα και από την άλλη μεριά τα εργαλεία τα οποία έχετε στα χέρια σας για να το αντιμετωπίσετε είναι ακριβώς περιορισμένα επειδή υπακούουν σε αυτή τη λογική, ότι η ασφάλεια είναι κόστος Η συγκεκριμένη αντίφαση δημιουργεί αντιφάσεις και μέσα στο κείμενο. Το είπαμε και κατά την 1η  συνεδρίαση, ότι πάτε πάλι με τη λογική της αυστηροποίησης των διοικητικών κυρώσεων και των ποινών, με τη λογική της ατομικής ευθύνης, με την εισπρακτική λογική, γιατί αυτά είναι τα εργαλεία, αυτά είναι τα αγοραία εργαλεία που έχετε, την ίδια στιγμή και μέσα στο κείμενο φαίνεται ότι αλα καρτ και αυτά ακόμα.  
Θα πω ένα χαρακτηριστικό παράδειγμα, από τα πολλά που υπάρχουν μέσα στο κείμενο. Άρθρο 7 σχετικά με τις πινακίδες, και προσέξτε, υποχρεωτική κατεύθυνση πορείας οχημάτων μεταφοράς επικίνδυνων φορτίων δεξιά ή αριστερά. Η παραβίαση αυτής της πινακίδας είναι 30 ευρώ. Ήταν 80 ευρώ και το μειώνετε σε 30 ευρώ. Επίσης δεν μπορεί να έχουν τις ίδιες ποινές τα οχήματα μεταφοράς επικίνδυνων υλικών εκρηκτικών κ.λπ., Ρ-45, Ρ-46,Ρ-64 οι πινακίδες, με την απλή παραβίαση ενός μονόδρομου. Τα βάζετε στο ίδιο τσουβάλι, στην ίδια κατηγορία. Δεν ξέρω αν είναι ένα copy paste από τον νόμο του1999 και σε αυτή την αγοραία λογική που λέτε, πάμε να αυξήσουμε τα πρόστιμα, τα βάζετε εκεί ή αν είναι και κάτι άλλο. Ιδίως για τη μεταφορά επικίνδυνων υλικών ξέρετε ότι είμαστε σε μία διαπάλη εμείς με την Κυβέρνηση, ιδιαίτερα σε ό,τι έχει να κάνει με την μεταφορά πολεμικού υλικού. Την ίδια στιγμή που επί της ουσίας η παραβίαση για την οποία μιλάμε, για οχήματα επικίνδυνα, με επικίνδυνα υλικά, που μπορεί να μπουν σε πόλεις, σε γειτονιές, δίπλα σε σχολεία, να  κουβαλάνε επικίνδυνα υλικά, την ίδια στιγμή λοιπόν που «χαϊδεύετε» με ποινές γι’ αυτές τις παραβιάσεις, την ίδια στιγμή, προσέξτε, μόλις χθες αρχίζετε και καλείται σε απολογία στελέχη του ΚΚΕ στον Τύρναβο, Αντιδημάρχους  του Δήμου Τυρνάβου, γιατί σταμάτησαν κομβόι με τέτοια επικίνδυνα υλικά το οποίο θέλατε να το πάτε στην Ουκρανία και θέλατε να περάσετε μέσα από την πόλη του Τυρνάβου χωρίς κανένα μέτρο ασφάλειας. 
Εκεί, θα πάτε να ρίξετε καμπάνες και θέλετε να ρίξετε και φυλακίσεις, βέβαια δεν θα σας περάσει, γιατί δεν πρόκειται εμείς να κάνουμε πίσω, θα συνεχίσουμε αυτόν τον αγώνα. Αλλά για παραβίαση, δηλαδή ουσιαστικά το να μπει ένα τέτοιο επικίνδυνο φορτίο σε μία πόλη, το πρόστιμο είναι 30 ευρώ. 
Άλλο ένα που φανερώνει την αντίφαση είναι το άρθρο 85, με τίτλο «Μηχανισμοί, εξαρτήματα και συσκευές οχημάτων», ουσιαστικά για τον τεχνικό εξοπλισμό των οχημάτων. Ξέρετε τι γράφει μέσα το άρθρο 85; Προσέξτε. Παράγραφος 17, «Τα επιβατηγά αυτοκίνητα οχήματα και τα φορτηγά μέγιστου επιτρεπόμενου βάρους μέχρι και τρεισήμισι τόνων είναι εφοδιασμένα με ζώνες ασφαλείας στα μπροστινά καθίσματα», στα μπροστινά καθίσματα μόνο.  Άλλη μια παράγραφος στο  άρθρο 85, που είναι ο τεχνικός εξοπλισμός των οχημάτων, λέει ότι τα οχήματα, τα επιβατηγά, χρειάζεται να έχουν μόνο έναν καθρέφτη που απλά να βλέπει, αυτά γράφει μέσα. Τώρα αυτό το πήρατε copy paste από τον ΚΟΚ του 1999, που προφανώς, δεν το γνωρίζω, εκείνη την εποχή μπορεί να θεωρούνταν έτσι, το συνεχίσατε και το 2007 που η Κυβέρνηση της Νέας Δημοκρατίας έκανε ξανά ανανέωση του Κώδικα και το φέρατε πάλι έτσι τώρα εδώ. 
Επίσης, αυτό, που φανερώνει και που αποκαλύπτει αυτό που είπαμε, ότι η λογική σας είναι η εισπραξιμότητα, η αυστηροποίηση, αλλά όχι τα τεχνικά χαρακτηριστικά, είναι ότι ενώ ο νέος ΚΟΚ λέει ότι ένα αυτοκίνητο αρκεί να έχει ζώνες ασφαλείας μόνο στα μπροστινά


 
καθίσματα, την ίδια στιγμή έχετε ποινή, και έτσι πρέπει να είναι, και υποχρέωση να φορούν ζώνες οι επιβάτες και στα πίσω καθίσματα. Ναι, αλλά στο άρθρο για τα τεχνικά χαρακτηριστικά των οχημάτων λέτε ότι χρειάζονται μόνο μπροστά κι άλλα τέτοια, θα τα δείτε μέσα στο άρθρο 85. 
Με την ίδια λογική και στην ίδια κατεύθυνση που είχατε και συνεχίζετε και έχετε πρέπει να απολογηθεί και εσείς, όπως και τα υπόλοιπα κόμματα, για ποιο λόγο το ζήτημα της κυκλοφοριακής αγωγής το έχετε εκτός σχολείου. Ξέρετε πάρα πολύ καλά ότι για το θέμα υπήρχε πρόβλεψη και το 1999 και τόσες κυβερνήσεις που περάσατε, δεν κάνατε τίποτα. Κυβερνήσεις από Νέα Δημοκρατία, ΠΑΣΟΚ, ΣΥΡΙΖΑ περάσετε όλα αυτά τα χρόνια και ακόμα η κυκλοφοριακή αγωγή, ως υποχρεωτικό μάθημα, δεν υπάρχει στη βασική εκπαίδευση.
Ένα  13χρονο παιδί μπορεί με ένα ποδήλατο να πάει σε δρόμο, έτσι δεν είναι; 12 χρονών λέει, άμα έχει επίβλεψη ενός 16χρονου. 15 χρονών παιδί μπορεί να οδηγήσει ηλεκτρικό πατίνι μέχρι 25 χιλιόμετρα την ώρα. Πού θα μάθει τα σήματα; Ξέρετε τι λέτε; Από τη μαμά και τον μπαμπά, αφού δεν το βάζετε στο σχολείο. Ναι, κι εδώ είναι ατομική ευθύνη, και εδώ είναι η ίδια λογική. Δηλαδή, με ευθύνη του κράτους βάζετε στο νόμο τη δυνατότητα να βγει ένα 13χρονο παιδί στο δρόμο, χωρίς να του έχετε δώσει όλα τα απαραίτητα εφόδια για να μπορεί να ξέρει τι θα κάνει στο δρόμο όταν βγει με το ποδήλατο. Τι συζητάμε τώρα. 
Αυτή, λοιπόν, είναι η λογική σας και όλα αυτά και στους προηγούμενους νόμους ήταν στο άρθρο με τις συνταξιοδοτικές, που και τώρα περιλαμβάνετε ένα κάρο πράγματα εκεί, τεχνικά χαρακτηριστικά, χίλια δυο, τα οποία είναι στον «αέρα». Κατά τ’ άλλα, θα βγείτε πάλι στα ΜΜΕ και θα λέτε πως «εδώ αυστηροποιούμε», «προστατεύουμε» κλπ., αλλά από το 1999 μέχρι τώρα το μάθημα της κυκλοφοριακής αγωγής δεν υπάρχει πουθενά. Τι συζητάμε. Αυτή είναι η λογική σας όμως, αυτή είναι η κατεύθυνσή σας, αυτή είναι η γραμμή σας, αυτά είναι τα κριτήρια με τα οποία πάτε, γι’ αυτό δεν μπορείτε να δώσετε λύσεις και υπάρχουν αυτές οι αντιφάσεις και στο κείμενο. 
Ολοκληρώνοντας, έχουμε δύο ζητήματα, τα οποία με ένα τρόπο θέλω να τα απαντήσετε, κύριε Υπουργέ. 
Η πρώτη ερώτηση αφορά το άρθρο 115, που λέει στη δεύτερη παράγραφο, «Καταργείται ο Κώδικας Οδικής Κυκλοφορίας ..» ο προηγούμενος, του 1999 «.. με την επιφύλαξη ειδικών διατάξεων». Ποιες είναι αυτές οι ειδικές διατάξεις; Είναι γενικό και αόριστο, θέλουμε να μας πείτε, ποιες είναι οι  ειδικές διατάξεις. 
Η δεύτερη ερώτηση αφορά στο άρθρο 107 και την Υπηρεσία Οδικών Τελών- Ηλεκτρονικής Διαχείρισης Οδικών Υποδομών (ΥΟΤ-ΗΔΟΥ). Η Υπηρεσία αυτή εισπράττει, όπως καταλαβαίνω, τα πρόστιμα από τα διόδια και οτιδήποτε έχει να κάνει όταν έχει γίνει παράβαση και έχει βεβαιωθεί με ηλεκτρονικό τρόπο, δηλαδή με κάμερες κτλ. Λέει, λοιπόν «τα αποδίδει στον δικαιούχο ΟΤΑ, παρακρατώντας ποσοστό επί των προστίμων για τη χρηματοδότηση των λειτουργικών της δαπανών, για μέτρα οδικής ασφάλειας και για τη χρηματοδότηση του έργου προμήθειας και εγκατάστασης, λειτουργίας και συντήρησης των καμερών υπέρ του παραχωρησιούχου, για όσο χρόνο ο ανάδοχος λειτουργεί και συντηρεί το σύστημα αυτό». Ερώτημα. Διόδια; Θα δώστε κομμάτια και στα διόδια, δηλαδή στις εταιρείες που έχουν τις κάμερες; Να απαντήσετε και σε αυτό.
Τέλος, το είπαμε και στην διάρκεια της ακρόασης των φορέων. Νομίζουμε ότι ένας λόγος που δεν καλέσατε κάποιους συγκεκριμένους φορείς είναι επειδή -και εδώ φαίνεται η αντίφαση- υπάρχουν αρκετοί φορείς, οι οποίοι ψάχνουν, έχουν επιστήμονες και ανθρώπους με γνώση του αντικειμένου. Οι προτάσεις αυτών των ανθρώπων αναδεικνύουν το μεγάλο


 
κενό και τη μεγάλη απόσταση ανάμεσα στην εξέλιξη της επιστήμης και της τεχνολογίας και τη δυνατότητα, με τα περιορισμένα εργαλεία που έχετε -με τα καταστροφικά εργαλεία στα πλαίσια της καπιταλιστικής οικονομίας-  να τα εισάγετε τελικά στην καθημερινή ζωή. 
Υπάρχουν -και τις παρακολουθούμε κι εμείς- προτάσεις που έχουν και τεχνικά χαρακτηριστικά. Παράδειγμα, τα 30 χιλιόμετρα την ώρα, που είναι οικονομικοί κυρίως λόγοι για το ότι δεν το τηρείται. Το 0% αλκοόλ. Υπάρχουν προτάσεις, που τις ακούμε και εμείς, σε σχέση με τις μοτοσυκλέτες. Δεν μπορεί να μπαίνουν παιδιά κάτω των 8 ετών, ενώ ακόμα και παιδιά 8 ετών πρέπει να έχουν ειδικές λαβές, πρέπει να υπάρχει συγκεκριμένη μέγιστη ταχύτητα όταν υπάρχει παιδί πάνω σε μοτοσικλέτα, υποδείξεις και σήματα τροχονόμων. Επανεκπαίδευση -το είπαν και αρκετοί φορείς- χωρίς, όμως, επιβάρυνση του οδηγού. 
Αναλογικό πρόστιμο, ανάλογα με το εισόδημα. Δεν μπορεί π.χ. ένας βιομήχανος -το χιλιάρικο για ένα βιομήχανο δεν είναι και τίποτα, είναι «τσίχλες» γι’ αυτούς-  αν παραβιάσει το τάδε σήμα, να τον έχετε με το ίδιο πρόστιμο που θα βάλετε σε έναν άνεργο.
Στηρίζουμε το αίτημα και των φορέων που ακούστηκε για νεφροπαθείς, καρκινοπαθείς και τη διευκόλυνση των μετακινήσεων τους για θεραπείες, για αιμοκαθάρσεις. Δεν είναι μόνο οι  λεωφορειολωρίδες. Είναι η διευκόλυνση της μετακίνησης. Είναι μια σειρά από μέτρα και όχι αποσπασματικά. Φυσικά, μέσα στα αιτήματα από τους φορείς, είναι και άλλα. Είναι τα μέτρα ατομικής προστασίας, για παράδειγμα. Τι έχετε κάνει π.χ. με τις εταιρείες ταχυμεταφορών; Επιβάλλετε στις εταιρείες αυτές να δίνουν τα απαραίτητα μέτρα στους εργαζόμενους; Τους έχετε δώσει ένα ωραίο «παραθυράκι» με το να  τους κάνουν συνεργάτες. Δηλαδή, «σε έχω συνεργάτη, δεν σε έχω υπάλληλο» -εντάξει, αστείο- που σημαίνει «κόψε το λαιμό σου και βρες εσύ το κράνος, βρες εσύ τα απαραίτητα για τη συντήρηση της μηχανής σου κτλ. Βρες τα εσύ». Και εδώ ατομική ευθύνη. Αυτά είναι τα εργαλεία σας. 
Γι’ αυτό λέμε ότι, και στην εξέταση άρθρο το άρθρο, ο συγκεκριμένος Κώδικας είναι διαποτισμένος από αυτήν τη λογική και δεν μπορεί να δώσει, σε καμία περίπτωση, λύση σε αυτό το πολύ σοβαρό πρόβλημα. 
Σας ευχαριστώ.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Ευχαριστούμε τον κύριο Μεταξά.
Έχει ζητήσει τον λόγο ο Υπουργός. 
Παρακαλώ κύριε Κυρανάκη. Έχετε τον λόγο. 
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): Ευχαριστώ πολύ, κύριε Πρόεδρε.
Στο άρθρο 114, οι διατάξεις που διατηρούνται και για τις οποίες ρωτήσατε, είναι τα άρθρα 86α, 87α, 90α και 90β. Είναι ειδικές διατάξεις για τα μηχανήματα έργου. Προς αποφυγή κάθε παρανόησης, θα προστεθούν ρητά, ώστε να είναι πιο κατανοητό σε όλους τους συναδέλφους.
Σε ό,τι αφορά την ΥΟΤ-ΗΔΟΥ, αυτή είναι μια υπάρχουσα Υπηρεσία του Υπουργείου Μεταφορών, η οποία έκανε μια διαφορετική δουλειά στο παρελθόν. Τώρα μετασχηματίζεται και θα είναι ο φορέας, με άλλο όνομα, ο οποίος θα διαχειρίζεται το σύστημα με τις κάμερες. Δηλαδή, όλες οι βεβαιώσεις, σε συνεργασία με την Τροχαία, θα περνούν από αυτό το Επιχειρησιακό Κέντρο και θα εισπράττει τα χρήματα από τις κλήσεις, τις οποίες θα βεβαιώνει. Με σκοπό, τι; Προφανώς, να πληρώσει το κόστος του έργου, δηλαδή το πληροφοριακό σύστημα και τις κάμερες, τις οποίες τοποθετεί με δικά του έξοδα ο παραχωρησιούχος. Άρα, λοιπόν, μέχρι ενός ποσού πρέπει να πληρώνεται το κόστος αυτό.
Από εκεί και πέρα θα δημιουργείται αυτό που έχετε προτείνει σχεδόν όλοι σας, ένα Εθνικό Ταμείο Οδικής Ασφάλειας, για να μπορούμε να χρηματοδοτούμε μέτρα οδικής ασφάλειας.
ΚΩΝΣΤΑΝΤΙΝΟΣ ΒΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Η διαχείριση των καμερών θα είναι υπό την ευθύνη αυτής της υπηρεσίας; 
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): Ναι. 
ΚΩΝΣΤΑΝΤΙΝΟΣ ΒΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Η διαχείριση των καμερών. Η διαχείριση των καμερών στην Αττική ή γενικά; 
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): Παντού.
ΚΩΝΣΤΑΝΤΙΝΟΣ ΒΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Παντού. Άρα και στις Εθνικές; 
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): Παντού, παντού.
ΚΩΝΣΤΑΝΤΙΝΟΣ ΒΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Και στους Αυτοκινητόδρομούς; 
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): Παντού, παντού. Δίνει δυνατότητα…
ΚΩΝΣΤΑΝΤΙΝΟΣ ΒΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):  (Ομιλεί εκτός μικροφώνου)
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): Αλλά αυτό είναι άλλος νόμος. Αυτό είναι ένα όργανο το οποίο θα εφαρμόσει τον ΚΟΚ. 
Τώρα, ένα μικρό σχόλιο για τα ποδήλατα. Δεν ξέρω που έχετε γεννηθεί, που έχετε μεγαλώσει; 
ΚΩΝΣΤΑΝΤΙΝΟΣ ΒΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):  (Ομιλεί εκτός μικροφώνου)
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): Στον Βόλο. Έχω περάσει κι εγώ πολλά καλοκαίρια στο Βόλο, είναι η μητέρα μου από εκεί, φαντάζομαι δεν προτείνετε να απαγορευθεί πλήρως το ποδήλατο στους δρόμους του Βόλου.
ΚΩΝΣΤΑΝΤΙΝΟΣ ΒΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Δεν είπα αυτό…
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): Μου λέτε, «δεν είπα αυτό» αλλά αυτό λέτε. 
ΚΩΝΣΤΑΝΤΙΝΟΣ ΒΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Όχι, δεν είπα αυτό. Είπα ότι πρέπει, ότι έχετε ευθύνη που δεν έχετε εντάξει το μάθημα της Κυκλοφοριακής Αγωγής στο σχολείο. Αυτό είναι. Θα πρέπει το μάθημα της Κυκλοφοριακής Αγωγής θα πρέπει να περιλαμβάνει, τους βασικούς κανόνες του Κώδικα


 
Οδικής Κυκλοφορίας από μικρή ηλικία, τη συμβολή στην ανάπτυξη συνείδησης κινδύνου και να προβλέπουν πιθανούς κινδύνους στο δρόμο, την ορθή οδική συμπεριφορά είτε ως πεζοί, είτε ως ποδηλάτες, είτε ως μελλοντικοί οδηγοί, και φυσικά, την κατανόηση της σημασίας χρήσης προστατευτικού εξοπλισμού και του σεβασμού άλλων χρηστών στο δρόμο. Αυτοί είναι οι βασικοί άξονες που πρέπει να περιλαμβάνονται στο μάθημα της Κυκλοφοριακής Αγωγής που πρέπει να είναι υποχρεωτικό σε όλες τις βαθμίδες του σχολείου. 
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): (Ομιλεί εκτός μικροφώνου)
ΚΩΝΣΤΑΝΤΙΝΟΣ ΒΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Μα προφανώς να επιτρέπονται, με αυτό τον τρόπο όμως λέμε. Μα εννοείται. Κοιτάξτε. Δεν ξέρω αν το κάνετε για άλλο λόγο ήμουνα σαφής.
 Ανέδειξα τη σοβαρή ευθύνη που έχετε εσείς και οι προηγούμενες κυβερνήσεις που ενώ βγάζετε παιδιά με ποδήλατο στο δρόμο -και πρέπει να βγαίνουν εννοείται, όχι να απαγορευτούν τα ποδήλατα- λοιπόν ενώ βγαίνουν και πρέπει να βγαίνουν, επαναλαμβάνω πω τα βγάζετε στο δρόμο χωρίς να τους δώσετε τα απαραίτητα εφόδια μέσα από το σχολείο και τα αφήνετε, που; Στην ατομική ευθύνη των γονιών, και άμα.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Ευχαριστούμε κύριε Μεταξά. 
Συνεχίζουμε δίνοντας τον λόγο στον Ειδικό Αγορητή της Ελληνική Λύση, κ. Κοτίδη.
ΒΑΣΙΛΕΙΟΣ ΚΟΤΙΔΗΣ (Ειδικός Αγορητή της Κ.Ο. «ΕΛΛΗΝΙΚΗ ΛΥΣΗ- ΚΥΡΙΑΚΟΣ ΒΕΛΟΠΟΥΛΟΣ»): Ευχαριστώ, κύριε Πρόεδρε. 
Κύριε Υπουργέ, σίγουρα με όλα αυτά φαίνεται πως πρόκειται -και είναι- ένα πρόχειρο κείμενο. Δεν ακούσατε όσα ειπώθηκαν κατά τη διαβούλευση και κατά τη συνεδρίαση με τους φορείς, αλλά τέλος πάντων, θέλω να πω ότι πρέπει να δίνετε κάτι παραπάνω ώστε να ζητάτε μετά. Παρακολουθούμε πως κάθε φορά, κάθε Υπουργός, κάθε αλλαγή που έρχεται να αυξάνουμε και να αυξάνουμε όρια και σε κάποιες περιπτώσεις ναι, πρέπει. Για να γίνει αυτό όμως αποτελεσματικό να αυξηθεί ένα όριο θα πρέπει να υπάρχει αστυνόμευση για να υπάρχει και νόημα σε αυτό που γίνεται. 
Θα ξεκινήσω με το άρθρο 24, την πρόβλεψη των γενικών ορίων, το οποίο μας βρίσκει σύμφωνους όσον αφορά τα 30 χιλιόμετρα στον αστικό ιστό. Υπάρχει όμως και μια αύξηση 140 χιλιόμετρα εκτός. Πρέπει να τεκμηριώνονται και αυτές οι μειώσεις και να υπάρχει σε κάθε αλλαγή ορίων που αυξομειώνεται. Εμείς, ως Ελληνική Λύση, προτείνουμε μια σύσταση επιτροπών για όλο το οδικό δίκτυο για την οριοθέτηση των ορίων ταχύτητας ανάλογα με το οδόστρωμα, την ορατότητα, την κλίση του δρόμου, κλπ..
Υπάρχουν κάποια λάθη, μπορώ να τα πω και ασάφειες. Υπάρχει, όπως είπα και χθες, για τα φορτηγά αυτοκίνητα που μεταφέρουν πρόσωπα εντός κατοικημένης περιοχής με το όριο ταχύτητας να είναι 40 χιλιόμετρα την ώρα, ενώ για τα ΙΧ αυτοκίνητα είναι 30 χιλιόμετρα την ώρα και αυτό, είναι αντιφατικό. Υπάρχει ένα όριο -όπως λέμε για τα 30 χιλιόμετρα την ώρα- για τα ΑΤΟ όπως είναι για παράδειγμα, τα πατίνια, δεν υπάρχει διαφορετικό όριο εντός κατοικημένης περιοχής και διαφορετικό για εκτός. Υπάρχει γενικά για τα πατίνια, για τα ηλεκτρικά ποδήλατα, τα μηχανάκια και ό,τι λειτουργεί με αυτόν τον τρόπο που δεν είναι το όριο αυτό,  -βλέπετε δεν είναι κάτω από 25 χιλιόμετρα το όριο είναι  πολύ παραπάνω- να υπάρχει ο τρόπος, δηλαδή το πως να διασφαλίζεται αυτό το όριο, να υπάρχει το κράνος που τις περισσότερες φορές δεν ισχύει τώρα, δεν γίνεται πράξη, και φυσικά, να υπάρχει δίπλωμα του οδηγού και ασφάλεια. Αν σας χτυπήσει ένα πατίνι, τι θα κάνετε κύριε Υπουργέ; Ξέρετε, ότι υπάρχουν τέτοια ατυχήματα; Δηλαδή, πρέπει να πιάσεις το παιδάκι και να το πας πού; Τι να το κάνεις το παιδάκι; Αν το πιάσεις, θα σου πει ότι είναι παράνομο που το πιάνεις. Υπάρχει πρόβλημα με αυτό, χτυπάνε αυτοκίνητα, μπορεί να χτυπήσει πεζό. Όλοι μας έχουμε βρεθεί σε κάποια τέτοια στιγμή. 
Στα άρθρα 26, 27, 28, 33, 35 υπάρχει μείωση. Βλέπουμε και μειώσεις σε αυτό το νέο κώδικα που φέρατε, γιατί δεν ξέρουμε. 
Στο άρθρο 30 μιλάτε για τους κυκλικούς κόμβους. Ξέρετε ότι είμαστε ανάποδα από  όλη την υπόλοιπη Ευρώπη; Πολύ παλιά - εσείς είστε πολύ νέος - υπήρχε η εξαίρεση στον κανόνα του «εκ δεξιών προτεραιότητα στον κυκλικό κόμβο», δεν είχε προτεραιότητα αυτός που μπαίνει εκτός αν οι πινακίδες ορίζουν αλλιώς. Γι’ αυτό στους περισσότερους κυκλικούς κόμβους στη χώρα μας, υπάρχουν πινακίδες που δείχνουν το αντίθετο, stop ή παραχώρηση προτεραιότητας. Θέλω να το καταλάβετε, γιατί δεν μπορέσαμε να δώσουμε να το καταλάβει ούτε Δήμος ούτε οι συγκοινωνιολόγοι, ότι είναι αντίθετο προς την κυκλοφοριακή αποσυμφόρηση. Πηγαίνετε στην πλατεία Ομονοίας που έχει προτεραιότητα αυτός που μπαίνει γιατί είναι εκ δεξιών στον κόμβο -και δείτε ότι όταν υπάρχει πολλή κίνηση φρακάρει ο κόμβος. Δεν μπορεί να αδειάσει όσο έχουν προτεραιότητα αυτοί που μπαίνουν. Πρέπει να αδειάσει ο κυκλικός κόμβος για να μπαίνουν καινούργια αυτοκίνητα και να προχωρήσει ομαλά η κυκλοφορία. Είναι λάθος και πρέπει να το διορθώσετε. Από την άλλη, είναι λάθος και να μπαίνει ώσπου να το διορθώσετε.
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): Η Ομόνοια δεν είναι κυκλικός κόμβος. 
ΒΑΣΙΛΕΙΟΣ ΚΟΤΙΔΗΣ (Ειδικός Αγορητής της Κ.Ο. ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ): Λειτουργεί έτσι όμως. Εγώ σας λέω για πάρα πολλά τέτοια παραδείγματα. Στο Μπουρνάζι είναι όμως κυκλικός κόμβος. Το ίδιο πράγμα λέμε. Το σύστημα όμως είναι το ίδιο. Μπαίνεις σε ένα μέρος και δεν υπάρχει τρόπος διαφυγής. Το stop σημαίνει ακινητοποίηση όπως και να έχει και έχει διαφορά με το «παραχώρηση προτεραιότητας» που είναι έλεγχος για να φύγουμε με ασφάλεια.
Αν θέλουμε να τηρήσουμε τον κώδικα δεν πρέπει να υπάρχουν τέτοια «χοντρά» λάθη. Στο εξωτερικό, στην Ευρώπη, βλέπετε έναν οδηγό που τηρεί ακριβώς τον οδηγικό κώδικα. Τι κάνει; Ακινητοποιεί το όχημα. Αν δεν το ακινητοποιήσει έχει πρόστιμο. Στη χώρα μας αν δεν ακινητοποιήσω το όχημα μου στο stop, θα έχω πρόστιμο;  
Στο άρθρο 43 έχετε επιβάλλει σε οδηγό εμπλεκόμενο ατύχημα νομική υποχρέωση και σε περίπτωση μη συμμόρφωσης του, προβλέπει ποινή σε βαθμό πλημμελήματος. Δηλαδή, η  εγκατάλειψη ανθρώπου σε οδικό ατύχημα βρίσκουμε στο άρθρο αυτό, στην παράγραφο 4 του κώδικα, να είναι πλημμέλημα. Προκειμένου να αποφευχθεί η εγκατάλειψη του ανθρώπου, θα πρέπει να υπάρξει τροποποίηση του άρθρου αυτού και συμπλήρωσή του, ώστε σε περίπτωση που ο οδηγός εγκαταλείψει το θύμα στο οποίο έχει προκαλέσει σωματική βλάβη ή θάνατο να τεκμαίρεται άρνηση ελέγχου σαν να είχε προβεί σε άρνηση ελέγχου περί χρήσης αλκοόλ και ναρκωτικών ουσιών, όπως στο άρθρο 42 παράγραφος 6 και να θεωρείται ο οδηγός ότι έχει περάσει το 1,10 ανά λίτρο αίματος. Αυτό θα οδηγήσει στον ποινικό χαρακτηρισμό της πράξης ως κακούργημα με ποινή κάθειρξης μέχρι 10 ετών και αφαίρεση του διπλώματος άδειας οδήγησης για 7 χρόνια. 
Παράλληλα εισηγούμαστε την εφαρμογή του τεκμηρίου μέθης κατά αναλογική εφαρμογή του άρθρου 42 παράγραφος 6 του κώδικα, ώστε να καθίσταται αδύνατη η κάλυψη οποιασδήποτε ζημίας στο ασφαλιστήριο συμβόλαιο αστικής ευθύνης και να υποχρεούται να


 
πληρώσει από την τσέπη του τη ζημιά. Αυτές οι αλλαγές πιστεύουμε ότι θα συμβάλλουν στην αποφυγή της τακτικής εγκατάλειψης των θυμάτων τροχαίων ατυχημάτων. 
Στο άρθρο 52, παράγραφος 6 του Κώδικα, σε συνδυασμό με τις προσαρτώμενες σε αυτόν ΚΥΑ, που καθορίζουν τη μαζική κίνηση στις λωρίδες και Μέσα Μαζικής Μεταφοράς, προτείνουμε την κατάργηση της μαζικής και αυτό γίνεται βέβαια για τη χρήση των λωρίδων στα ταξί. Σύμφωνα με τα στοιχεία του ΟΑΣΑ, η προσθήκη ταξί στις λεωφορειολωρίδες θα συμβάλει στη βελτίωση της μέσης ταχύτητας των αστικών λεωφορείων. Γιατί ξέρετε, τα λεωφορεία πολλές φορές για να αλλάξουν λωρίδες κλπ. δεν πηγαίνουν μόνο στις λεωφορειολωρίδες, πηγαίνουν και στις άλλες λωρίδες, στις διπλανές, στη μείωση τροχαίων ατυχημάτων, στην αποσυμφόρηση των κανονικών λωρίδων κυκλοφορίας. Η ευρωπαϊκή εμπειρία, όπου επιτρέπεται η χρήση των λωρίδων αυτών από ταξί μας δείχνει, ότι η προτεινόμενη τροποποίηση θα συμβάλει στη συνολική βελτίωση του κυκλοφοριακού συστήματος, στην αύξηση της ασφάλειας και στην αποδοτικότητα στις μεταφορές. 
Άρθρο 21 παρ.9 περίπτωση β). Σύμφωνα με το νέο σχέδιο του Κώδικα Οδικής Κυκλοφορίας, επιτρέπεται η κίνηση δίκυκλων ποδηλάτων και μοτοσικλετών μεταξύ των λωρίδων κυκλοφορίας της ίδιας κατεύθυνσης, η λεγόμενη διήθηση, με 20 χιλιόμετρα την ώρα. Εδώ, πιστεύουμε, ότι τα χιλιόμετρα πρέπει να γίνουν 10, οπωσδήποτε και φυσικά να είναι σε σταματημένα αυτοκίνητα. Δεν μπορεί τα αυτοκίνητα εν κινήσει - το ζούμε κάθε μέρα εδώ στην Αθήνα, από επαρχία είμαι, αλλά εδώ πέρα, όπως ξέρετε εσείς περισσότερο από μένα, υπάρχει μεγάλο πρόβλημα. Αντί για τη διευκόλυνση της κυκλοφορίας, θα έχουμε ένα «χάος». Πρότασή μας είναι, ότι η διείσδυση θα πρέπει να μένει στα 10 χιλιόμετρα την ώρα και ανάμεσα σε σταματημένα αυτοκίνητα.  
Στα άρθρα 67 έως 77, βλέπουμε, ότι κατά κύριο λόγο γίνεται αναπροσαρμογή και κατηγοριοποίηση του Κοινοτικού Πλαισίου για τις παραβάσεις που αφορούν τα φώτα και τα αντανακλαστικά στοιχεία, αυξάνοντας τα πρόστιμα και τις ποινές αφαίρεσης της άδειας κυκλοφορίας. Προφανώς τα μέτρα που λαμβάνονται οφείλουν να έχουν σαν γνώμονα τη τήρηση των κανόνων για τη προστασία του συνόλου και την αποτροπή ατυχημάτων, γεγονός το οποίο συμμεριζόμαστε και στεκόμαστε αρωγοί. Όμως, η Κυβέρνηση, χωρίς να δημιουργεί ένα πλαίσιο απόκτησης παιδείας και ευαισθητοποίησης των πολιτών, για άλλη μια φορά επιδίδεται τιμωρητικά με εισπρακτικά μέτρα, τα οποία πολλές φορές κρίνονται και εξοντωτικά, για παράδειγμα  στις κατηγορίες που έχετε χαρακτηρίσει Ε2-Β. 
Τέλος, πολύ σημαντικό σημείο είναι η έλλειψη συνέπειας μιας λογικής αλληλουχίας στα πρόστιμα που έχετε επιβάλει, τα οποία πολλές φορές κατατάσσονται στην Ε1-Α, άλλες φορές στην Ε2-Α, στην Ε1-Β και φυσικά στην κατηγορία Ε2-Β σχεδόν πανομοιότυπα ατοπήματα, χωρίς να γίνεται ξεκάθαρο το σκεπτικό και η φιλοσοφία πίσω από αυτό το διαχωρισμό, δημιουργώντας έντονη σύγχυση. Μάλιστα, οφείλει να τονιστεί, ότι στην κατηγορία Ε2-Α, θεωρείται εξοντωτική για το μέσο Έλληνα, καθώς το πρόστιμο από 75 ευρώ αυξάνεται στα 150 ευρώ και το διοικητικό με την αφαίρεση της άδειας οδήγησης αυξάνεται από 10 ημέρες σε 20 μέρες. 
Όσον αφορά τα άρθρα 116 έως 121, περί της υπαίθριας διαφήμισης, πλην του 120, οι λοιπές διατάξεις κρίνονται αρνητικά. Ειδικότερα, εκφράζεται έντονη αντίθεση προς την διαφαινόμενη μεθόδευση της υπερβολικής διάρκειας των παραχωρήσεων χώρων υπαίθριας διαφήμισης, στην καλύτερη 12 χρόνια και στην χειρότερη ακόμα και για 25 συν 25, δηλαδή 50 χρόνια. Τη ρύθμιση,  που ξεκάθαρα εξυπηρετεί τις ολιγοπωλιακές εταιρείες του χώρου.



 
Από την άλλη, επίσης σε αυτά τα άρθρα, δεν έχετε βάλει μία προσθήκη ποιοτικών φίλτρων των διαφημίσεων και αυτό είναι πολύ επικίνδυνο, είναι πολλές φορές άσεμνο το περιεχόμενο, επικίνδυνο πάρα πολύ για τη κυκλοφορία των οδηγών των οχημάτων.  Από την άλλη, έχω δει προσωπικά πολλές διαφημιστικές σημαίες, όρθιες σημαίες, οι οποίες είναι επάνω σε βάσεις που μπαίνουν στα πεζοδρόμια, σε χώρους που μπορεί να βγεις και να σου κρύβει την ορατότητα για να βγεις από κάποια διασταύρωση, σε αυτά όλα μπορεί να υπάρχει κάποια στιγμή νομοθετικό πλαίσιο, αλλά πάνω από όλα πρέπει να υπάρχει αστυνόμευση και τήρηση των κανόνων.  
Σας ευχαριστώ πολύ. 
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Έχει ζητήσει τον λόγο ο Υπουργός για διευκρίνηση.
 Παρακαλώ, κ. Κυρανάκη, έχετε τον λόγο.
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): Αυτό δεν πρέπει να μείνει αναπάντητο για πολύ ώρα, διότι μπορεί να μπερδέψει και άλλους συναδέλφους, το είπαμε βέβαια και με τους φορείς. 
Στο άρθρο 47, το οποίο έχει αλλάξει σε σχέση με το κείμενο που είχατε στη διαβούλευση, εσείς διαβάζετε και κάνετε παρατηρήσεις επί του κειμένου της διαβούλευσης ακόμη, σας το είπα και χθες, έχει αλλάξει. Έχει γίνει η εξής αλλαγή, η παράβαση γι’ αυτόν που παραβαίνει τις περιπτώσεις α΄ και β΄ της παραγράφου 2, δηλαδή, την εγκατάλειψη, κατατάσσεται στην κατηγορία Ε4 και τιμωρείται με διοικητικό πρόστιμο 1.200 ευρώ και αφαίρεση της άδειας οδήγησης για 180 ημέρες και ποινή φυλάκισης τουλάχιστον 3 ετών, πέραν των διοικητικών κυρώσεων του προηγούμενου εδαφίου, αν από τη συμπεριφορά του υπαιτίου ο παθών περιήλθε σε κίνδυνο ζωής, ούτε καν αν έχουμε βαριά σωματική βλάβη ή θάνατο, σε κίνδυνο ζωής, επιβάλλεται κάθειρξη έως 6 ετών, δηλαδή, κακούργημα, όχι πλημμέλημα όπως είπατε. 
Ευχαριστώ πολύ.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Στο σημείο αυτό γίνεται η β΄ ανάγνωση του καταλόγου των μελών των Επιτροπών. 
Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καλογερόπουλος Δημήτριος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός, Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Σταϊκούρας Χρήστος, Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Βατσινά Ελένη, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Κατσώτης Χρήστος, Λαμπρούλης Γεώργιος, Μανωλάκου


 
Διαμάντω, Μεταξάς Βασίλειος Κωνσταντίνος, Κοτίδης Βασίλειος, Χήτας Κωνσταντίνος, Πέρκα Θεοπίστη (Πέτη), Τσακαλώτος Ευκλείδης, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος - Χρήστος, Δημητροκάλλης Ιωάννης, Κυριαζίδης Δημήτριος, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.
Από την Ειδική Μόνιμη Επιτροπή Οδικής Ασφάλειας παρόντες ήταν οι Βουλευτές κ.κ. Δερμεντζόπουλος Χρήστος, Καπετάνος Χρήστος, Καραμπατσώλη Κωνσταντίνα, Κτιστάκης Ελευθέριος, Λαζαρίδης Μακάριος, Λιβανός Μιχαήλ, Μαρκογιαννάκης Αλέξανδρος, Μπαραλιάκος Ξενοφών (Φώντας), Οικονόμου Βασίλειος, Παππάς Ιωάννης, Σταυρόπουλος Αθανάσιος, Τσιλιγγίρης Σπυρίδων (Σπύρος), Μουλκιώτης Γεώργιος, Ξανθόπουλος Θεόφιλος, Παναγιωτόπουλος Ανδρέας, Παπαναστάσης Νικόλαος, Συντυχάκης Εμμανουήλ, Ζεϊμπέκ Χουσεΐν, Καραναστάσης Αδαμάντιος και Χαλκιάς Αθανάσιος.
Ευχαριστούμε για τις διευκρινίσεις του κυρίου Υπουργού.
Συνεχίζουμε στη διαδικασία δίνοντας τον λόγο στην κυρία Θεοπίστη (Πέτη) Πέρκα, Ειδική Αγορήτρια της Νέα Αριστερά.
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κοινοβουλευτικής Ομάδας «ΝΕΑ ΑΡΙΣΤΕΡΑ»): Σας ευχαριστώ κύριε Πρόεδρε. Είδατε κύριε Υπουργέ ένα μπερδεμένο κείμενο που άλλο  είχε στη διαβούλευση, δύσκολο και τεράστιο κείμενο που υπάρχει δυσκολία. Αλλά σήμερα καθαρίστηκαν.
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): Γι’ αυτό γίνεται η διαβούλευση, για να ενσωματώνουμε προτάσεις.
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κοινοβουλευτικής Ομάδας «ΝΕΑ ΑΡΙΣΤΕΡΑ»): Βεβαίως ξεκαθαρίστηκαν και ελπίζω να συνεχίσουμε τη διαπραγμάτευση ακόμα, γιατί έχουμε εσωτερικά θέματα. Πραγματικά έγινε ουσιαστική συζήτηση και έχει σημασία ότι όλοι έχουμε νομίζω τον ίδιο σκοπό. 
Για την συντριπτική πλειοψηφία των άρθρων είναι η αναπροσαρμογή ποινών και προστίμων. Το λέει και η Αιτιολογική Έκθεση, η ύπαρξη μιας πιο ολοκληρωμένης πολιτικής κυρώσεων. Μάλιστα σχεδόν σε κάθε άρθρο αναφέρει ότι επέρχεται η αναπροσαρμογή και η κατηγοριοποίηση του Κοινοτικού Πλαισίου κτλ., οπότε πραγματικά δεν έχουμε να σχολιάσουμε πάρα πολλά σε σχέση με πολλά άρθρα γιατί το ζητούμενο είναι τα 100-150 ευρώ του προστίμου. Σε αυτό το σημείο, θα το επαναλάβω, -και συμφωνώ με το Σύλλογο Ελλήνων Συγκοινωνιολόγων- ότι είναι προτιμότερο το χαμηλό ύψος προστίμων σε συνδυασμό με εντατικοποίηση της επιτήρησης αστυνόμευσης. Πολλές φορές ένα πολύ υψηλό πρόστιμο μπορεί να οδηγήσει σε παραβάσεις του ΚΟΚ δηλαδή να οδηγήσει κάποιος χωρίς άδεια οδήγησης κλπ. Τα πρόστιμα, πολλές φορές, μοιάζουν περισσότερο με  τιμωρητικά παρά παιδευτικά και αποτυγχάνει εντέλει ο σκοπός  για την μείωση των τροχαίων δυστυχημάτων και προστασία των ευάλωτων χρηστών της οδού. 
Επιπλέον, το να επικεντρωνόμαστε στις ποινές και στα πρόστιμα μας απομακρύνει από το πολύ σοβαρό ζητούμενο που είναι ο Κώδικας Οδικής Κυκλοφορίας για να εξυπηρετήσει τον σκοπό για βιώσιμες και ανθρώπινες πόλεις. Πόλεις στις οποίες θα μπορούν να προωθούνται βιώσιμοι τρόποι μεταφοράς, Μέσα Μαζικής Μεταφοράς, ποδήλατα, πεζοί. Ο δημόσιος χώρος θα κατανέμεται δίκαια σε όλους τους χρήστες και βεβαίως θα συνδυάζεται με το πολεοδομικό σχεδιασμό. Όμως η αλήθεια είναι, και όλοι το ξέρουμε, ότι ζούμε σε μια χώρα που αυτό δεν έχει γίνει τόσα χρόνια, οι πόλεις μας είναι πολύ δύσκολο να γίνουν βιώσιμες, θα χρειαζότανε πολύ μεγαλύτερη προσπάθεια. Γι’ αυτό και θα πω ότι σε μερικά πράγματα μπορούμε να είμαστε και λίγο πιο τολμηροί. Όλα αυτά προηγούνται των καιρών σας, βεβαίως. Η δική μας κριτική είναι κυρίως ότι εμείς βλέπουμε Τον Κώδικα Οδικής Κυκλοφορίας όχι ως φόβητρο ή τιμοκατάλογο να το πω έτσι, αλλά ως ένα εργαλείο για να αλλάξει η κουλτούρα των μετακινήσεων και της συμπεριφοράς στον δρόμο.
Στο άρθρο 8, επικαιροποιούνται οι ρυθμίσεις σε ό,τι αφορά την οριζόντια σήμανση της οδού και είναι αυτό για το οποίο είχατε τη συνομιλία για τα ποδήλατα. Είναι κάτι το οποίο πρέπει να το δείτε και θα το ξαναδώ και εγώ, γιατί τι γίνεται. Το ποδήλατο θα εξαφανιστεί γενικώς. Δεν βλέπω πουθενά να υπάρχει μία ευνοϊκή μεταχείριση για το ποδήλατο. Είπαμε δεν έχουν ποδηλατόδρομους και εγώ η ίδια θα συμφωνήσω ότι μέσα στην κίνηση είναι δύσκολο να κυκλοφορήσει κάποιος με το ποδήλατο. Όμως κυκλοφορεί -και εμείς θέλουμε να κυκλοφορεί είναι αυτή η αντίφαση- αλλά τουλάχιστον ας δείξουμε με κάποια μέτρα μια πρόνοια, όπως αυτό με το σημείο αναμονής στα φανάρια, να μην μπαίνουν τα δίκυκλα αλλά να είναι το ποδήλατο. Για την διήθηση των μοτοσυκλετών στα σταματημένα, όπως είπαμε από την αρχή που κυκλοφορεί, προφανώς το άρθρο είναι βελτιωτικό. Πάλι υπάρχει ο κίνδυνος αλλά και εδώ δεν υπάρχει καθόλου ποδήλατο που θα μπορούσε να έχει διήθηση με όλη την διακινδύνευση και αυτό είναι πραγματικά δύσκολο.  
Όσον αφορά τη διάταξη για τα 30 χιλιόμετρα την ώρα. Νομίζω πως ακούστηκε πάρα πολύ και οι περισσότεροι φορείς ήταν θετικοί. Όλοι αντιλαμβανόμαστε ότι η ταχύτητα σε μειωμένες περιοχές πρέπει να ελέγχεται και να χαμηλώνει. Θα αναφέρω ότι αυτό που έχει σημασία, άλλωστε το είπε και ο Σύλλογος Συγκοινωνιολόγων, είναι τα λειτουργικά χαρακτηριστικά του δρόμου. Δεν αρκεί να είναι μονόδρομος ή διπλής κατεύθυνσης.  Μπορεί σε έναν δρόμο τοπικό διπλής κατεύθυνσης να έχουμε όριο τα 50 χιλιόμετρα και σε συλλεκτήριες οδούς, επειδή είναι μονόδρομοι, να έχουμε όριο τα 30 χιλιόμετρα. Δεν είναι αυτό το χαρακτηριστικό. Θεωρώ πως νομοθετικά πρέπει να επανεξεταστεί. Για τα συνοδά μέτρα κτλ. δεν θέλω να επαναλάβω όλα όσα ειπώθηκαν προηγουμένως. 
Το μείζων θέμα που έχει να κάνει με την οδική ασφάλεια, σύμφωνα με τα στοιχεία, είναι το θέμα του αλκοόλ. Εδώ, κύριε Υπουργέ, νομίζω ότι αν θέλετε να αφήσετε το αποτύπωμά σας, ήρθε η ώρα  να κάνετε κάτι τολμηρό. Μιλώ για το μηδέν, το zero αλκοόλ. Σύμφωνα με μελέτες, το 30% έως 40% των τροχαίων συγκρούσεων με τραυματισμούς που θα οδηγήσουν στο θάνατο ή σε σοβαρές αναπηρίες, εμπλέκονται οδηγοί υπό την επήρεια αλκοόλ. Πάνω από το 50% των θανάτων που προκλήθηκαν από τροχαία στην Κρήτη το 2023, σύμφωνα με ανακοίνωση της ΕΛΑΣ, οφείλονται σε οδήγηση υπό την επήρεια αλκοόλ ή  και ουσιών. Το μηδέν αλκοόλ και το ναρκω-τέστ είναι πράγματα που μπορούν να θεσμοθετηθούν τώρα.
Άκουσα έναν συνάδελφο συγκοινωνιολόγο να λέει «ναι σιγά – σιγά και αυτό, και μετά…». Δεν έχει σιγά - σιγά. Επειδή ακριβώς, είμαστε μια χώρα που βρίσκετε σε πολύ δυσμενή θέση σχετικά με τα τροχαία, ειδικά στους θανάτους από τροχαία και ειδικότερα στους νέους, πρέπει να τα κάνουμε εμείς πιο γρήγορα και όχι πιο αργά. Σε αυτό επιμένω γιατί είναι πραγματικά πολύ σημαντικό, όπως και τα ναρκω-τεστ. Μάλιστα, μια άλλη μελέτη δείχνει ότι οι πόλεις που έχουν εφαρμόσει το χιλιομετρικό όριο, αναφέρουν μείωση θανάτων από τροχαία της τάξης από 15% έως 30%, πολύ σημαντικό.
Παρεμπιπτόντως, επειδή είχατε κάνει μια πρόταση που τελικά αποσύρθηκε, μια πρόταση για ΤΑΧΙ για τα Σαββατοκύριακα, για τους νέους. Κύριε Υπουργέ, η λύση είναι το


 
Μετρό. Όλες οι ευρωπαϊκές πρωτεύουσες κρατάνε σε λειτουργία το Μετρό όλο το βράδυ για να βγαίνουν οι νέοι, να γυρίζουν με  το Μετρό στο σπίτι δημιουργώντας έτσι μία κουλτούρα, ώστε να συνηθίζουμε στα Μέσα Μαζικής Μεταφοράς και βεβαίως για να  αποφεύγονται τα τροχαία ατυχήματα. Το ερώτημα που τίθεται βέβαια είναι αν έχουμε συρμούς και προσωπικό για να λειτουργήσει περισσότερες ώρες το Μετρό και αυτό είναι πολύ σοβαρό.
Επίσης πολύ σοβαρό -που το άκουσα σήμερα και μου έκανε εντύπωση- είναι μία ποινή και μια ιδιαίτερη κατηγοριοποίηση για την αναστροφή στο δρόμο, αιτία πολλών τροχαίων ατυχημάτων που όλους μας έχουν βάλει σε κίνδυνο. Αυτό είναι θετικό και νομίζω ότι θα συμφωνήσουμε όλοι.
Κατά τα άλλα, θα επαναλάβω αυτά που λέω κάθε φορά για κεντρικό φορέα οδικής ασφάλειας, ηλεκτρικό ταμείο, εθνικό παρατηρητήριο -πολύ σοβαρό- και πολλά από αυτά φαίνεται ότι γίνονται αποδεκτά όπως και το θέμα της εκπαίδευσης -είπαμε, η οδηγική συμπεριφορά είναι κουλτούρα- όπως η ενημέρωση στα σχολεία και σε ομάδες όπως ο στρατός, οι ομάδες υψηλού κινδύνου και βεβαίως η θέσπιση υποχρεωτικής διδασκαλίας στα σχολεία. Τα Πάρκα Κυκλοφοριακής Αγωγής, αναφέρθηκαν προηγούμενα, δεν είχαν αποτέλεσμα, και αυτά είναι πράγματα που πρέπει σιγά - σιγά να τα αποτιμάς για το αν λειτουργούν -και αυτό είναι πολύ σοβαρό.
Σχετικά με το θέμα των λεωφορειολωρίδων. Εδώ θα μιλήσω λίγο και ως συγκοινωνιολόγος και θα αναφέρω καταρχάς τα οφέλη της αποκλειστικής κίνησης λεωφορείων στου λεωφορειόδρομους, όπως είναι η μείωση καθυστερήσεων, οι ταχύτερες μετακινήσεις, η μεγαλύτερη ακρίβεια εκτέλεσης των δρομολογίων, ο λιγότερος χρόνος αναμονής. Επιπλέον, αν ο στόχος μας είναι να προωθήσουμε τα Μέσα Μαζικής Μεταφοράς όφελος είναι και η αύξηση της αξιοπιστίας των λεωφορείων προς τους πολίτες, να τα εμπιστεύονται περισσότερο. Αν γίνονται μετρήσεις,  πάντα μπορεί να διαπιστωθεί ότι όποιος δεν παίρνει λεωφορείο δεν είναι τόσο γιατί καθυστερεί ή αργεί να έρθει το επόμενο, αν ξέρει την ώρα. Είναι η αξιοπιστία, ότι θα έρθει εκείνη την ώρα και θα τηρηθεί. Είναι αυτό που «ζηλεύουμε» στις ευρωπαϊκές πόλεις, η αξιοπιστία που ενθαρρύνει τη χρήση. Η προώθηση βιώσιμων μετακινήσεων μειώνει την κυκλοφοριακή συμφόρηση, αλλά και οι ρύποι με τα Μέσα Μαζικής Μεταφοράς, λειτουργικού κόστους λεωφορείων με λιγότερη κατανάλωση καυσίμου κ.τ.λ., κοινωνική δικαιοσύνη, αφού συχνά οι άνθρωποι που μετακινούνται με λεωφορεία  έχουν χαμηλότερο εισόδημα,  αυτό για τη χώρα μας, στις άλλες χώρες κινούνται όλοι με Μέσα Μαζικής Μεταφοράς. Επιπλέον, ενίσχυση της οδικής ασφάλειας, αφού τα λεωφορεία κινούνται ανεξάρτητα από τα υπόλοιπα οχήματα ξεχωριστά. 
Στο σημείο αυτό, και είναι κάτι που δεν γνωρίζω αν έγινε πρόχειρα, σίγουρα όμως θέλει παραπάνω συζήτηση και τίθενται πάρα πολλά θέματα. Προσωπικά, θα επιμείνω στο θέμα με τα ταξί μηδενικών ρύπων, τα ηλεκτρικά. Όταν έχεις στόχευση τα Μέσα Μαζικής Μεταφοράς, βεβαίως έχεις όφελος και για την περιβαλλοντική ρύπανση, έχεις αυτό να ενισχύεις. Τα ηλεκτρικά ταξί, και την ηλεκτροκίνηση γενικότερα που είναι πάρα πολύ σοβαρό θέμα, την ενισχύεις με άλλους τρόπους. Αυτό, εμένα πραγματικά με κάνει να απορώ πως έχει επιλεγεί αυτή.  Βεβαίως, ειπώθηκε σήμερα, ότι κάποια στιγμή μπορεί να είναι πάρα πολλά τα ηλεκτρικά αυτοκίνητα, που δεν το βλέπω, γιατί δε δίνονται κίνητρα και κανονικά θα έπρεπε να είναι, ήδη, όλα ηλεκτρικά. Παρεμπιπτόντως το θέμα της ηλεκτροκίνησης έχει πάει πολύ πίσω, είναι βέβαια στην αρμοδιότητα άλλου Υπουργείου. 







 
ΚΩΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): Όχι, είναι του Υπουργείου μας κυρία Πέρκα. 
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Η ηλεκτροκίνηση δεν είναι στο ΥΠΕΝ, έχει μεταφερθεί; Μάλιστα. 
Συνεχίζω στο θέμα μας. Όλα τα λεωφορεία, όλα τα μέσα Μαζικής Μεταφοράς, τα εταιρικά αυτοκίνητα, τα ταξί πρώτα και μετά φτάνουμε στους πολίτες, γιατί μέχρι στιγμής -είχα κάνει σχετική ερώτηση και είχα πάρει στοιχεία από το Υπουργείο και τα πιο πολλά  οχήματα που αξιοποίησε το πρώτο πρόγραμμα ηλεκτροκίνησης, το «Κινούμαι Ηλεκτρικά» ήταν ποδήλατα. Θέλει πολλή δουλειά, έχω στοιχεία που τώρα δεν έχω μαζί μου, είναι στη διάθεσή σας, πολλά ποδήλατα.  Αλλά, για να ενισχύσεις την ηλεκτροκίνηση δεν είναι αυτός ο τρόπος, δεν είναι αυτό το κίνητρο και νομίζω πως είναι κατανοητό, όχι όμως και για μένα. Είναι ακατανόητο πως επιτρέπετε στα ηλεκτρικά οχήματα να μπουν σε λεωφορειολωρίδα. Αν γίνουν πολλά; Ακυρώνεται η ύπαρξη της λεωφορειολωρίδας. 
Μεγάλο και σοβαρό πρόβλημα στις πόλεις μας είναι ότι έχει ένα πολύ «φτωχό» χιλιομετρικό δίκτυο των λεωφορειολωρίδων. Είναι ελάχιστα και στην Αθήνα και στην Θεσσαλονίκη. Σε αντίθεση με τις μεγάλες ευρωπαϊκές πόλεις όπου υπάρχουν πραγματικά χιλιόμετρα επί χιλιομέτρων λεωφορειολωρίδες και κάποιες ώρες της ημέρας, για κάποια στιγμή, με κάποιες ρυθμίσεις, μπαίνουν κάποια ταξί. Άλλο αυτό, μην το συγκρίνουμε με το δικό μας «φτωχό» δίκτυο. 
Όσον αφορά τη PAΣ, τα είπε και ο κ. Μεϊκόπουλος, εγώ έχω μια απορία. Γιατί καταργούνται τα αναπληρωματικά μέλη; Μήπως δεν έχετε; 
Σχετικά με τα αυτοκινούμενα θα συμφωνήσω, τώρα όσον αφορά για τα 6 και 7,5 μέτρα προφανώς, αφού οι άνθρωποι της ΣΕΑΡΤ λένε πως είναι τόσο, θα είναι σωστό. Παρόλα αυτά είναι πολύ σοβαρό μιας και είναι αρκετός ο κόσμος που ενδιαφέρεται και είναι πραγματικά μία παραγωγική διαδικασία που έχει ενδιαφέρον. 
Τέλος θα είναι πολύ σωστό, να προβλεφθεί η επαναξιολόγηση του Κώδικα Οδικής Κυκλοφορίας εν ευθέτω χρόνο, είπαν ανά 10 χρόνια, εγώ θα έλεγα και ακόμα λιγότερο γιατί είναι πολύ γρήγορη η τεχνολογική εξέλιξη και ο πληθυσμός αυξάνεται κ.λπ...  
Ευχαριστώ. 
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Ευχαριστούμε πολύ. 
Τον λόγο έχει ο Ειδικός Αγορητής της Νίκη, κ. Δελβερούδης. 
ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”):  Ευχαριστώ πολύ κύριε Πρόεδρε. 
Κύριε Υπουργέ,  είπατε χθες ότι η διάταξη για τα ηλεκτροκινούμενα ταξί, έχει σκοπό να δώσει κίνητρα στους ιδιοκτήτες ταξί ώστε να μετατρέψουν τα οχήματά τους σε οχήματα μηδενικών ρύπων ή να προμηθευτούν καινούργια για να αναπνέουν τα παιδιά μας οξυγόνο και όχι καυσαέριο. Πραγματικά εκτιμώ αυτή την προοπτική που βλέπετε να αναφύεται με αυτόν τον τρόπο, αλλά πιστεύετε ότι με αυτό το μέτρο θα αποφευχθεί η ρύπανση της ατμόσφαιρας ή είναι το μοναδικό;  Προσωπικά νομίζω ότι με το να παρεμποδίζεται να κάνουν σωστά τη δουλειά τους οι ταξιτζήδες, δεν θα μειωθεί η ρύπανση, όσο νομίζετε ή όσο φαντάζεστε, χωρίς να έχουμε κάποια συγκεκριμένα στοιχεία. Εν πάση περιπτώσει,  θεωρείται ότι αυτή είναι η βασικότερη πολιτική για την προστασία του περιβάλλοντος; 
Νομίζω ότι είναι περισσότερο μεγαλοστομίες για την προστασία του περιβάλλοντος όταν τόσα χρόνια που κυβερνάτε -όχι εσείς, προσωπικά βέβαια, αλλά η παράταξή σας- με τις πολιτικές της αλλά και τις αβλεψίες της έχει επιφέρει μεγάλες περιβαλλοντικές καταστροφές οι οποίες συνεχίζονται. Για παράδειγμα, εξαιτίας της ολιγωρίας της δική σας, και των προηγούμενων Κυβερνήσεων, έχουν καεί σχεδόν τα μισά δάση της πατρίδας μας και έρχεστε τώρα να μας πείτε ότι θα σώσετε την κατάσταση απαγορεύοντας τα βενζινοκίνητα και πετρελαιοκίνητα ταξί να εισέρχονται στη λεωφορειολωρίδα. Δεν θα αναφερθώ λεπτομερώς, βέβαια, στην περιβαλλοντική σας πολιτική επειδή, δεν είναι της παρούσης, αλλά παρακαλούμε να μην προκαλούμε και τον ελληνικό λαό με το «παραμύθι» της ατομικής ευθύνης όταν σε κυβερνητικό επίπεδο δεν δείχνετε, στην πράξη, περιβαλλοντική ευαισθησία. 
Τα ταξί πρέπει να κάνουν τη δουλειά τους σαν μια κοινωνική ομάδα, μια μεγάλη επαγγελματική κοινότητα και για να την κάνουν σωστά πρέπει να εισέρχονται στη λωρίδα των λεωφορείων. Όχι μόνο για λόγους ταχύτερης κίνησής τους, αλλά και για λόγους ασφαλείας, όπως διατύπωσα και στην ερώτησή μου προς τους φορείς, καθώς το σινιάλο για να σταματήσει ένα ταξί γίνεται από το πεζοδρόμιο και θα μπορούσαν να προκληθούν ατυχήματα είτε επειδή ο πεζός θα βγει στον αυτοκινητόδρομο, δηλαδή, θα βγει στη λωρίδα, για να σταματάει το ταξί που πάει και κινείται στην επόμενη λωρίδα ή επειδή ο ταξιτζής θα το δει και θα κάνει απότομο ελιγμό, για να μπει στη λωρίδα του λεωφορείου, για να παραλάβει τον πελάτη που του κάνει σήμα να σταματήσει από το πεζοδρόμιο. 
Επομένως φρονούμε ότι η επιμονή σας να αποκλείετε τα ταξί από τις λωρίδες των λεωφορείων θα έχει μόνο αρνητικές συνέπειες. Βέβαια αντιλαμβάνομαι αυτό που είπατε ότι φρονείτε πως βγάζοντας τα ταξί από τη λωρίδα των λεωφορείων, ο βασικός στόχος είναι να βελτιωθεί η ταχύτητα μετακίνησης των επιβατών, που κινούνται με τα λεωφορεία. Έτσι δεν είναι;
ΚΩΝΣΤΑΝΤΙΝΟΣ ΚΥΡΑΝΑΚΗΣ(Αναπληρωτής Υπουργός Υποδομών και Μεταφορών): Έτσι.
 ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Για να γίνει αυτό κατά τη γνώμη μας πρέπει να γίνει επιστάμενος έλεγχος από τα αρμόδια όργανα της Τροχαίας για το ποιοι κινούνται στη λεωφορειολωρίδα. Εγώ κινούμαι καθημερινά και βλέπω ότι οι πάντες κινούνται στη λεωφορειολωρίδα και τώρα δεν ξέρω πώς μπορεί να «θεραπευθεί» αυτό;
ΚΩΝΣΤΑΝΤΙΝΟΣ ΚΥΡΑΝΑΚΗΣ(Αναπληρωτής Υπουργός Υποδομών και Μεταφορών): Με κάμερες.
ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Με κάμερες. Ελπίζω ότι θα είναι ένα θετικό μέτρο και θα βοηθήσει προς αυτή την κατεύθυνση. 
Επί τη ευκαιρία που μιλάμε για τις λωρίδες των λεωφορείων θα αναφερθώ στην επιστολή-παρέμβαση του Πανελλήνιου Συνδέσμου Νεφροπαθών, η οποία ζητά να εισαχθεί η προσθήκη στο άρθρο 55. Νομίζω είμαστε σαφέστατα «υπέρ» αυτής της προσθήκης και χαιρόμαστε που είσαστε και εσείς, όπως και για τη μεταφορά καρκινοπαθών και θα χαρούμε ιδιαίτερα να το δούμε να προστίθεται. 
Σε συνέχεια αυτής της πρότασης, για τους νεφροπαθείς και τους καρκινοπαθείς, προτείνουμε να προστεθούν και άλλες περιπτώσεις εξαιρέσεων, όπως παραδείγματος χάριν για την μεταφορά εγκύων από τον έβδομο μήνα της κύησης και έκτοτε και όχι μόνο για τη μεταφορά τους για τον τοκετό, η οποία εξυπακούεται ότι μπορεί να πραγματοποιηθεί σε αυτή τη λωρίδα. Αν θέλουμε να προστατεύσουμε τη μητρότητα, όπως επιτάσσει το άρθρο 21


 
του Συντάγματος, θα πρέπει να αρχίσουμε να δίνουμε αυτονόητα προνόμια στις εγκύους όπως η αποφυγή της σωματικής της καταπόνησης και ταλαιπωρίας τους, που συνοδεύει την κίνηση από την κυκλοφοριακή συμφόρηση.
 Επιπλέον, η μεταφορά τραυματιών από ΙΧ ή ταξί στις λεωφορειολωρίδες, θα πρέπει να αναφέρεται ρητά. Στην πράξη έχουμε δει ότι τα ασθενοφόρα καθυστερούν πολύ να έρθουν και προκειμένου να σωθεί ένας άνθρωπος πολλές φορές η μεταφορά του γίνεται με κάποιο ΙΧ ή με ταξί. Δεν πρέπει να αναφέρονται αυτές οι περιπτώσεις ρητά στο νόμο;
ΚΩΝΣΤΑΝΤΙΝΟΣ ΚΥΡΑΝΑΚΗΣ(Αναπληρωτής Υπουργός Υποδομών και Μεταφορών): Είναι ρητά.
ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Ναι. Αν είναι, θα είναι αβλεψία μου που δεν το έχω δει αν υπάρχει στο κείμενο. Θα μου πείτε ότι σε αυτές τις έκτακτες ανάγκες πάντα υπάρχει και μια ανοχή και από τα όργανα της Τροχαίας. Ωστόσο, αν υπάρχει σαφής και ρητή πρόβλεψη στο νόμο, κακώς δεν το έχω δει. 
Σχετικά με το όριο των 30 χιλιομέτρων ανά ώρα εντός κατοικημένων περιοχών, που τίθενται στο άρθρο 24, θεωρούμε ότι δεν πρέπει αυτό να τίθεται οριζόντια αλλά να ισχύει ο κανόνας των 50 χιλιομέτρων την ώρα με εξαιρέσεις για τους δρόμους υψηλής επικινδυνότητας, οι οποίοι φυσικά θα καθορίζονται από τους ΟΤΑ της περιοχής με επαρκή αιτιολόγηση. Πιστεύουμε ότι το όριο των 30 χιλιομέτρων δεν είναι ρεαλιστικό και θα δημιουργήσει προβλήματα κυκλοφοριακής συμφόρησης. Η μείωση του ορίου πρέπει να είναι στοχευμένη εκεί που υπάρχει πρόβλημα και όχι να δημιουργούμε πρόβλημα εκεί που δεν υπάρχει.
Στο άρθρο 42 παράγραφος 1, αναγράφεται η υποχρέωση των πεζών να χρησιμοποιούν μόνο τα πεζοδρόμια και τίθενται μόλις 3 εξαιρέσεις σε αυτό τον κανόνα. Πρώτον, οι πεζοί που ωθούν, σύρουν ή μεταφέρουν ογκώδη αντικείμενα, οι οποίοι, αν βάδιζαν στο πεζοδρόμιο ή το έρεισμα, θα προκαλούσαν σοβαρή δυσχέρεια στην κίνηση των άλλων πεζών. Δεύτερον, οι ομάδες πεζών, που οδηγούνται από ειδικά για τον σκοπό αυτό επιφορτισμένο πρόσωπο ή σχηματίζουν πομπή και τρίτον, τα άτομα με αναπηρία, τα οποία κινούνται σε αναπηρικά καθίσματα. Επειδή όλοι κυκλοφορούμε στους ελληνικούς δρόμους και τα πεζοδρόμια και γνωρίζουμε ότι αυτά -τα πεζοδρόμια- είναι απροσπέλαστα στις περισσότερες των περιπτώσεων είτε από παρκαρισμένα μηχανές είτε από μηχανές εν κινήσει, από ποδήλατα, από πατίνια εν κινήσει, από πολεοδομικές αυθαιρεσίες, θα έπρεπε να προστίθενται ως 4η εξαίρεση η φράση «Σε κάθε άλλη περίπτωση που είναι αδύνατη, ή δυσχερής η βάδιση επί του πεζοδρομίου». Πιστεύω πως δεν είναι κάτι δύσκολο να προστεθεί αυτό. 
Θα αναφερθώ και σε κάποιες προτεινόμενες προσθήκες που θα είχαν θετικά αποτελέσματα στη μείωση ατυχημάτων. Mας τα είπαν κατά τη συνεδρίαση φορείς όπως η Ελληνική Μοτοσυκλετιστική Ομοσπονδία. Να υπάρχουν δηλαδή αυστηρότερες ποινές για ειδικές κατηγορίες παραβατών, όπως οδηγούς σχολικών λεωφορείων, βαρέων οχημάτων, εκπαιδευτικών οχημάτων, να τιμωρείται η ψυχολογική πίεση σε οδηγό για να αυξήσει την ταχύτητά του ή να διαπράξει κάποια παράβαση ώστε να διευκολυνθεί αυτός που το κάνει. Να προβλέπονται σεμινάρια ευαισθητοποίησης για την οδική ασφάλεια για τους παραβάτες, στα οποία αν συμμετέχουν θα μειώνεται ο χρόνος αφαίρεσης της άδειάς τους και να τιμωρείται αυστηρότερα η παράνομη στάθμευση σε πεζοδρόμιο, σε πεζόδρομο όταν αναγκάζει τους πεζούς να κατεβαίνουν από το πεζοδρόμιο και να περπατάνε στο οδόστρωμα. 
Είναι μελετημένες θεωρούμε και θετικές οι προτάσεις αυτές που δυστυχώς δεν είχαμε τον απαιτούμενο χρόνο να τις δούμε σοβαρά -εξαιτίας αυτής της γρήγορης νομοθέτησης που έγινε σχεδόν συνήθεια τώρα- αλλά και για τον Κώδικα Οδικής Κυκλοφορίας που θεωρούμε ότι είναι ένα από τα σημαντικότερα νομοθετήματα της Πολιτείας και αφορά το σύνολο των Ελλήνων και όσων διαμένουν στην Επικράτεια. Θα έπρεπε να υπάρχει μια εξαίρεση από αυτήν τη συνηθισμένη τακτική νομοθέτηση και να είχαμε περισσότερες μέρες να επεξεργαστούμε τις προτάσεις των φορέων. Φορείς που βρίσκονται επί του πεδίου. Εσείς έχετε τους επιστήμονές σας, εμείς έχουμε την ίδια πείρα και το επιστημονικό προσωπικό, οπότε, νομίζω ότι τις προτάσεις των φορέων, έπρεπε  να έχουμε χρόνο να τις επεξεργαζόμαστε. 
Σε αυτό το σημείο, θα ήθελα να αναφερθώ και στις διατάξεις που προστέθηκαν μετά τη δημόσια διαβούλευση, αφορά και την προηγούμενη παρατήρηση για την νομοθέτησή σας. Κατά την πάγια τακτική σας και συγκεκριμένα, αναφέρομαι για το Μέρος Ε΄ του νομοσχεδίου, με τίτλο «Λοιπές διατάξεις», οι οποίες τροποποιούν διάφορους νόμους που αφορούν, για παράδειγμα, σε υπαίθριες διαφημίσεις, σε συμβάσεις εργασίας Ιδιωτικού Δικαίου Ορισμένου Χρόνου (ΙΔΟΧ) του Υπουργείου Υποδομών, σε λειτουργία συνεργείων βαρέων οχημάτων. Σε διατάξεις, δηλαδή, που δεν έχουν σχέση με τον ΚΟΚ και σίγουρα χωρίς τη δυνατότητα τοποθέτησης των αρμόδιων φορέων και των πολιτών σε επίπεδο διαβούλευσης. 
Θα αναφερθώ επιγραμματικά και θα εστιάσω στο άρθρο 19 του νομοσχεδίου, που προστίθεται δεύτερο εδάφιο στην παρ. 4 του άρθρου 5 του ν.2946/2001, με το οποίο εισάγεται ειδική πρόβλεψη για τις διαφημίσεις που πραγματοποιούνται από αέρα με πτητικά μέσα. Αυτό προφανώς και μας φέρνει στο μυαλό την απαράδεκτη διαφημιστική καμπάνια της γνωστής εταιρείας αθλητικών ειδών, που δεν χρειάζεται να πω το όνομά της, πάνω στον Παρθενώνα μέσω ενός θεάματος με drones. Συγκεκριμένα, το ξέρετε όλοι ήταν ένα γιγάντιο αθλητικό παπούτσι πάνω στον Παρθενώνα, μια βέβηλη εικόνα για χάρη του καταναλωτισμού. Το Υπουργείο Πολιτισμού να δηλώνει «πως δεν γνώριζε για αυτό το σόου το οποίο θα ελάμβανε χώρα στην καρδιά της πολιτιστικής κληρονομιάς της χώρας». Γιατί δεν εφαρμόστηκε η νομοθεσία τότε; Μήπως δεν υπήρχε νομοθεσία; Μια χαρά υπήρχε και υπήρχε και η σχετική πρόβλεψη. Είμαστε, όμως, ένα κράτος που οι θεσμοί δεν λειτουργούν και δεν λογοδοτούν ή μάλλον λειτουργούν επιλεκτικά. 
Επίσης, με το άρθρο 123, αναφέρθηκαν και οι συνάδελφοι, τροποποιούνται τα άρθρα 23 και 27 του ν.3891/2010, τα οποία αφορούν σε συγκρότηση και λειτουργία της διοίκησης της Ρυθμιστική Αρχή Σιδηροδρόμων (ΡΑΣ), η οποία με τις προτεινόμενες ρυθμίσεις μας λέει το Υπουργείο ότι θα συγκροτείται από τον Πρόεδρο, τον Αντιπρόεδρο και 3 ακόμη Τακτικά Μέλη, δηλαδή, δεν θα υπάρχουν αναπληρωματικά μέλη για κάθε τακτικό μέλος, όπως προβλεπόταν μέχρι τώρα. Και το ερώτημα είναι γιατί; 
Στην Αιτιολογική Έκθεση βλέπουμε ότι επικαιροποιείται η σύνθεση της Διοίκησης της Ρυθμιστικής Αρχής Σιδηροδρόμων (ΡΑΣ), προκειμένου να καταστεί δυνατή η άσκηση των αρμοδιοτήτων της υπό όρους σταθερότητας. Δηλαδή, με τα αναπληρωματικά μέλη δεν υπήρχε σταθερότητα; Πραγματικά, δεν μπορούμε να καταλάβουμε και θα ήθελα, αν μπορούσατε, να μας το εξηγήσετε ή κάποιος άλλος αρμόδιος του Υπουργείου.  Φυσικά



ξέρουμε όλοι ότι η Ρυθμιστική Αρχή Σιδηροδρόμων αποτελεί ανεξάρτητη Αρχή, το λέω παρεμπιπτόντως. 
[bookmark: _Hlk212807836]Δεν θέλω να ξεπεράσω κατά πολύ το όριο του χρόνου που έχω στη διάθεσή μου. Και συνεχίζω εν τάχει. Στο Κεφάλαιο Δ΄ και συγκεκριμένα στο άρθρο 124, προβλέπεται ότι η σύναψη των συμβάσεων εργασίας Ιδιωτικού Δικαίου Ορισμένου Χρόνου για την κάλυψη των αναγκών της, σύμφωνα με την παρ. 13 του άρθρου 25 του ν.5049/2023, δύναται να ολοκληρωθεί έως την 31η Δεκεμβρίου του 2025. Διαβάζοντας πάλι την Αιτιολογική Έκθεση βλέπουμε ότι πρόκειται για τον σχεδιασμό, την ανάθεση και την εκτέλεση κατεπειγόντως έργων αποκατάστασης βλαβών των υποδομών σε περιοχές, που κηρύχθηκαν ή παρέμειναν σε κατάσταση έκτακτης ανάγκης πολιτικής προστασίας, συνεπεία των έντονων καιρικών φαινομένων του 2023, κακοκαιρίας Daniel και Elias, και αναρωτιέμαι, δηλαδή, 2 χρόνια και δεν έχουν γίνει οι συμβάσεις αυτές; Πραγματικά, κύριε Υπουργέ, θα θέλαμε μια απάντηση, αν μπορείτε. Δεν είναι δυνατόν να μιλάμε για κατεπείγοντα έργα και να μην έχουν γίνει οι συμβάσεις αυτές. 
Κλείνοντας, θα αναφερθώ σε μια διαπίστωση που είναι ενδεικτική ότι δεν νομοθετείτε με γνώμονα το ευρύτερο εθνικό συμφέρον. Τι σημαίνει αυτό; Η νομοθέτηση για τα αυτοκινούμενα, εφόσον θα αφαιρέσει σοβαρά έσοδα από το τουριστικό προϊόν της χώρας μας, όπως μας διαβεβαίωσαν οι φορείς. Νομίζω ότι πρέπει να αλλάξει προσανατολισμό και να διαμορφωθεί προς το συμφέρον της χώρας μας. Δηλαδή, να γίνει ελκυστική η προσέλκυση των επισκεπτών στην πανέμορφη χώρα μας από τους τουρίστες που χρησιμοποιούν αυτοκινούμενα οχήματα και τροχόσπιτα. 
Με αυτό κλείνω, επιφυλασσόμενος για την Ολομέλεια και για την επόμενη Επιτροπή. Σας ευχαριστώ. 
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Σας ευχαριστώ πολύ, κύριε Δελδερούδη.
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): Μικρή διευκρίνιση, κύριε Πρόεδρε. Έχουν υπογραφεί οι συμβάσεις από 28 Απριλίου. Έχουν υπογραφεί οι συμβάσεις Daniel και Elias.
ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’»): Έχουν υπογραφεί;
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): Ναι.
ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’»): Ε, τότε γιατί το βάζουμε εδώ. Εντάξει. Αφού το λέτε ότι έχουν υπογραφεί, ας μην το προχωρήσουμε.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Συνεχίζουμε δίνοντας τον λόγο στον Ειδικό Αγορητή της Πλεύση Ελευθερίας, κ. Καραναστάση.
ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Σας ευχαριστώ, κύριε Πρόεδρε. 
Δύο λόγια κι από μένα σχετικά με τα άρθρα που θεωρώ ότι άπτονται των προτάσεων που έχουμε κάνει στις Επιτροπές, των πολλών προτάσεων που κάναμε κατά τη διάρκεια των δεκάδων συνεδριάσεων στις επιτροπές για το θέμα - μου είπατε κύριε Υπουργέ πως τις έχετε στα χέρια σας και θα τις αξιοποιήσετε- και θεωρώ ότι, παρά το ό,τι υπάρχει αυτό το εκσυγχρονιστικό πνεύμα στο νομοσχέδιο, δεν έχουν ληφθεί υπόψιν. 



 
Επιδότηση κράνους. Το είπαμε και κατ’ ιδίαν χθες. Εγώ επιμένω ότι είναι απούσα η πρόληψη για την επιδότηση κράνους. Όχι ΦΠΑ. Επιδότηση κράνους. Στο ερώτημα «Μα καλά, ο άλλος αγόρασε μηχανή και δεν έχει λεφτά να αγοράσει ένα κράνος;», απαντάω: «Ναι. Έδωσε 1.200 ευρώ για μηχανή και δεν έχει άλλα 200 ευρώ για κράνος». Επειδή δεν πωλείται αυτοκίνητο στην Ελλάδα χωρίς ζώνες ασφαλείας, έτσι θα πρέπει να πωλούνται και οι μηχανές με ένα κράνος. Εκεί δεν θα υπάρχει καμία δικαιολογία στον αναβάτη να μη φοράει το κράνος. Θα πρέπει να προβλεφθεί η επιδότηση συνολικά του κράνους με κάθε μηχανή, όπως προβλέπεται για τις ζώνες ασφαλείας.
Εκπαίδευση. Μαθήματα σε σχολεία. Στο άρθρο 1, παράγραφος β, αναφέρεται γενικά η συμβολή στη διαπαιδαγώγηση. Δεν περιλαμβάνει ρητή υποχρεωτική ένταξη της κυκλοφοριακής αγωγής στην Πρωτοβάθμια και Δευτεροβάθμια εκπαίδευση. Το είπαμε και χθες αυτό. Προτείνουμε την εισαγωγή άρθρου που προβλέπει υποχρεωτική εβδομαδιαία ενότητα οδικής ασφάλειας σε σχολεία από το Δημοτικό έως το Λύκειο.
Επανεκπαίδευση οδηγών. Μαφία διπλωμάτων. Το λέω συνέχεια εδώ μέσα, χωρίς φόβο. Είδα και τον υπεύθυνο των σχολών, των εκπαιδευτών, να επικροτεί την επανεκπαίδευση. Αναφέρονται κυρώσεις, λοιπόν, στο άρθρο 107 και 108 για σοβαρές παραβάσεις και αναστολή άδειας οδήγησης. Δεν υπάρχει θεσμική πρόβλεψη για καθολική επανεξέταση οδηγών ή για κάμερες στις εξετάσεις, που θα θέλαμε να υπάρχει. Έχουμε κάνει συγκεκριμένες προτάσεις. Να γίνει η πρότασή μας να υπάρξει ειδικό άρθρο για κάμερες εντός των εξεταστικών οχημάτων, ανώνυμο σύστημα αναφοράς εξεταστών και κύρωση για εμπλεκόμενους σε δωροδοκία, από αυτά τα διπλώματα τα οποία αγοράζονται σε αυτή την υπέροχη χώρα. 
Τέταρτον, δεδομένα προσωπικού χαρακτήρα. Παρακολούθηση. Στο άρθρο 93, που κάπως άπτεται του θέματος, αναφέρει ότι τα δεδομένα διαχειρίζονται σύμφωνα με την εθνική και ενωσιακή νομοθεσία. Είναι υπερβολικά γενική η αναφορά στην προστασία δεδομένων. Έχετε περάσει από αντίστοιχο Υπουργείο και γνωρίζετε από αυτά πάρα πολύ καλά, κύριε Υπουργέ. Ενσωμάτωση αθρόων αναφορών στις διατάξεις του GDPR με ανεξάρτητο φορέα ελέγχου, αποθήκευσης και διαχείρισης δεδομένων των συστημάτων παρακολούθησης.
Πέμπτον, οι υποδομές είναι και δεν είναι στον ΚΟΚ, αλλά τις αναφέρουμε κι εδώ γιατί πάντα λεγόταν στις Επιτροπές μας. Επικίνδυνες διαβάσεις και παλιό οδικό δίκτυο. Στο άρθρο 66, 67 αναφέρεται ο έλεγχος σηματοδότησης και υποδομών. Δεν υπάρχει σαφής προγραμματισμός για αναβάθμιση διαβάσεων, ισόπεδες, ανισόπεδες και τα λοιπά ή σχέδιο χρηματοδότησης αυτών. Προτείνουμε ειδικό πλαίσιο χρηματοδότησης για εκσυγχρονισμό διασταυρώσεων και διαβάσεων με χρονοδιάγραμμα από το Υπουργείο Υποδομών.
Αντικοινωνικές παραβάσεις, παραδειγματική τιμωρία. Στο άρθρο 108, υπάρχει πρόβλεψη για επικίνδυνη οδήγηση, παράνομες επιδείξεις και λοιπά. Αν και κατηγοριοποιούνται, λοιπόν, οι παραβάσεις δεν ξεχωρίζουν οι αντικοινωνικές με ειδικό κοινωνικό αντίκτυπο, όπως η στάθμευση σε ράμπες ΑμεΑ και λοιπά. Προτείνουμε εισαγωγή πρόσθετου κοινωνικού πλαισίου κατακραυγής, δημόσια καταγραφή σε ιστότοπο -και κατακραυγή και καταγραφή σε ιστότοπο- για τέτοιες παραβάσεις. Μαύρη λίστα αντικοινωνικής οδήγησης.
Έβδομον, παραβάσεις από οχήματα Σωμάτων Ασφαλείας. Το συζητήσαμε κι αυτό κατ’ ιδίαν χθες. Το άρθρο 48 απαλλάσσει τα οχήματα άμεσης ανάγκης από βασικές υποχρεώσεις όταν βρίσκονται σε επείγουσα αποστολή με φάρους. Το έχουμε συζητήσει πάρα πολύ αυτό στις Επιτροπές μας. Προτείνουμε εισαγωγή ρύθμισης με πειθαρχικό και ποινικό πλαίσιο για μη σύννομη χρήση εξαιρέσεων, καθώς και διαδικασία καταγγελίας ως εθνικής αρχής οδικής ασφάλειας. Το παράδειγμα από όλους εμάς τους Βουλευτές, το παράδειγμα από όλους τους πολιτικούς, το παράδειγμα από τα Σώματα Ασφαλείας, όπως συμβαίνει σε προηγμένες χώρες που τα Σώματα Ασφαλείας δίνουν το παράδειγμα στα φανάρια, στις διαβάσεις. Δεν λέμε οι αστυνομικοί να συλλαμβάνουν αστυνομικούς. Λέμε όμως πως αυτοί πρέπει να δίνουν το παράδειγμα. Αν δίνουν το παράδειγμα οι αστυνομικοί, όταν δεν έχουν φάρο, όταν δεν έχουν μια καταδίωξη, όταν δεν υπάρχει κάτι επείγον, ότι απλώς είναι στο δρόμο και μπορεί να ανοίξουν μια σειρήνα για να περάσουν μπροστά από τα αυτοκίνητα και να συνεχίσουν γελώντας, αυτό δεν είναι καλό παράδειγμα για τους οδηγούς. Τους οδηγεί σε παραβάσεις. Θα πρέπει να διορθωθεί, κύριε Υπουργέ. Είναι ανάγκη. Είναι η ευκαιρία σας, η ευκαιρία μας.
Συνεχίζοντας, τα παραδείγματα που προείπα από τα σώματα ασφαλείας, εισαγωγή άρθρου δεοντολογίας με σύσταση σε πολιτικούς, αστυνομικούς και λοιπούς θεσμικούς όρους να τηρούν αυστηρά τον Κώδικα Οδικής Κυκλοφορίας, να δίνουν το παράδειγμα για την τήρησή του συνοδευόμενο από εκστρατεία προβολής με δημόσιες προσωπικότητες. Μπορώ να βοηθήσω σε αυτό, όχι ως δημόσια προσωπικότητα, αλλά ως σκηνοθέτης και παραγωγός.
Για το θέμα των ταξί που μονοπώλησε δυστυχώς τη συζήτηση. Εμείς είμαστε υπέρ στο να κινούνται ελεύθερα τα ταξί στους λεωφορειόδρομους. Βέβαια με πάρα πολύ αυστηρότερες ποινές για τους υπόλοιπους που τους χρησιμοποιούν γιατί αυτή τη στιγμή κινούνται όλοι σε λεωφορειόδρομους. Δεν υπάρχει κάποιο πλαίσιο. Σε αυτό που είπατε με τις κάμερες, συμφωνούμε. Κάμερες για να καταγράφονται, να βγαίνουν φωτογραφίες, να απαγορεύεται σε οποιονδήποτε να μπει στον λεωφορειόδρομο, αλλά τα ταξί να μπορούν να μπουν. Από τη μία θα ανακουφιστεί και η κίνηση για εμάς και από την άλλη θα μπορέσουν οι οδηγοί ταξί να εξυπηρετηθούν. Με μια απλή έρευνα κι από τα ταξίδια μου, γνωρίζω ότι στη Βαρκελώνη, στη Ρώμη, στο Λονδίνο και στο Παρίσι τα επίσημα ταξί, γιατί εκεί έχουν και διάφορες κατηγορίες ταξί, δεν είναι όπως εμείς που έχουμε ένα. Στην Αγγλία, για  παράδειγμα για να γίνει κατανοητό, υπάρχουν τα μαύρα ταξί που έχουν δικαίωμα να μπαίνουν παντού σε αντίθεση με τα υπόλοιπα ταξί που δεν μπορούν. Αντίστοιχα στη Βαρκελώνη και στο Μόναχο στο οποίο είναι ανά περιοχή. Νομίζω ότι αυτό διευκολύνει και θα το σκεφτείτε πολύ κύριε Υπουργέ. Ήδη τα ταξί κατά κάποιο τρόπο επιτελούν έργο Μέσων Μαζικής Μεταφοράς μη γελιόμαστε και η δική σας πρόταση που κάνατε πριν από καιρό αυτό το πρόσημο ίσως είχε. Έχουμε ένα πολύ χαμηλό κόμιστρο σε σχέση με τα υπόλοιπα ταξί της Ευρώπης που είναι ένα είδος πολυτελείας. Εδώ είναι ένα είδος μεταφοράς. Οπότε να μην τους δυσκολέψουμε άλλο σε αυτό το έργο του «Μέσου Μαζικής Μεταφοράς» σε εισαγωγικά.
Αυτό με την ηλεκτροκίνηση που λέτε, το είπατε και μόνος σας. Τους δώσατε 22.000 ευρώ για να πάρουν αυτοκίνητο. Θα το πάρουν για να μπουν σε λεωφορειόδρομο; Και δεν τα πήραν. Είπατε πως 10 ταξί πήραν αυτά τα 22.000 ευρώ. Θα τα πάρουν για να μπουν λεωφορειόδρομο; Όχι, δεν είναι πραγματικό κίνητρο. Δεν είναι. Δεν είναι από την κοινή λογική. Εγώ, θα σας έλεγα να το ξανασκεφτείτε αυτό. Με έναν αυστηρό έλεγχο για όλους τους υπόλοιπους να υπάρχουν στους λεωφορειόδρομους τα ταξί και τα λεωφορεία. Και εμείς οι υπόλοιποι όλοι εκτός. Πολιτικοί, πολίτες και λοιποί άνθρωποι που προσπαθούμε να ζήσουμε αρμονικά μεταξύ μας. 


 
Σας ευχαριστώ πολύ. 
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Ευχαριστούμε πολύ τον κ. Καραναστάση και συνεχίζουμε με τον Ειδικό Αγορητή από τους Σπαρτιάτες, κ. Κόντη.
ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»): Ευχαριστώ κύριε Πρόεδρε. 
Κύριε Υπουργέ συζητάμε πάλι τα ίδια και τα ίδια και πάντα η ευχή είναι μία, να υπάρξει αστυνόμευση, να υπάρξουν αυστηρές ποινές, να υπάρξει οτιδήποτε μπορεί να είναι κατασταλτικό, ώστε να επιβάλλει στον πολίτη να κάνει αυτό που πρέπει και δεν βλέπουμε ότι οι πολίτες θα πρέπει να εκπαιδευτούν από το κράτος από νωρίς, από όταν είναι μικροί. Στη συγκεκριμένη περίπτωση το νομοσχέδιο που μιλάμε για την κυκλοφοριακή αγωγή, να αναπτύξουν κυκλοφοριακή συνείδηση και να αναπτύξουν κυκλοφοριακή νοοτροπία. Να σας πω ότι στα σχολεία στη Βραζιλία που ξέρω υπάρχουν σε όλες τις τάξεις κυκλοφοριακά μαθήματα. Τους δείχνουν παραδείγματα από ατυχήματα στους δρόμους με τραυματίες κτλ., σε μικρά παιδιά στο Γυμνάσιο, για να βλέπουν τι μπορεί να συμβεί με στόχο να συνειδητοποιηθούν. Εμείς εδώ ποτέ δεν κάναμε τέτοια μαθήματα στα σχολεία. Τα θεωρούμε κάτι περιττό και σίγουρα δεν έχει ενδιαφερθεί ποτέ κανένα Υπουργείο -είτε το υπεύθυνο Υπουργείο για τη κυκλοφορία, είτε το Παιδείας- γι’ αυτά τα θέματα.   
Ακούω από όλους, είτε από φορείς όπως άκουσα σήμερα, είτε από τους συναδέλφους, να μιλάνε για επιβολή κυρώσεων, για εποπτεία, για αστυνομική εποπτεία, για κάμερες κλπ. Μου φαίνονται όλα αυτά περίεργα. Ξέρετε γιατί; Φέρνω και σαν παράδειγμα πάντα το προηγούμενο επάγγελμά μου γιατί έμαθα στη ζωή μου να είμαι υπεύθυνος σε αυτό που κάνω, όπως πρέπει ο καθένας να μαθαίνει να είναι υπεύθυνος. Φανταστείτε τώρα εγώ να είμαι καπετάνιος σε ένα πλοίο αλλά να μην είμαι υπεύθυνος σε αυτά που πρέπει να κάνω και να πρέπει να υπάρχει εποπτεία για να τα κάνω. Και αν δεν υπάρχει εποπτεία να πάω να φορτώσω ας πούμε LNG, να μην βάλω τους 162 βαθμούς 270 Fahrenheit υπό το μηδέν, να το αφήσω όπου πάει, να μην πάω να δώσω με κρυογενικούς σωλήνες, να μετρήσω έξω τη θερμοκρασία και να προσπαθώ να μετράω έστω και ένα βαθμό να ανεβαίνει, να το αφήσω όπου πάει και αν κάποιος με εποπτεύει να το κάνω.
	Όχι, ο καθένας έχει συναίσθηση ευθύνης του τι κάνει. Όπως βγαίνει με ένα όχημα το οποίο είναι «όπλο» στο δρόμο, να είναι εν γνώσει του ότι το αυτοκίνητό του είναι σε καλή κατάσταση ναι έχει κάνει τα σέρβις του, έχει τα ελαστικά που πρέπει. Πρέπει να σέβεται τις προτεραιότητες, πρέπει να σέβεται τα σήματα. Αυτό δεν χρειάζεται καμία εποπτεία. Ψηφίσαμε νομοσχέδιο του Υπουργείου Δικαιοσύνης το οποίο έλεγε αυστηρότατα ότι αν περάσεις το Stop, έχεις και φυλάκιση. Εάν προκαλέσεις ατύχημα, πέσεις σε μια κολόνα κ.λπ., έχεις φυλάκιση. Εμείς τώρα συζητάμε για ποιο πράγμα; Πάλι τα ίδια και τα ίδια; Αυτό είναι το κύριο θέμα; Το αν θα μας εποπτεύουν. 
Κύριε Υπουργέ, το θέμα με τις κάμερες προσωπικά το βλέπω περισσότερο ως εισπρακτικό, παρά ως θέμα του να πείσουμε τους Έλληνες για τον τρόπο που πρέπει να κυκλοφορούν. Δεν ενδιαφέρονται οι κυβερνήσεις και πιστέψτε με. Επειδή ξέρω ότι είστε διαδραστικός Υπουργός το λέω και συζητάμε, οι κυβερνήσεις δεν ενδιαφέρονται στο να συνειδητοποιήσουν τους οδηγούς. Ενδιαφέρονται στο να υπάρχουν παραβάτες για να εισπράττουν πρόστιμα. Αυτό είναι το πρόβλημα. Μπορεί και να κάνω λάθος. Αυτό που βλέπω είναι ότι αυξάνονται τα πρόστιμα, αυξάνονται οι ποινές, αλλά δεν προσπαθούν να






 
συνειδητοποιήσουν τους οδηγούς. Δεν συμφωνείτε ότι μια κοινωνία, η οποία λειτουργεί κάτω από την απειλή ποινών και επιβολών, είναι κοινωνία που δεν έχει μέλλον; Εγώ πιστεύω ότι είναι έτσι. Εάν δεν είμαστε συνειδητοποιημένοι σαν κοινωνία και απλά μας εποπτεύουν, αν ξέρουμε ότι κάπου έχει κάμερα, θα είμαστε σωστοί. Αλλά, αν περάσουμε 5 μέτρα και δούμε ότι δεν έχει, ξανά ξεφεύγουμε. Δεν είμαστε κοινωνία με μέλλον. 
Αυτό είναι το μεγάλο πρόβλημα και από εκεί πρέπει να αρχίσουμε. Ίσως θα σκεφτείτε τώρα, θα λύσεις το κοινωνικό πρόβλημα μέσα από μια συζήτηση ενός νομοσχεδίου; Όχι, αλλά είναι διαχρονικό όλο αυτό και κανείς δεν στράφηκε σε αυτό. Είναι η βάση όλων των προβλημάτων, όχι μόνο αυτού. Όλων των προβλημάτων στη ζωή μας. Δεν σεβόμαστε τον διπλανό μας, δεν θέλουμε να ξέρουμε εάν αυτό που κάνουμε τον ενοχλεί. Δεν ξέρουμε εάν αυτό που κάνουμε είναι επικίνδυνο να επιφέρει ζημιά. Το βλέπουμε και με τα παιδιά σήμερα. Βλέπουμε παιδιά να εθίζονται στην παρανομία. Να κάνουν μπούλινγκ σε συμμαθητές τους. Γιατί; Γιατί δεν έχουν συνείδηση του ότι πρώτα πρέπει να σεβαστούν τους άλλους και αυτό θα περάσει και στην κυκλοφορία. 
Θα περάσω τώρα στο θέμα που συζητήσαμε και ακούσαμε πολύ -κατ’ άρθρο του νομοσχεδίου θα μιλήσω στην τελευταία συνεδρίαση. Πιστεύω ότι είναι σημαντικό να αφήσουμε στην άκρη αυτό με τα ηλεκτρικά αυτοκίνητα των οδηγών ταξί. Είτε τα βγάζουμε όλα από τη λωρίδα, είτε τα βάζουμε μέσα όλα. Γιατί, όντως οι ίδιοι έχουν πει και είναι αλήθεια ότι δεν μπορούν να βγάλουν μια βάρδια 8 ωρών με ένα ηλεκτρικό ταξί. Ούτε να πάνε να φορτίζουν, να αφήσουν 2 ώρες ή 1 ώρα για να βρουν φορτιστή. Εάν τα είχαμε όλα εύκολα, είχαμε φορτιστές προσβάσιμους στο κέντρο, θα ήταν διαφορετικά. Δεν είναι σωστό να τους αφήσουμε και δεν έχει να κάνει με μια προσπάθεια να ευνοήσουμε μια τάξη. Έχει να κάνει όμως με την πρακτική. Γιατί φανταστείτε να μπορούν να πάρουν ταξί στην λεωφορειολωρίδα- σε ορισμένα μέρη που επιτρέπεται να μπουν -από όλους τους πολίτες μόνο εκατό ταξί να υπάρχουν διαθέσιμα. Από τα 14.000 που υπάρχουν. Πώς θα επιβιβαστούν; 
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): Όλοι επιβιβάζουν. Όχι μόνο τα ηλεκτρικά.
ΙΩΑΝΝΗΣ ΚΟΝΤΗΣ (Ειδικός Αγορητή της Κ.Ο. «ΣΠΑΡΤΙΑΤΕΣ»): Εννοείτε να επιβιβάζει και να βγαίνει. Έχει τύχει σε εμένα να μην έρχεται οδηγός ταξί γιατί φοβάται μην τον γράψει ο τροχονόμος, γιατί και οι ίδιοι ακόμα δεν έχουν συνειδητοποιήσει πως αν μπουν να επιβιβάσουν μόνο και βγουν από τη λεωφορειολωρίδα, δεν υπάρχει θέμα. Μήπως, λοιπόν, μπορέσουμε να βρούμε εκεί τη «χρυσή λύση».  
Στο θέμα των λεωφορείων που λέμε στις λεωφορειολωρίδες, είναι «άλλου παπά ευαγγέλιο» γιατί έχετε δει ότι τα λεωφορεία μας δυστυχώς δεν είναι σε υψηλό επίπεδο εξυπηρέτησης του κοινού. Όπως και να το κάνουμε. Δεν ξέρω αν είναι λίγα ή αν είναι παλαιά κι αν λείπουν από τα δρομολόγια. Στοιβάζονται πολλά άτομα ειδικά τις ώρες αιχμής και μάλιστα υπάρχουν άνθρωποι, οι οποίοι περιμένουν δεύτερο της ίδιας γραμμής να περάσει γιατί δεν μπόρεσαν να μπουν. Γι’ αυτό χρησιμοποιούν τα ιδιωτικά μέσα. 
Περί ποδηλάτων και να μάθουμε στην Αθήνα, έτσι όπως είναι η Αθήνα, δεν είμαστε Άμστερνταμ. Ούτε είμαστε μία επίπεδη πόλη της Ευρώπης για να μπορούν να κυκλοφορούν. Είναι δύσκολη η κυκλοφορία των ποδηλάτων και δύσκολο να συνειδητοποιηθούν οι Έλληνες να κυκλοφορούν. Δηλαδή, να φύγει από το κέντρο κάποιος, να πάει στο Χαλάνδρι με ποδήλατο. Θα φτάσει καταϊδρωμένος και ταλαιπωρημένος από τη δουλειά του και δεν νομίζω να είναι προσιτό.


 
Να πούμε, επίσης, ότι οι οδηγοί που αντιμετωπίζουν καθημερινά τις δυσκολίες της  διήθησης των μηχανών, των μοτοποδηλάτων και των πατινιών από δεξιά, από αριστερά, κ.λπ., έχουν πρόβλημα, γιατί δεν υπάρχει ρύθμιση για να ξέρουν πώς θα συμπεριφερθούν. Μπορεί να υπάρχουν όλα αυτά που λέτε όταν είναι σταματημένα τα αυτοκίνητα να μπορούν να περάσουν ανάμεσα, αλλά βλέπετε κανέναν να το σέβεται; Πάλι φτάνουμε στη συνειδητοποίηση. Κανείς δεν το σέβεται, ο οδηγός με το μηχανάκι λέει θα γκαζώσω και θα φύγω, ούτε τροχονόμο βλέπω. Πάντα έτσι θα είναι. Πρέπει να θεσπιστεί κάτι άλλο. Εγώ είμαι υπέρ των αυστηρών μέτρων, ακόμα και της αφαίρεσης διπλωμάτων στην επανάληψη, αλλά πρώτα να αρχίσουμε από τη συνειδητοποίηση. Να φέρουμε διπλώματα, αν την τρίτη φορά έχει το ίδιο παράπτωμα να το αφαιρούμε τελείως. Να του δίνουμε τη δυνατότητα μία, δυο φορές να μετανοήσει και να μην το ξανακάνει, αλλά πιστεύω ότι οδηγοί οι οποίοι δεν σέβονται τους άλλους δεν πρέπει να κυκλοφορούν ανάμεσά μας. 
Όσον αφορά στα θανατηφόρα ατυχήματα που είναι το μεγάλο πλήγμα της Ελλάδας. Όλα συνηγορούν σε αυτά και όπως είπε και ο εκπρόσωπος της Περιφέρειας, κυρίως οι δρόμοι. Μην ξεχνάτε στους επαρχιακούς δρόμους για να φύγεις τώρα, δεν λέμε την Ολυμπία Οδό, έχουμε δρόμους οι οποίοι δυστυχώς με το ζόρι περνάει ένα αυτοκίνητο και αν διασταυρωθεί με ένα άλλο κινδυνεύει. Φανταστείτε να μην υπάρχει ορατότητα, να υπάρχει κακός καιρός, ανώμαλες λακκούβες, έχουμε θέμα με τους δρόμους. Οι περισσότεροι δρόμοι είναι γεμάτοι λακκούβες και μέσα στην πόλη. Πρώτα λοιπόν πρέπει να κοιτάξουμε και αυτό, δηλαδή να διαπλατυνθούν οι περισσότεροι δρόμοι. Εδώ τώρα για 10 μέτρα χωράφι δεν διαπλατύνουμε δρόμους, γιατί δεν θέλουν κάποιοι συνάνθρωποί μας να αφήσουν 5, 10 μέτρα και δεν τα χρησιμοποιούν κιόλας. 
Είναι πολλά τα προβλήματα και ακόμα περισσότερα τα θέματα. Όμως, το βασικότερο θέμα είναι εμείς να καταλάβουμε τι θέλουμε, πού θέλουμε να καταλήξουμε και πόσο θέλουμε να ξεφύγουμε από αυτά όλα. Δεν θα συνεχίσω άλλο με την τοποθέτησή μου, θα τα πούμε στην τελευταία συνεδρίαση. 
Σας ευχαριστώ.
ΒΑΣΙΛΕΙΟΣ ΒΑΣΙΛΕΙΑΔΗΣ (Προεδρεύων των Επιτροπών): Ευχαριστούμε τον κ. Κόντη με την ομιλία του οποίου ολοκληρώθηκε ο κύκλος των Εισηγητών και των Ειδικών Αγορητών.
Εισερχόμαστε στον κατάλογο των ομιλητών δίνοντας τον λόγο στον κ. Σταϊκούρα.
ΧΡΗΣΤΟΣ ΣΤΑΪΚΟΥΡΑΣ: Ευχαριστώ πολύ, κύριε Πρόεδρε. 
Κάθε μέρα στη χώρα μας χάνονται ή τραυματίζονται άνθρωποι στην άσφαλτο. Πρόκειται για ένα διαχρονικό ζήτημα που αφορά την ανθρώπινη ζωή, το υπέρτατο αγαθό που οφείλουμε να προστατεύσουμε με κάθε δυνατό τρόπο. Την προηγούμενη 10ετία, και αξίζει τον κόπο να δει κανείς τα στατιστικά στοιχεία, η Ελλάδα κατέγραψε τη μεγαλύτερη μείωση του αριθμού των θυμάτων τροχαίων ατυχημάτων μεταξύ όλων των χωρών της ΕΕ και ένας από τους σημαντικότερους λόγους γι’ αυτό ήταν η κατασκευή και η θέση σε κυκλοφορία σύγχρονων αυτοκινητοδρόμων που κατέστησαν ασφαλέστερο το εθνικό οδικό δίκτυο. Έχουμε πετύχει την προηγούμενη 10ετία. μείωση των θανατηφόρων ατυχημάτων κατά 50% όταν ο στόχος στην Ευρώπη ήταν για 30%. Όμως, η εξέλιξη αυτή δεν επιτρέπει κανέναν εφησυχασμό. Πρώτον, γιατί ο απόλυτος αριθμός των θυμάτων παραμένει υψηλός, δεύτερον, γιατί η αύξηση των κυκλοφορούντων οχημάτων, ειδικά στα αστικά κέντρα, αυξάνει ταυτόχρονα και την πιθανότητα να γίνουν ατυχήματα, όπως ήδη αποδεικνύεται και τρίτον, διότι η χώρα μας εμφανίζει από τα υψηλότερα ποσοστά δυστυχημάτων στην Ευρώπη από τροχαία στους αστικούς ιστούς, ειδικά με μηχανοκίνητα δίκυκλα.
Απέναντι, λοιπόν, σ’ ένα δυναμικό και εξελισσόμενο φαινόμενο απαιτούνται δυναμικές παρεμβάσεις για την αντιμετώπισή του. Η Κυβέρνηση έχει ως άμεση προτεραιότητα την αναβάθμιση της οδικής ασφάλειας και κατά συνέπεια τη μείωση των τροχαίων ατυχημάτων και τη βελτίωση της ποιότητας ζωής και της καθημερινότητας των πολιτών και προς αυτή την κατεύθυνση τα τελευταία χρόνια δρα συστηματικά και μεθοδικά.
Πρώτον, συνεχίζει την κατασκευή σύγχρονων αυτοκινητοδρόμων και σε περιοχές με βαρύ ιστορικό ατυχημάτων, όπως είναι ο οδικός άξονας Πάτρα – Πύργος ο οποίος θα παραδοθεί ουσιαστικά σε 1,5 μήνα και ο ΒΟΑΚ. 
Δεύτερον, προβαίνει βραχυπρόθεσμα και μεταβατικά σε έργα ενίσχυσης της ασφάλειας των σημερινών υποδομών. Το κάνει το Υπουργείο Υποδομών και Μεταφορών σε συνεργασία με το Υπουργείο Προστασίας του Πολίτη συστηματικά τα τελευταία χρόνια. 
Τρίτον, ενθαρρύνει στρατηγικά τη χρήση και ενσωμάτωση στην καθημερινότητα των πολιτών νέων και αναβαθμισμένων Μέσων Μαζικής Μεταφοράς και ήπιων μορφών μετακίνησης, περιορίζοντας έτσι τη χρήση των αυτοκινήτων. Ήδη το βλέπετε. Στους δρόμους της Αθήνας κυκλοφορούν 500 νέα λεωφορεία και τα υπόλοιπα είναι τυπικό θέμα παράδοσης από τις εταιρείες, την “IVECO” και την “Industria Italiana”. Άρα, μέχρι το τέλος της χρονιάς θα έχουμε σχεδόν έναν ανανεωμένο στόλο οχημάτων. 
Τέταρτον, το άκουσα αυτό, χορηγεί κίνητρα για την ανανέωση του εν πολλοίς πεπαλαιωμένο στόλου ιδιωτικών οχημάτων. Δείτε την ανακοίνωση του Υπουργείου χθες. Τα τελευταία 2 χρόνια έχουν επιδοτηθεί με 83 εκατομμύρια ευρώ παραπάνω από 22.000 πολίτες για χρήση ηλεκτρικών οχημάτων. Και επειδή άκουσα τη συζήτηση για την επιδότηση των ηλεκτρικών οχημάτων, πλέον αυτή δεν υφίσταται. Εξαιτίας της αποτυχίας του προγράμματος, δηλαδή της μη προσέλκυσης ιδιοκτητών ταξί, το πρόγραμμα έχει απενταχθεί και έχουν μπει πρόσθετα ηλεκτρικά λεωφορεία. Άρα, δεν υπάρχει το κίνητρο των είκοσι και πλέον χιλιάδων ευρώ για τα ταξί. 
Πέμπτον, ιδρύει το Εθνικό Παρατηρητήριο Οδικής Ασφάλειας.
Έκτον, δρομολογεί και ήδη θα βρείτε πολλές κάμερες και από τον ΟΑΣΑ, αλλά και από την Περιφέρεια Αττικής κατά μήκος των οδικών αξόνων και σε Μέσα Μαζικής Μεταφοράς, επιδιώκοντας να ελέγξει μεταξύ άλλων την υπέρβαση του ορίου ταχύτητας, την παραβίαση ερυθρού σηματοδότη, τη χρήση κινητού τηλεφώνου κατά την οδήγηση και την παράνομη χρήση Λωρίδας Αποκλειστικής Κυκλοφορίας. Είχαμε μια εξαιρετική συνεργασία με τον Αναπληρωτή Υπουργό με την προηγούμενη πολιτική του ιδιότητα. Πράγματι, αξίζει τον κόπο να δει κανείς -και το άκουσα με ευστοχία από συναδέλφους της Αντιπολίτευσης- πόσα είναι τα ιδιωτικά οχήματα που μπαίνουν σε λεωφορειοδρόμους. Πολύ περισσότερα από τα ταξί. Και εκεί ο ρόλος των καμερών θα είναι σημαντικός και μέσα στα λεωφορεία και από την Περιφέρεια και από αυτά που θα δημοπρατηθούν.
Έβδομο, γιατί πάντα πρέπει να υπάρχει μια στρατηγική, είναι ο ΚΟΚ οποίος εκσυγχρονίζεται, όπως αποτυπώνεται στο υπό συζήτηση σχέδιο νόμου, με αναμόρφωση, εξορθολογισμό και κλιμάκωση των διοικητικών και ποινικών κυρώσεων, ώστε αυτές να αντιστοιχούν στην επικινδυνότητα των παρεμβάσεων.
Θα μου επιτρέψετε σήμερα να μείνω μόνο σε ένα σημείο. Στη μείωση του ανώτατου επιτρεπόμενου ορίου ταχύτητας των οχημάτων εντός κατοικημένων περιοχών, από τα 50 χιλιόμετρα στα 30 χιλιόμετρα την ώρα. Αυτή η κυβερνητική επιλογή, κυρίες και κύριοι συνάδελφοι, μελετήθηκε προσεκτικά και επί μακρόν. Συζητήθηκε και αποφασίστηκε, ήταν Υφυπουργός η κυρία Αλεξοπούλου, στο Υπουργικό Συμβούλιο της 29ης Μαρτίου 2024.


 
Εντάχθηκε στη Δημόσια Διαβούλευση, ήταν Υφυπουργός ο κ. Οικονόμου, από την 3η Ιανουάριου 2025 μέχρι την 24η Ιανουαρίου 2025. Και ορθώς ο Αναπληρωτής Υπουργός,  κ. Κυρανάκης, κρατάει αυτή την πρόβλεψη του παρελθόντος μέσα στο σχέδιο νόμου. Γιατί υπάρχει συνέχεια και συνέπεια. 
Είναι μια ώριμη επιλογή με πολλά και σημαντικά οφέλη. Πρώτον, υπάρχουν πολλές μελέτες στη διάθεσή σας, αν θέλετε, που είχαν γίνει την προηγούμενη 2ετία. Λιγότερα οδικά ατυχήματα. Σύμφωνα με το Ευρωπαϊκό Συμβούλιο Ασφάλειας των Μεταφορών και των το Τμήμα Μεταφορών και Συγκοινωνιακή Υποδομής του Εθνικού Μετσόβιου Πολυτεχνείου, οι περιοχές με όριο ταχύτητας τα 30 χιλιόμετρα την ώρα έχουν σημειώσει σημαντική μείωση του κινδύνου ατυχημάτων και της σοβαρότητας αυτών έως και 40%. Μάλιστα, ένα όχημα που κινείται με 50 χιλιόμετρα την ώρα έχει σχεδόν 5 φορές περισσότερες πιθανότητες να σκοτώσει έναν πεζό, σε σύγκριση με όχημα που κινείται με 30 χιλιόμετρα την ώρα. Η διαφορά δεν είναι απλώς αριθμητική, είναι ζήτημα ζωής και θανάτου. 
Δεύτερον, μείωση κατανάλωσης καυσίμων και ατμοσφαιρικής ρύπανσης. Οι χαμηλότερες ταχύτητες οδηγούν σε χαμηλότερη κατανάλωση καυσίμου έως 12%. Επίσης, οι εκπομπές διοξειδίου του άνθρακα, οξειδίου του αζώτου και σωματιδίων που επιβαρύνουν την ατμόσφαιρα, μπορούν να περιοριστούν έως και 19%.
Τέλος, βελτίωση της κυκλοφοριακής ροής. Ο κυκλοφοριακός φόρτος μειώνεται, καθώς οι χαμηλότερες ταχύτητες ενθαρρύνουν και διευκολύνουν τη χρήση Μέσων Μαζικής Μεταφοράς και τις ενεργητικές μετακινήσεις. Το άκουσα προηγουμένως από συναδέλφους, ποδήλατο, περπάτημα και άλλα.
Επίσης, η μείωση του ορίου ταχύτητας μπορεί να οδηγήσει κατά περίπτωση και σε βελτίωση της κυκλοφορίας της συμφόρησης και των χρόνων διαδρομής. Η διαμόρφωση συνθηκών βιώσιμης αστικής κινητικότητας μέσω και της μείωσης της ταχύτητας ενισχύεται με την παραχώρηση ζωτικού και ασφαλούς χώρου σε οχήματα μικροκινητικότητας. Πολλές ευρωπαϊκές πόλεις έχουν υιοθετήσει ή και έχουν δρομολογήσει αυτό το όριο ταχύτητας. Μεταξύ άλλων το Γκρατς, το Εδιμβούργο, η Μαδρίτη, η Βαρκελώνη, η Ναντ, η Χάγη, η Ζυρίχη, η Βιέννη, το Μπιλμπάο, οι Βρυξέλλες, το Παρίσι,  η Λυών, η Κοπεγχάγη, η Φλωρεντία, το Άμστερνταμ, η Βαλένθια, η Λιλ, το Μόναχο, η Μπολόνια και το Ελσίνκι κάτι ξέρουν και αυτοί και έχουν κάνει μελέτες και δεν αρκούν οι μελέτες, έχει πολύ μεγάλη σημασία και το αποτέλεσμα αυτών.
Ενδεικτικά, ο μέσος όρος είναι ότι η μείωση των θανάτων είναι έως 50%, η ηχορύπανση 50% και οι τραυματισμοί σε ποσοστό άνω του 40%. Ενδεικτικά, στις Βρυξέλλες σε μείωση ταχύτητας είχε ως αποτέλεσμα μέσα σε 1 έτος τη μείωση των θανάτων σε οδικά ατυχήματα κατά 50% και τη μείωση της μέσης κατανάλωση καυσίμου κατά 10%,  στο Παρίσι η μείωση της ταχύτητας συνέβαλε στη μείωση των ατυχημάτων κατά 25%, στη μείωση των σοβαρών και θανατηφόρων ατυχημάτων κατά 40% και στη μείωση της ηχορύπανσης κατά 50%.  Σε Ελσίνκι, Μπιλμπάο, Εδιμβούργο και Ζυρίχη η μείωση των οδικών ατυχημάτων σε ένα έτος ήταν 42%, 23%, 38% και 25% αντίστοιχα.
Κυρίες και κύριοι συνάδελφοι, η κάθε ανθρώπινη ζωή είναι μοναδική και ανεκτίμητη. Η κάθε απώλεια στην άσφαλτο δεν είναι ένας αριθμός, είναι μια οικογένεια που πενθεί. Ο στόχος μας είναι φιλόδοξος, αλλά όχι ανέφικτος. Το vision 0 δεν είναι ουτοπία, είναι χρέος μας και κάθε βήμα που μας φέρνει πιο κοντά αξίζει τον κόπο.
Σας ευχαριστώ πολύ. 



 
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Ευχαριστούμε πολύ.
Τον λόγο έχει ο κ. Στύλιος.
ΓΕΩΡΓΙΟΣ ΣΤΥΛΙΟΣ: Ευχαριστώ πολύ, κύριε Πρόεδρε.
Κύριε Υπουργέ, κυρίες και κύριοι συνάδελφοι, έχουμε σήμερα ένα πάρα πολύ καλό νομοσχέδιο, ένα νομοσχέδιο που πραγματικά αναβαθμίζει την ποιότητα της ζωής μας και μεριμνά και φροντίζει για την ασφάλειά μας, για την προστασία της ζωής και τη διαφύλαξη της που είναι το υπέρτατο αγαθό όλων των ανθρώπων. 
Έχουμε, λοιπόν, ένα πολύ σοβαρό και σημαντικό νομοσχέδιο που αξίζουν πολλά συγχαρητήρια σε όσους εργάστηκαν για αυτό καθ’ όλη τη διάρκεια της θητείας. Αποτελεί είναι ένα «βήμα» μπροστά το ότι η Κυβέρνηση τολμά και αποφασίζει να προχωρήσει στην αναθεώρηση συνολικά του Κώδικα Οδικής Κυκλοφορίας μετά από πολλές - πολλές δεκαετίες. Δεν χρειάζεται να ανακαλύψουμε ξανά τον τροχό. Μπορούμε να ακολουθήσουμε τις σωστές και καλές πρακτικές που έχουν ακολουθήσει άλλες χώρες και σίγουρα ένα άλλο μέτρο που πρέπει να λάβουμε υπόψη και γίνεται στο συγκεκριμένο νομοσχέδιο είναι να λάβουμε υπόψη τις μελέτες οι οποίες γίνονται και έγιναν για να οδηγηθούμε στη συγκεκριμένη κατάληξη. 
Θεωρώ, λοιπόν, με τις μελέτες και λαμβάνοντας υπόψη τις καλές πρακτικές από άλλες Χώρες και τα καλά και ουσιαστικά αποτελέσματα και με τη δουλειά που έχει γίνει από το Υπουργείο Υποδομών και Μεταφορών ότι έχουμε ένα καλό νομοσχέδιο που μετά τη συζήτηση και τις πολύ αξιόλογες τοποθετήσεις και του Εισηγητή της Νέας Δημοκρατίας και του Υπουργού θα έχουμε ένα νομοσχέδιο στην Ολομέλεια που αξίζει να τον ψηφίσουν το σύνολο των κομμάτων. 
Θα ήθελα όμως να ζητήσω μια διευκρίνιση και να κάνω μια ερώτηση  στον Υπουργό που έχει σχέση με τα τεχνικά μέσα που μπορούν να χρησιμοποιηθούν για να είναι πιο αποτελεσματική η διαδικασία της επιβολής του Κώδικα Οδικής Κυκλοφορίας και η διαδικασία της εφαρμογής του Κώδικα Οδικής Κυκλοφορίας.
Αναφέρεται στο άρθρο 107 και ρωτώ το εξής. Ένας Δήμος που διαθέτει μηχανάκια και αυτοκίνητα με τεχνικά μέσα μπορεί να διαπιστώνει και να επιβάλει παραβάσεις; Θα μπορεί, δηλαδή, να τοποθετήσει, για παράδειγμα, κάμερες και να επιβάλει παραβάσεις σε αυτούς που δεν τηρούν τις διατάξεις που θα περιλαμβάνει ο νόμος; 
Δεύτερο ερώτημα. Στα οχήματα ειδικού σκοπού που περιγράφονται μέσα στο νομοσχέδιο και αναφέρονται, περιλαμβάνονται μηχανές και αυτοκίνητα των Δήμων και αυτοκίνητα που χρησιμοποιεί ο Δήμος για ειδική χρήση και ειδικό σκοπό; 
Ευχαριστώ.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Και εμείς κύριε Στύλιο. 
Τον λόγο έχει τώρα η κυρία Βέττα.
ΚΑΛΛΙΟΠΗ ΒΕΤΤΑ: Ευχαριστώ, κ. Πρόεδρε. 
Όλοι μας γνωρίζουμε το μέγεθος του προβλήματος, ιδιαίτερα στη χώρα μας αναφορικά με τα τροχαία δυστυχήματα και το φόρο αίματος που πληρώνουν καθημερινά στην άσφαλτο, λόγω κυρίως της υπερβολικής ταχύτητας, της παραβίασης του σήματος Stop, του κόκκινου σηματοδότη, της χρήσης του κινητού, της οδήγησης υπό την επήρεια αλκοόλ και άλλων ουσιών, των επικίνδυνων ελιγμών και άλλων παραβάσεων.


 
Καθώς έχουν περάσει 25 χρόνια περίπου από την ψήφιση του προηγούμενου ΚΟΚ, με αποσπασματικές τροποποιήσεις του μέχρι σήμερα, είναι έντονη η ανάγκη για επικαιροποίηση και να ανταποκρίνεται βέβαια στις σημερινές συνθήκες που επικρατούν στο χώρο της οδικής κυκλοφορίας.   
Επομένως, ένας σύγχρονος Κώδικας Οδικής Κυκλοφορίας θα πρέπει να αμβλύνει τα υπάρχοντα προβλήματα προσφέροντας λύσεις και να εξασφαλίζει τη βιώσιμη συμβίωση των διαφορετικών κατηγοριών χρηστών, όπως είναι οι πεζοί και οι οδηγοί οχημάτων. Θα προσπεράσω το γεγονός ότι το σημερινό νομοσχέδιο δεν δόθηκε ολοκληρωτικά στη διαβούλευση, αλλά κάποια άρθρα δεν ήταν. Μόνο τα 106 από τα 129. 
Το πιο σημαντικό είναι ότι ελπίζουμε να πάρετε υπόψιν τις παρατηρήσεις των φορέων και αυτά που ακούστηκαν στην πρώτη συνεδρίαση και τα ακούσαμε όλοι με πολύ μεγάλη προσοχή. Σίγουρα το κείμενο χρήζει νομοθετικές βελτιώσεις. Γι’ αυτό, είμαστε εδώ, να πούμε τις προτάσεις μας και να ακούσετε και τους φορείς. 
Να τονίσουμε ότι ο Κώδικας Οδικής Κυκλοφορίας από μόνος του δεν αρκεί. Χρειάζεται αλλαγή κουλτούρας, πρόληψη και αλλαγή νοοτροπίας και στο υπό συζήτηση νομοσχέδιο παρατηρούμε ότι η συντριπτική πλειονότητα των τροποποιήσεων του αφορούν κυρώσεις και πρόστιμα. Ακούστηκαν αυτά και πριν. Στόχος σας θεωρούμε ότι θα πρέπει να είναι η βελτίωση της οδικής ασφάλειας και όχι, η καθιέρωση ενός νέου συστήματος κυρώσεων. 
Έτσι, ενώ θεσπίζετε αυστηρότερες ποινές, δεν προχωράτε ως Κυβέρνηση στην κατασκευή και επιδότηση των αναγκαίων σχετικών υποδομών, ούτε εισάγετε στο εκπαιδευτικό μας σύστημα τη δια βίου κυκλοφοριακή εκπαίδευση και αγωγή για σωστή οδική κουλτούρα και συμπεριφορά. Δεν επιβραβεύετε την υπεύθυνη συμπεριφορά. Ακόμη περιμένουμε τη μείωση ή κατάργηση του 13% του ΦΠΑ για την προμήθεια κράνους και εξοπλισμού προστασίας. Γιατί δεν το κάνετε αυτό; Θεωρώ ότι είναι εύκολο και είναι και κάτι που θα βοηθούσε, γιατί το κράνος σώζει ζωές, αλλά τι κάνει η πολιτεία για να διευκολύνει την αγορά ή την αντικατάσταση του; Περιορίζεται να ελέγχει και να τιμωρεί μόνο. 
Είναι τεράστιο το πρόβλημα της έλλειψης σχετικών υποδομών ικανών να δημιουργήσουν ευνοϊκό περιβάλλον που θα διευκολύνει τον πολίτη ως προς την οδική συμπεριφορά. Πολύ φοβούμαστε ότι με την τροποποίηση αυτή του ΚΟΚ η κατάσταση στους δρόμους δεν θα βελτιωθεί. Υπάρχει τραγική έλλειψη νόμιμων θέσεων στάθμευσης. Ενώ οι απαγορεύσεις στάθμευσης διαρκώς πολλαπλασιάζονται και δεν επιδοτείτε τη δημιουργία δωρεάν ή με μικρό ανταποδοτικό τίμημα δημοτικών χώρων στάθμευσης. Είναι γνωστή η δυσκολία εξεύρεσης θέσεων στάθμευσης ειδικά στις μεγάλες πόλεις και, χωρίς μια ολοκληρωμένη προσέγγιση του προβλήματος που θα περιλαμβάνει την αναζήτηση χώρων και κτιρίων στάθμευσης εκτός οδού, δηλαδή διαπλατύνσεις πεζοδρομίων σε γωνίες, προσθήκη πεζοδιαβάσεων, καθίσταται ανέφικτος ο σκοπός του άρθρου 2 του νομοσχεδίου που είναι η θέσπιση διατάξεων για την ασφαλή συνύπαρξη πεζών και οχημάτων στο οδικό δίκτυο της χώρας και τη διαμόρφωση συνθηκών βιώσιμης αστικής κινητικότητας. Σωστά το λέτε στα λόγια, αλλά πρέπει να κάνετε κάτι για το παραπάνω πρόβλημα που ανέφερα. 
Διατάξεις που προβλέπουν απαγόρευση της στάθμευσης σε απόσταση 5 μέτρων από την τομή των ρυμοτομικών γραμμών, άρθρο 38ι και 20 μέτρα από φωτεινό σηματοδότη, άρθρο 38θ, εμποδίζουν υπέρμετρα την εκεί στάθμευση, ακόμα και μοτοποδηλάτων.



 
Επιπλέον, στο ίδιο άρθρο η ελάχιστη απόσταση στάθμευσης από Stop στα 12 μέτρα σε περιοχές όπως το Κουκάκι, η Κυψέλη και άλλες περιοχές με πολυκατοικίες παλιές και χωρίς πιλοτές ή υπόγειες θέσεις στάθμευσης, καθιστούν αδύνατο το παρκάρισμα για τους δημότες. Στο νομοσχέδιο δεν διαφαίνεται καμία πρόβλεψη για τις επιπτώσεις μιας τέτοιας διάταξης, ούτε παρουσιάζετε εναλλακτικές λύσεις για την αντιμετώπιση της επιδείνωσης του προβλήματος εύρεσης θέσεων στάθμευσης. Το ίδιο και στην περίπτωση του άρθρου 38§5, όπου όταν δεν υπάρχει πεζοδρόμιο προβλέπεται ότι η στάθμευση πλέον επιτρέπεται τουλάχιστον 1 μέτρο από τη ρυμοτομική γραμμή, με συνέπεια να μην απομένει χώρος για την κυκλοφορία των αυτοκινήτων παρά μόνο εάν καταργηθεί και η απέναντι ζώνη στάθμευσης. Καμία πρόβλεψη, δηλαδή, και εδώ. 
Όσο για τα τροχόσπιτα, στο άρθρο 38§6 με τη διάκριση έως τα 6 μέτρα συνολικού μήκους, περιορίζεται περαιτέρω η δυνατότητα στάθμευσης. Οι συνθήκες στάθμευσης εντός κατοικημένων περιοχών γίνονται πιο ασφυκτικές και η κατάσταση επιδεινώνεται με τα οχήματα που πραγματικά δεν ξέρουν πού να σταθμεύσουν. Νομίζω ότι έχετε διάθεση τώρα να αλλάξετε κάποια πράγματα σ’ αυτά. Η έλλειψη μόνιμων υποδομών πρόσφατα αποτέλεσε και το αντικείμενο μιας ερώτησης που κατέθεσα γιατί δεν έχουμε και τέτοιες υποδομές όχι μόνο για στάθμευση αλλά και εγκατάσταση μόνιμη, ενώ υπάρχουν τέτοιοι χώροι σε όλη την Ευρώπη. Σας καλούμε να προχωρήσετε στη δημιουργία του κατάλληλου θεσμικού πλαισίου ώστε να χρηματοδοτήσετε την Τοπική Αυτοδιοίκηση για την κατασκευή των χώρων αυτών, ενισχύοντας την ισότιμη και δίκαιη περιφερειακή βιώσιμη τουριστική ανάπτυξη των τοπικών κοινωνιών και, κατ’ επέκταση, της χώρας μας. Επιπλέον, ζητούμε να αυξηθούν τα μέτρα που έχετε συμπεριλάβει, καθότι, όπως είπε και ο Εισηγητής μας, το 90% των αυτοκινούμενων είναι μεταξύ 7 με 7,5 μέτρα, δεν είναι τα 6 μέτρα που έχετε βάλει εσείς όριο και, βέβαια, να αυξηθούν οι ώρες στάθμευσης. Πιστεύουμε ότι με τον τρόπο αυτό διευκολύνονται οι οδηγοί των οχημάτων αυτών στην αναζήτηση και εύρεση του κατάλληλου χώρου για την εγκατάσταση τους για να κάνουν τις διακοπές τους. Δεν γίνεται, δηλαδή, τα τροχόσπιτα να έχουν τις ίδιες υποχρεώσεις με τα ΙΧ και να μην έχουν τα ίδια δικαιώματα, πόσο μάλλον στη στάθμευση εκτός κατοικημένης περιοχής όπου θα μπορούσε να είναι χωρίς χρονικό περιορισμό. Εμείς αυτό προτείνουμε. 
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): (ομιλεί εκτός μικροφώνου) Είναι.
ΚΑΛΛΙΟΠΗ ΒΕΤΤΑ: Ωραία. Τελειώνοντας θα ήθελα να επαναλάβω αυτή την έκκληση που ακούσαμε και σήμερα, να δοθεί, δηλαδή, έμφαση για τα ταξί που μεταφέρουν ειδικές κατηγορίες πολιτών, όπως νεφροπαθείς, καρκινοπαθείς, προς τα νοσοκομεία και κλινικές για τη θεραπεία τους και να μπορούν να χρησιμοποιούν τη ΛΕΑ για την πιο γρήγορη μετάβαση τους.
Ευχαριστώ πολύ. 
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Ευχαριστούμε πολύ την κυρία Βέττα με την ομιλία της οποίας ολοκληρώθηκε ο κατάλογος των ομιλητών. 
Τον λόγο έχει ο Υπουργός, με την ομιλία του οποίου θα ολοκληρωθεί η σημερινή συνεδρίαση.
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): Ευχαριστώ πολύ, κύριε Πρόεδρε. 
Ξεκινώντας, θα κάνω ένα γενικό σχόλιο. Με στόχο να ψηφιστεί στην Ολομέλεια ο νέος Κώδικας Οδικής Κυκλοφορία και έχοντας διαγνώσει αρκετά συναινετικές διαθέσεις από όλους συναδέλφους, αυτό είναι καλό μια φορά στο τόσο να βρίσκουμε πεδία συναινέσεων, ούτως ή άλλως η οδική ασφάλεια δεν προσφέρεται για κομματικές αντιπαραθέσεις, σήμερα κάνουμε ένα πρώτο βήμα. Δεν είναι το τέλος της διαδρομής η ψήφιση του Κώδικα Οδικής Κυκλοφορίας, είναι η αρχή μιας νέας προσπάθειας η οποία θα συνδυαστεί με μέτρα επιβολής τα οποία δεν ήταν διαθέσιμα τις προηγούμενες 10ετίες, ψηφιακά μέσα τα οποία μπορούν μέσω καμερών να βεβαιώνουν με πολύ πιο γρήγορο, πολύ πιο στοχευμένο τρόπο τις παραβάσεις. Άρα, να έχουμε επιτέλους έναν ΚΟΚ πολύ πιο εφαρμόσιμο, διότι προσπάθειες αυστηροποίησης είχαν γίνει και στο παρελθόν που στη συνέχεια χαλάρωσαν οι ποινές, έχουμε δει και τις δύο περιπτώσεις στην Ελλάδα. Τώρα, όμως, μετά την ψήφιση του Κώδικα Οδικής Κυκλοφορίας θα έχουμε, επιτέλους, σαν Χώρα τον τρόπο να επιβάλουμε στους ανεύθυνους οδηγούς, στους επικίνδυνους οδηγούς, αυτά τα οποία προβλέπει το νομοθέτημα το οποίο φέρνουμε στην Ολομέλεια.
Άκουσα πάρα πολλούς και πολλές συναδέλφους, να μιλούν για εκπαίδευση. Καλή είναι η εκπαίδευση, αναγκαία προφανώς και στα σχολεία. Βέβαια, αυτό δεν είναι καθαρά αντικείμενο του Κώδικα Οδικής Κυκλοφορίας. Δηλαδή, το ποια σχολεία, σε τι βαθμό και σε τι πλαίσιο, βάζουν μέσα στο πρόγραμμά τους το  καθένα με το δικό του τρόπο, επισκέψεις, σεμινάρια, δραστηριότητες και πρωτοβουλίες, οι οποίες δεν έχουν να κάνουν με το υποχρεωτικό σχολικό πρόγραμμα, είναι κάτι το οποίο επεξεργαζόμαστε μαζί με το Υπουργείο Παιδείας και δεν αποτελεί μέρος του κυρωτικού πλαισίου του Κώδικα Οδικής Κυκλοφορίας.
Όμως, θέλω να θυμηθούμε το εξής. Με την όποια εκπαίδευση έχουμε λάβει όλοι οι Έλληνες οδηγοί, αλλάζουμε συμπεριφορά όταν πηγαίνουμε σε μια άλλη ευρωπαϊκή χώρα. Κι  αυτή είναι μια πραγματικότητα, την οποία πρέπει να δούμε κατάματα. Όταν Έλληνες οδηγοί που έχουν την όποια εκπαίδευση, χαμηλή θα πω εγώ,  ή τα προγράμματα επανεκπαίδευσης τα οποία προτείνατε κάποιοι - ένας  συνάδελφος, συγκεκριμένα είπε, κάθε λίγα χρόνια να περνούμε όλοι οι οδηγοί από επανεκπαίδευση- είναι πράγματα, κατά τη γνώμη μου υπερβολικά και πράγματα τα οποία δεν έχουν να κάνουν με την ουσία του ζητήματος της καθημερινής οδηγικής συμπεριφοράς.
Άρα, λοιπόν και οι ποινές, όχι μόνο οι ποινές, αλλά και οι ποινές, παίζουν πολύ σημαντικό ρόλο, όχι μόνο για να συνετιστούμε ως οδηγοί ο καθένας στο δικό του τιμόνι, αλλά, κυρίως, ως μέσο προστασίας των άλλων. Ως μέσο προστασίας πεζών, άλλων οδηγών που είναι συνεπείς και ο επικίνδυνος οδηγός απειλεί τη δική τους ζωή, συνοδηγών, μεταφερόμενων κ.ο.κ.. Προσωπικά πραγματικά πιστεύω σε αυτό το νέο πλαίσιο υποτροπής, το οποίο φέρνει αυστηροποίηση στη δεύτερη και κυρίως στην τρίτη παράβαση. Πάρα πολλές ποινές μένουν ίδιες στο πρώτο επίπεδο και η υποτροπή είναι αυτή η οποία σε καθιστά ύποπτο τέλεσης νέων οδικών συγκρούσεων. Γιατί αυτό είσαι όταν δεν συνετίζεσαι μετά από μια ποινή. Είσαι ύποπτος τέλεσης. 
Συμφωνώ με την προτροπή που έκανε ο συνάδελφος από το ΣΥΡΙΖΑ, ο κ. Μεϊκόπουλος, ότι παράλληλα με τις ποινές πρέπει να υπάρχουν και κίνητρα για τους συνεπείς οδηγούς. Αυτή τη στιγμή, υπάρχουν ικανοποιητικά κίνητρα στις ασφαλιστικές. Υπάρχει το συμβόλαιο με την τηλεματική,  η οποία σου βγάζει από την καθημερινή οδήγησή σου, μέσω των εφαρμογών, ένα σκορ, μία επίδοση καθημερινής οδικής συμπεριφοράς και αυτό οδηγεί σε μία σημαντική έκπτωση στο ασφαλιστήριο. Ένα τέτοιο μέτρο θα μπορούσε, για παράδειγμα -  δεν χρειάζεται απαραίτητα να ψηφιστεί σε αυτόν τον Κώδικα Οδικής Κυκλοφορίας, αλλά μπορεί να έρθει και με νομοθετική παρέμβαση αργότερα - να αποτελεί



 
και κομμάτι της επιβολής. Δηλαδή, για παραβάτες, θα μπορούσες να έχεις τέτοια ασφαλιστήρια συμβόλαια με τηλεματική, τα οποία να σου δημιουργούν στην καθημερινότητά σου μία σωστή οδηγική συμπεριφορά, ή όπως είπε η κυρία Μυλωνά από το Ινστιτούτο Οδικής Ασφάλειας Μυλωνάς - μία γυναίκα, η οποία έχει χάσει το παιδί της από τροχαίο - θα μπορούσαμε στους παραβάτες για αλκοόλ, να έχουμε αυτές τις νέες συσκευές, οι οποίες δεν επιτρέπουν στο όχημα να ξεκινήσει αν το προσωπικό σου αλκοτέστ δεν βγει αρνητικό. Αυτό είναι ένα μέτρο, το οποίο εφαρμόζουμε σήμερα στα νέα λεωφορεία. 
Οι οδηγοί λεωφορείων οι οποίοι οδηγούν τα νέα ηλεκτρικά λεωφορεία της ΟΣΥ, έχουν στα χέρια τους ένα προσωπικό αλκοτέστ, το οποίο αν δεν βγει αρνητικό  δεν ξεκινάει η μηχανή και μάλιστα αν έχουν και μία στάση κατά τη διάρκεια της ημέρας, άνω των 15 λεπτών, υποχρεούνται να το ξανακάνουν. Άρα, υπάρχουν πλέον διαθέσιμα μέτρα και αυτά και άλλα πολλά, τα οποία θα μας επιτρέψουν, θεωρώ, με αυτόν τον νέο Κώδικα, να αλλάξουμε σελίδα στην ελληνική κοινωνία και να γίνουμε Ευρώπη στη συμπεριφορά μας.
Έρχομαι τώρα στα επιμέρους θέματα.  Επέμεινε ο συνάδελφος από το ΠΑΣΟΚ, ο κ. Νικολαΐδης, στο θέμα της μελέτης. Όπως είπα και στη  συνεδρίαση με τους φορείς, θα έχουμε πολύ ικανοποιητικά στοιχεία, πλήρη στοιχεία από τις κάμερες που θα μπουν στο εμπρόσθιο μέρος του λεωφορείου και θα βλέπουν, θα παρακολουθούν τη λεωφορειολωρίδα και έχουμε και στοιχεία από την τηλεματική των λεωφορείων, που είναι ήδη σε ισχύ, για την ταχύτητά τους που εκτιμώ ότι θα αυξηθεί. Δεσμεύομαι όμως, αυτά τα στοιχεία μαζί με όποιους ειδικούς ανήκουν στον κύκλο των συγκοινωνιολόγων, στους εκπροσώπους των συγκοινωνιολόγων κλπ., να τα δούμε, να εξετάσουμε και φυσικά εδώ είναι η Βουλή και η Επιτροπή Οδικής Ασφάλειας, για να μπορεί να επανεξετάζει καταστάσεις και να νομοθετεί. Εγώ είμαι απολύτως σίγουρος, γιατί  αυτό λέει η κοινή λογική, ότι «αδειάζοντας» τη λεωφορειολωρίδα  και από τα ΙΧ και από τα ταξί, με την εξαίρεση της επιβίβασης-αποβίβασης, θεωρώ ότι θα δούμε πολύ καλά αποτελέσματα στην ταχύτητα των δρομολογίων των λεωφορείων, στην αξιοπιστία τους και με την ανανέωση του στόλου και στην πύκνωση τους.  
Επομένως, θεωρώ ότι είναι ένας στόχος τον οποίο πρέπει να βάλουμε, ο οποίος είναι υπέρ του απλού ανθρώπου που πολλές φορές χρησιμοποιεί το λεωφορείο  από ανάγκη και όχι από επιλογή. Εμείς θα θέλαμε να το χρησιμοποιεί  από επιλογή  και νιώθει, θεωρώ, ότι η Βουλή εδώ και πάρα πολλά χρόνια δεν νομοθετεί γι’ αυτόν. Νομίζω ότι τώρα έχει έρθει η στιγμή να τον βάλουμε σε προτεραιότητα. 
Επίσης, σε ό τι αφορά τα 30 χιλιόμετρα την ώρα, που αρκετοί συνάδελφοι το αναφέρατε, ο Κώδικας προβλέπει τη γενική κατεύθυνση, τη γενική αρχή. Οι Δήμοι είναι αυτοί οι οποίοι θα ορίσουν και όχι μόνο θα ορίσουν, αλλά θα φροντίσουν με σημειακές  παρεμβάσεις, μικρά σαμαράκια, καθρέφτες, ειδικές ενδείξεις, στένεμα του δρόμου, διάφορες παρεμβάσεις, που οι αυτοδιοικητικοί ξέρουν καλύτερα από εμάς και θα μπορέσουν αυτά τα όρια να τα επιβάλουν στην πράξη.  
Για να απαντήσω και στο ερώτημα του κ. Στύλιου,  ναι, θα μπορούν στο Ενιαίο Πληροφοριακό Σύστημα, το οποίο θα επιβλέπει τις κάμερες σε όλη την Ελλάδα. Θα μπορούν, εφόσον θα υπάρχει έτοιμη υποδομή στο Υπουργείο Μεταφορών, με δικές τους κάμερες, εφόσον εγκαθιστούν δικές τους κάμερες, να συνδέουν αυτές τις κάμερες και το υλικό τους με το Ενιαίο Σύστημα των Ψηφιακών Κλήσεων πλέον και να μπορούν να έχουν μέρος των εσόδων, ένα σημαντικό μέρος των εσόδων από αυτά τα πρόστιμα. Εμείς, προφανώς, ελπίζουμε


 
ελπίζουμε να μειωθούν αυτά τα έσοδα, διότι το μέτρο στοχεύει στο να μειωθεί η παραβατικότητα. Αλλά σε κάθε περίπτωση, επειδή το έχουμε δει σε άλλες χώρες, όπως η Κύπρος για παράδειγμα, με πάρα πολύ καλά αποτελέσματα, οι Δήμοι από αυτό το μέτρο θα έχουν και ένα καλό μέτρο επιβολής και σημαντικά έσοδα. 
Άρα, λοιπόν, το όριο ταχύτητας, εμείς πρέπει να στείλουμε ένα οριζόντιο μήνυμα, ότι μειώνουμε τις ταχύτητες εντός των αστικών κέντρων. Είναι πολύ βασικός λόγος των θανατηφόρων  τροχαίων. Είπε και ο πρώην Υπουργός ο κ. Σταϊκούρας, για διάφορες μελέτες που είχε δει, όχι μόνο για την μείωση των τροχαίων, αλλά και για την ηχορύπανση, την κατανάλωση καυσίμου και ούτω καθεξής. Εν πάση περιπτώσει, ένα μέτρο το οποίο θα δούμε στην πράξη πώς θα ισχύσει. 
Συμφωνώ, επίσης, με την πρόταση που ακούστηκε από τους φορείς για τα τροχόσπιτα. Θα πάμε την ρύθμιση στα 7,5 μέτρα. Νομίζω ότι υπάρχει συναίνεση από όλα τα κόμματα σε αυτήν την πρόταση. Άρα, λοιπόν, μπορεί ο καθένας από εσάς να τους ενημερώσει. Κατάλαβα ότι υπάρχουν θεσμικές σχέσεις με  το σωματείο. 
Στην κριτική την οποία ασκείται κάποιοι για την εξαίρεση για τα ηλεκτρικά ταξί, για τα μηδενικών ρύπων, εγώ δεν φοβάμαι να το πω, είμαστε μια κυβέρνηση που προωθούμε την ηλεκτροκίνηση. Το πιστεύουμε πολύ. Θεωρούμε, όπως είπα και στη χθεσινή συνεδρίαση και θεωρώ και εγώ προσωπικά, ότι οι επόμενες γενιές αξίζει να περπατούν σε πόλεις και να αναπνέουν καθαρό αέρα και οξυγόνο αντί για καυσαέριο. Υπάρχει λόγος που εδώ στην Αθήνα το σύνολο των κτιρίων έχει γκριζάρει. Υπάρχει λόγος που οι θάνατοι από ρύπους παραμένουν ακόμη και την προηγούμενη πενταετία στις 2.500 κατ’ έτος. Το 2007, αν δεν κάνω λάθος, με βάση τη μελέτη της Περιφέρειας Αττικής, ήταν 4.500 και ακριβώς επειδή η τεχνολογία των οχημάτων έχει σιγά σιγά βελτιωθεί, υπάρχουν τεχνολογίες οι οποίες και στα θερμικά αυτοκίνητα εκπέμπουν λιγότερους ρύπους, σιγά σιγά μπήκαμε στα υβριδικά, τώρα έχει γίνει μικτός ο στόλος και με τα ηλεκτρικά. 
Συμπερασματικά, αυτός ο αριθμός των θανάτων από ρύπους είναι πολύ μεγάλος,  είναι μεγαλύτερος από τα τροχαία αν το σκεφτεί κανείς. Αρχίζει σιγά σιγά και μειώνεται και ναι θέλουμε τα παιδιά μας, τα παιδιά σας να αναπνέουν καθαρό αέρα. Νομίζω αυτό είναι κάτι το οποίο δεν χρειάζεται πολλή πειθώ για να το εμπεδώσουμε, αλλά για κάποιο λόγο αρκετοί συνάδελφοι δεν φαίνεται να το βρίσκουν αρκετά ικανό επιχείρημα για την ηλεκτροκίνηση. Συν το ότι οι ίδιοι οι οδηγοί ταξί -το έχω συζητήσει μαζί τους σε αρκετές συναντήσεις- ξέρουν ότι αν είχαν σήμερα ένα όχημα ηλεκτροκίνητο θα είχαν λιγότερα έξοδα το μήνα. Δεν μιλώ για το κόστος αγοράς. Δεν μιλάω για το κόστος προμήθειας ενός νέου οχήματος το οποίο όντως είναι πιο ακριβό και γι’ αυτό υπήρχε και ένα πολύ μεγάλο πρόγραμμα επιδότησης το οποίο δεν πήγε καλά, δεν αξιοποιήθηκε. Ένας οδηγός ταξί, όμως, σήμερα, ο όποιος έχει ηλεκτρικό όχημα και ένας οδηγός ο οποίος έχει ντίζελ ή άλλο θερμικό ο πρώτος πληρώνει πολύ λιγότερα στα μηνιαία έξοδα του με αποτέλεσμα να μπορεί να βελτιώσει το δικό του εισόδημα.
Είπε, επίσης, ο αγαπητός  συνάδελφος από το ΚΚΕ και αρκετοί ακόμη, ότι ο ΚΟΚ έχει εισπρακτική λογική. Έτσι λειτουργεί ένα πλαίσιο κυρώσεων. Δηλαδή, αν δεν επιβάλλεις χρηματικά πρόστιμα, όποια και αν είναι αυτά, δεν υπάρχει αποτέλεσμα. Αν για τον ανεύθυνο οδηγό, τον επικίνδυνο οδηγό, δεν υπάρχει μία συνέπεια, μία ποινή, μία κύρωση, τότε ο καθένας θα κάνει ό,τι θέλει στους ελληνικούς δρόμους. Όπως σε πολύ μεγάλο βαθμό ακριβώς



 
ακριβώς επειδή δεν υπάρχουν τα μέσα επιβολής σήμερα αυτή είναι η κατάσταση που βιώνουμε όλοι μας στους ελληνικούς δρόμους. Άρα λοιπόν, εντάξει, θεμιτή η κριτική σας αλλά να πάμε και στην αντιπρόταση. 
ΚΑΛΛΙΟΠΗ ΒΕΤΤΑ: Πρόληψη και παιδεία. 
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Μεταφορών): Εντάξει, πρόληψη, δεν γίνονται αυτοκινητόδρομοι;  Ξέρετε ότι ενώ παλαιότερα οι αυτοκινητόδρομοι στην Ελλάδα ήταν από τους βασικούς λόγους θανατηφόρων τροχαίων σήμερα είναι κάτω του 5%; Πώς έγινε αυτό από μόνο του; Όλες οι κυβερνήσεις και η δική σας και η δική μας και όλοι όσοι έχουν κυβερνήσει έχουν επενδύσει και συνεχίζουν έργα υποδομών για να μπορέσουν οι αυτοκινητόδρομοι να είναι πιο ασφαλείς, πιο σύγχρονοι και αυτό έχει αποτέλεσμα. Έχουν μειωθεί τα θανατηφόρα στους αυτοκινητόδρομους και  είναι κάτω του 5% του συνολικού ποσοστού κι έχουμε άλλες αιτίες πλέον οι οποίες είναι πρωτεύουσες, όπως το κινητό.
ΚΑΛΛΙΟΠΗ ΒΕΤΤΑ:  Και η συμπεριφορά του οδηγού.
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Μεταφορών): Και η συμπεριφορά του οδηγού, σωστά.
Για την εκπαίδευση που είπατε, επαναλαμβάνω, όση εκπαίδευση και να κάνεις, όσες φορές και να εκπαιδεύσεις κάποιον η καθημερινότητα είναι αυτή η οποία δημιουργεί συνήθεια, καλή συνήθεια οδηγικής συμπεριφοράς. Άρα λοιπόν όσοι οδηγοί για παράδειγμα έχουν το ασφάλιστρο με την τηλεματική και βλέπουν ότι η οδηγική τους συμπεριφορά είναι πάνω από ένα συγκεκριμένο όριο αυτοί αποκτούν μια συνήθεια. 
Οι βασικές ηλικίες στις οποίες έχουμε πολύ μεγάλο πρόβλημα είναι προφανώς οι νέοι οδηγοί. Άρα λοιπόν ας σκεφτούμε όλοι τι μπορούμε να κάνουμε σε επίπεδο κινήτρων στους νέους οδηγούς, στον οδηγό 17, 18, 19 ετών, που από ό,τι δείχνουν τα στοιχεία στις ασφαλιστικές η καμπύλη πηγαίνει στο Θεό, να το πω απλά, πηγαίνει πάρα πολύ ψηλά. Και φτάνουν οι νέοι στην Ελλάδα 29-30 ετών  για να μπουν στα ποσοστά τροχαίων σε σχέση με τους οδηγούς κανονικοποίησης να το πω έτσι. 
Δηλαδή, οι ηλικίες από 30 ως 67 περίπου, έχουν ένα ποσοστό στο 5% - 5,5%. Ένας νέος 29 ετών, που κατά τη γνώμη μου δεν είναι και τόσο νέος πια, δηλαδή 29 ετών έχεις ενδεχομένως  μία οδηγική δεκαετία στην πλάτη σου, παίρνεις δίπλωμα πλέον από τα 17, άρα έχεις 12 χρόνια δυνητικά σε ελληνικούς δρόμους, είναι παράλογο να μην έχεις φτάσει νωρίτερα στα 26, στα 25, στα 24 σου σε μια κανονική οδηγική συμπεριφορά. 
Άρα, είναι ένα θέμα το οποίο πρέπει να δούμε με τους νέους μας. Προφανώς εμείς θα πάρουμε μέτρα, ακούστηκε το μέτρο για τα μέσα μαζικής μεταφοράς το βράδυ του Σαββατοκύριακου. Είναι κάτι το οποίο θα το δείτε πάρα πολύ σύντομα, έχω ήδη ζητήσει τη μελέτη από το Μετρό και νομίζω θα συμφωνήσουμε όλοι, ότι ένα τέτοιο μέτρο θα μπορούσε να σώσει ζωές. 
Επίσης, συμφωνώ ότι πρέπει να βρούμε τρόπο για τους νεφροπαθείς και ακόμη κάποιες κατηγορίες, οι οποίες πρέπει να εξαιρεθούν για να κινούνται πιο γρήγορα στις λεωφορειολωρίδες. Αυτές είναι καταστάσεις έκτακτες, οτιδήποτε είναι θέμα υγείας προφανώς έχει προτεραιότητα γι’ αυτό δίνουμε προτεραιότητα και στα ειδικού τύπου ΑΜΕΑ οχήματα με την πτυσσόμενη ράμπα, ώστε οι συνάνθρωποί μας με αμαξίδιο να έχουν επιτέλους προτεραιότητα. Είναι κάτι που δεν ακούστηκε πολύ στην Επιτροπή μας, ελπίζω αυτό να συμβαίνει, διότι το θεωρούμε όλοι αυτονόητο και το επικροτούμε. Εφόσον, λοιπόν,


 
υπάρχει Μητρώο για τους νεφροπαθείς, θεωρώ ότι είναι απόλυτα εφαρμόσιμος ο τρόπος να δούμε ποια δρομολόγια ταξί θα μπορούν να εξαιρούνται, ώστε να μην υπάρχει πρόστιμο για αυτούς.
Επίσης υπενθυμίζω, ότι προσθέτουμε στις διατάξεις για τη λεωφορειολωρίδα ότι εφόσον υπάρχει εσοχή η στάση για επιβίβαση και αποβίβαση δεν έχει το χρονικό όριο των 30 δευτερολέπτων και εξαιρούνται επίσης από το χρονικό όριο συνάνθρωποί μας με κινητικές δυσκολίες, όπως ένας ηλικιωμένος ή κάποιες άλλες κατηγορίες. Δεν μιλώ για τους ανθρώπους με αμαξίδιο, που ούτως ή άλλως έχουν την εξαίρεση, μιλώ για ανθρώπους με δυσκολίες. 
Κύριε Πρόεδρε, νομίζω ότι αυτά είναι τα βασικά σημεία συζήτησης από σήμερα.
ΚΑΛΛΙΟΠΗ ΒΕΤΤΑ: (ομιλεί εκτός μικροφώνου, μη ακουόμενη) Για το κράνος δεν θα κάνετε κάτι;
ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Μεταφορών): Για το κράνος, σήμερα έχει εφαρμόσει η Κυβέρνηση μας μειωμένο ΦΠΑ 13%, άρα υπάρχει κίνητρο 13%. Για κάθε δημοσιονομικό μέτρο δεν μπορούμε να νομοθετήσουμε μόνοι μας, έτσι λειτουργεί η Κυβέρνησή μας, και η Κυβέρνησή σας έτσι λειτουργούσε, άρα έχει λάβει ένα μέτρο η Κυβέρνησή μας με μειωμένο ποσοστό 13, αν υπάρχει επιμονή από τα κόμματα για το 6% ή δεν ξέρω πόσο % να το καταθέσετε επίσημα και να το δούμε με το οικονομικό επιτελείο.
Σας ευχαριστώ πολύ.
ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Προεδρεύων των Επιτροπών): Και εμείς σας ευχαριστούμε, κύριε Υπουργέ. 
Ολοκληρώθηκε η 3η συνεδρίαση της Επιτροπής και να υπενθυμίσω, σύμφωνα και με την πρόσκληση που σας έχει σταλεί, πως την Παρασκευή στις 10.00΄ στην ίδια αίθουσα θα έχουμε την 4η συνεδρίαση που διατίθεται για τη β΄ ανάγνωση του νομοσχεδίου.
Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών. 
Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καλογερόπουλος Δημήτριος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός, Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Σταϊκούρας Χρήστος, Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Βατσινά Ελένη, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Κατσώτης Χρήστος, Λαμπρούλης Γεώργιος, Μανωλάκου Διαμάντω, Μεταξάς Βασίλειος Κωνσταντίνος, Κοτίδης Βασίλειος, Χήτας Κωνσταντίνος, Πέρκα Θεοπίστη (Πέτη), Τσακαλώτος Ευκλείδης, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος - Χρήστος, Δημητροκάλλης Ιωάννης, Κυριαζίδης Δημήτριος, Μανούσος Γεώργιος, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.
Από την Ειδική Μόνιμη Επιτροπή Οδικής Ασφάλειας παρόντες ήταν οι Βουλευτές κ.κ. Δερμεντζόπουλος Χρήστος, Καπετάνος Χρήστος, Καραμπατσώλη Κωνσταντίνα, Κτιστάκης Ελευθέριος, Λαζαρίδης Μακάριος, Λιβανός Μιχαήλ, Μαρκογιαννάκης Αλέξανδρος, Μπαραλιάκος Ξενοφών (Φώντας), Οικονόμου Βασίλειος, Παππάς Ιωάννης, Σταυρόπουλος Αθανάσιος, Τσιλιγγίρης Σπυρίδων (Σπύρος), Μουλκιώτης Γεώργιος, Ξανθόπουλος Θεόφιλος, Παναγιωτόπουλος Ανδρέας, Παπαναστάσης Νικόλαος, Συντυχάκης Εμμανουήλ, Ζεϊμπέκ Χουσεΐν, Καραναστάσης Αδαμάντιος και Χαλκιάς Αθανάσιος. 



Τέλος και περί ώρα 19.35΄ λύθηκε η συνεδρίαση.



Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ


ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ
 
